mndf – Haftha\nހަތްދިހަ ކިލޯގެ ޑުރަގް މައްސަލައިގެ ތަހުގީގަށް އިންޓަޕޯލްގެ ޓީމެއް ރާއްޖެއަށް\nކަނޑު ބޯޓަކުން ރާއްޖެއަށް އެތެރެ ކުރަން އުޅުނު 70 ކިލޯގެ ޑުރަގް މައްސަލަ ތަހުގީގު ކުރަން ދަ އިންޓަނޭޝަނަލް ކްރިމިނަލް ޕޮލިސް އޯގަނައިޒޭޝަން (އިންޓަޕޯލް)ގެ ޓީމެއް ރާއްޖޭގައި ހަރަކާތްތެރިވާން ފަށައިފިއެވެ.\nމިދިޔަ ހަފްތާގެ ހޮނިހިރު ދުވަހުގެ ރޭ، ލަންކާ އާއި ރާއްޖޭގެ ކޯސްޓްގާޑާއި ފުލުހުން ގުޅިގެން ހިންގި އޮޕަރޭޝަނެއްގައި އަތުލައިގަތީ އީރާނުގެ ދިދަ ނަގާފައިވާ ބޯޓެކެވެ.\nއިންޓަޕޯލްގެ ވެސްޓު ލައިގެން ތިބި ހަތަރު ބޭފުޅުންނާއެކު ޕޮލިސް ކޮމިޝަނަރު މުހައްމަދު ހަމީދު މިއަދު ކުރެއްވި ޓުވީޓެއްގައި ވިދާޅުވީ، އެ މައްސަލައިގެ ތަހުގީގަށް ފުލުހުންގެ ޑުރަގް އެންފޯސްމަންޓް ޑިޕާޓްމަންޓް (ޑީއީޑީ)ގެ ޓީމުތަކާއެކު އިންޓަޕޯލްގެ އިންސިޑެންޓް ރެސްޕޯޓްސް ޓީމެއް ރާއްޖޭގައި ހަރަކާތްތެރިވަމުން އަންނަ ކަމަށެވެ.\nއަދި ޑުރަގް ޓްރެފިކް ކުރުން ހުއްޓުވުމުގައި ސާބިތުވެ ޑުރަގް ވިޔަފާރި ހުއްޓުވާނެ ކަމަށް ސީޕީ ވިދާޅުވެފައިވެއެވެ.\nމި ޑުރަގް އޮޕަރޭޝަންގައި ބޯޓުން ފެނުނު ތިން ގޯންޏަކަށް އަޅާފައިހުރި 70 ޕެކެޓް މަސްތުވާތަކެތީގެ ބަރުދަން 70 ކިލޯއަށް އަރައެވެ. އަދި އެ ތަކެތީގެ މަގުމަތީ އަގު 59.2 މިލިއަން ރުފިޔާއަށް އަރާނެ ކަމަށް ފުލުހުން ބުނެއެވެ.\nއެ މައްސަލާގައި ފުލުހުންގެ ބަންދުގައި މިވަގުތު 13 މީހަކު އެބަ ތިއްބެވެ. އަދި އެ އެންމެންނަށް ވެސް ބަންދުގެ މުއްދަތު ވަނީ ޖަހައިފައެވެ.\nAuthor މުޙައްމަދު އިބްރާހިމްPosted on October 12, 2019 October 13, 2019 Categories featured 3, featured main, ޚަބަރުTags 70 kilo drug bust, Drug Trafficking, Drugs Operation, INTERPOL, Maldives Police Service, mndfLeaveacomment on ހަތްދިހަ ކިލޯގެ ޑުރަގް މައްސަލައިގެ ތަހުގީގަށް އިންޓަޕޯލްގެ ޓީމެއް ރާއްޖެއަށް\nއަލިފާނުގެ ހާދިސާގެ ފުރިހަމަ ތަހުގީގެއް ދަނީ ހިންގަމުން: ހޯމް މިނިސްޓްރީ\nހުކުރު ދުވަހުގެ ރޭ މާލޭގައި ހިނގި ނުރައްކާތެރި އަލިފާނުގެ ހާދިސާގެ ފުރިހަމަ ތަހުގީގެއް ސިފައިންގެ އެހީތެރިކަމާއެކު ފުލުހުން ކުރަމުން އަންނަ ކަމަށް ހޯމް މިނިސްޓްރީން ބުނެފިއެވެ.\nހެންވޭރު އަބަދަށްފަހި މަގުގައި ހުންނަ އަލިފުށީ ގޭގެ ތިރީގައި ހުރި ކެމިކަލް ގުދަނެއްގައި ރޯވި ހިނގި އަލިފާނުގެ ހާދިސާގައި ހަތަރު ގުދަނެއް ވަނީ އަނދާ ހުލިވެފައެވެ. އަދި ހަތް ގެއަކަށް އަލިފާނުގެ އަސަރުކޮށް ބޮޑެތި ގެއްލުންތަކެއް ލިބުނުއިރު، އެ ހާދިސާގައި އަލިފާނުގެ އަސަރު ކުރި ގެއެއްގައި ތާށިވި އުމުރުން 46 އަހަރުގެ އަންހެނަކަު ވަނީ ނިޔާވެފައެވެ.\nއަލިފާނުގެ ހާދިސާގެ ތަހުގީގާ ގުޅޭގޮތުން ހޯމް މިނިސްޓްރީން ބުނީ، އަލިފާނުގެ ހާދިސާގެ ފުރިހަމަ ތަހުގީގެއް ސިފައިންގެ އެހީތެރިކަމާއެކު ފުލުހުން ކުރާ ކަމަށާއި އެ ތަހުގީގުގެ ކަންކަން ހޯމް މިނިސްޓަރު އިމްރާން އަބްދުﷲ އާއި ޑިފެންސް މިިނިސްޓަރު މާރިޔާ އަހުމަދު ދީދީ ބައްލަވާ ކަމަށެވެ.\nއަދި އެ ތަހުގީގު ހިނގަމުންދާ ވަގުތު ރައްޔިތުންގެ މެދުގައި ކަންބޮޑުވުން އުފެދޭފަދަ ވާހަކަ ފެތުރުމަކީ ހާދިސާގެ ސަބަބުން އުފެދޭ ނުތަނަވަސްކަން އިތުރުވެ ތަހުގީގަށް ގޮންޖެހުން ކުރިމަތިވެދާނެ ކަމަކަށްވާތީ އެފަދަ ކަންކަމުން އެއްކިބާވުމަށް ވެސް ހޯމް މިނިސްޓްރީން ބުނެފައިވެއެވެ.\nAuthor މުޙައްމަދު އިބްރާހިމްPosted on September 23, 2019 September 23, 2019 Categories featured 1, ޚަބަރުTags Fire Incident, Home Minister Imran Abdhullah, Home Ministry, mndf, policeLeaveacomment on އަލިފާނުގެ ހާދިސާގެ ފުރިހަމަ ތަހުގީގެއް ދަނީ ހިންގަމުން: ހޯމް މިނިސްޓްރީ\nމޫސުން ގޯސް، ކަނޑު ދަތުރުކުރުމުގައި ސަމާލުވޭ!\nމި ދުވަސްވަރަކީ ރާއްޖެއަށް މޫސުން ގޯސް، ކަނޑުގަދަ، ވިއްސާރަ ދުވަސްވަރަކަށް ވާތީވެ، ކަނޑު ދަތުރުކުރައްވާ ފަރާތްތަކުން މޫސުމަށް ސަމާލުކަން ދެއްވުމަށް އެމްއެންޑީއެފުން އިލްތިމާސް ކޮށްފި އެވެ.\nއެމްއެންޑީއެފް ކޯސްޓްގާޑުން ބުނީ މިހާރު ކުރަމުންދާ ވިއްސާރައިގައި ރާއްޖޭގެ އުތުރާއި މެދުތެރޭގެ އަތޮޅުތަކަށް ވައިގަދަވެ، ގަޑިއަކު 15 މޭލާއި 25 މޭލާއި ދެމެދުގެ ބާރުމިނުގައި ވައިޖެހޭނެ ކަމަށާއި ވިލާގަނޑުގައި ގަޑިއަކު 45 މޭލާއި 50 މޭލު ބާރުމިނުގައި ވައި ގަދަވާނެކަމަށް ލަފާ ކުރެވޭ ކަމަށެވެ.\nއެހެންކަމުން ކަނޑު ދަތުރުކުރައްވާ ފަރާތްތަކުން މޫސުމަށް އަންނަ ބަދަލުތައް، މޫސުމާ ބެހޭ އިދާރާއިން އޮޅުންފިލުވުމަށް ފަހު، ދަތުރުތައް ރޭއްވެވުމަށް އެ އިދާރާއިން ވަނީ އިލްތިމާސް ކޮށްފަ އެވެ.\n“ކަނޑުދަތުރު ކުރައްވާނަމަ އަންގަންޖެހޭ ފަރާތްތަކަށް އެންގުމަށް ފަހުގައި ނޫނީ ދަތުރު ނުކުރެއްވުމަށާއި ދަތުރުކުރައްވާ އުޅަނދުފަހަރުގައި ލައިފްޖެކެޓާއި މުވާސަލާތީ ނިޒާމާއި ދިޔަހިއްކާ ޕަންޕު ފަދަތަކެތި ހުރީ ރަނގަޅަށްތޯ ޗެކް ކުރުމަށް ދަންނަވަމެވެ. އަދި ރޭގަނޑު ދަތުރުތައް ކުރައްވާނަމަ އިތުރަށް ސަމާލުވުމަށް އިލްތިމާސްކުރަމެވެ.،” ކޯސްޓްގާޑުގެ އިލްތިމާސުގައި ބުނެފައިވެ އެވެ.\nކޯސްޓްގާޑުން ބުނީ، މި ދުވަސްވަރު މޫސުން ގޯސްވެ ވިއްސާރަވުމުގެ ސަބަބުން އިންޖީނު ހުއްޓިގެންނާއި ދިޔަވެ ދިޔަގަނޑު ކޮންޓްރޯލް ނުވުމާއި ޕަންޕު މައްސަލަ ޖެހުންފަދަ ނުރައްކާތެރި ކަނޑުމަތީގެ ތަފާތު ހާދިސާތައް އިތުރުވެފައިވާ ކަމަށެވެ.\nއެހެންކަމުން މުދާ އުފުލާ އުޅަނދުފަހަރުން ދޯންޏަށް މުދާ ބަރުކުރުމުގައި އެކަށީގެންވާ ވަރަށްވުރެ ބޮޑަށް ބަރު ނުކުރެއްވުމަށާއި ރަނގަޅަށް ލައިސަންލާފައި ބެހެއްޓުމަށް ކޯސްޓްގާޑުން އިލްތިމާސް ކުރެ އެވެ.\nމީގެ އިތުރުން ޑައިވިންގ ކުރުމާއި އެހެނިހެން މޫދު ކުޅިވަރުތައް ރާވާ ހިންގާ ފަރާތްތަކުން މޫސުމަށް ބައްލަވައިގެން ކުޅިވަރުތައް ރާވާ ހިންގެވުމަށާއި ފަޅުތެރޭގައްޔާއި ފަޅުން ބޭރުގައި އަޅާފައިވާ އުޅަނދުފަހަރާ ހަވާލުވެފައިވާ ފަރާތްތަކުން ވެސް އޮޑިދޯނިފަހަރު ބެލެހެއްޓުމާއި ދިޔަހިއްކުމަށް އިތުރަށް ހާއްސަ ސަމާލުކަމެއް ދެއްވުމަށް އެދިފައިވެ އެވެ.\nއަދި ކަނޑުދަތުރުފަތުރު ކުރައްވާ ފަރާތްތަކުން އެއްވެސް ހާދިސާއެއް ހިނގައިފިނަމަ، ލަސްނުކުރައްވާ ކޯސްޓްގާޑުގެ ހިލޭ ގުޅޭ ނަންބަރު 191 އަށް ގުޅުމަށް ކޯސްޓްގާޑުން އެދެ އެވެ.\nAuthor މުޙައްމަދު އިބްރާހިމްPosted on July 18, 2019 July 18, 2019 Categories featured main, ޚަބަރުTags Met Office, mndf, MNDF Coast Guard, moosunLeaveacomment on މޫސުން ގޯސް، ކަނޑު ދަތުރުކުރުމުގައި ސަމާލުވޭ!\nހަތިޔާރާއެކު ސިފައިން “ރަންނަމާރި ހަންޓް” އަށް ނުކުންނަނީ\nރާއްޖޭގެ ސަލާމަތީ ބާރު، މޯލްޑިވްސް ނޭޝަނަލް ޑިފެންސް ފޯސް (އެމްއެންޑީއެފް) އިން ކޮންމެ އަހަރަކު ވެސް ހިންގަމުން އަންނަ އަސްކަރީ ތަމްރީން “އެކްސަސައިޒް ރަންނަމާރި ހަންޓް” އަންނަ އާދީޢްތަ ދުވަހު ފަށަން ނިންމައިފި އެވެ.\nޑިފެންސް މިނިސްޓްރީން މިއަދު ބުނީ، އެ ތަމްރީން އޮންނާނީ އަންނަ އާދީއްތަ ދުވަހުން ފެށިގެން ބުރާސްފަތި ދުވަހާ ހަމައަށް ކަމަށެވެ.\nތަމްރީން ކުރިއަށް ގެންދަން ހަމަޖެހިފައިވަނީ މާލޭ އޭރިއާއިން މާލެ، ވިލިމާލެ، ހުޅުލެ، ހުޅުމާލެ އަދި ކ. ތިލަފުށި ސަރަހައްދުގަ އެވެ. އަދި ނޮދަން އޭރިއާއިން ޅ. އަތޮޅާއި ރ. އަތޮޅުގައި ވެސް އެ ތަމްރީންތައް ކުރިއަށް ގެންދާނެ އެވެ.\nމި ތަމްރީނުގައި ހަރަކާތްތެރިވާއިރު ސިމިއުލޭޝަންގެ ގޮތުގައި ސިފައިން ބޭނުންކުރާ ހަތިޔާރާއި ގޮވާތަކެތި އެއްގަމާއި ކަނޑުގައި ބޭނުންކުރާއިރު، މާލެ އާއި ހުޅުމާލޭގައި އާމަޑް ވެހިކަލް، ބޭނުންކުރާނެ ކަމަށް ޑިފެންސް މިނިސްޓްރީން ބުނެ އެވެ.\nAuthor މުޙައްމަދު އިބްރާހިމްPosted on June 21, 2019 June 22, 2019 Categories featured 3, ޚަބަރުTags Askaree Thamreen, Dhivehi Sifain, Exercise Rannamaari Hunt, mndfLeaveacomment on ހަތިޔާރާއެކު ސިފައިން “ރަންނަމާރި ހަންޓް” އަށް ނުކުންނަނީ\nމޯދީގެ ދަތުރުފުޅު: ރާޑާރު ސިސްޓަމާއި ސިފައިންނަށް ތަމްރީން މަރުކަޒެއް އިފްތިތާހް ކުރައްވާނެ\nއިންޑިއާގެ ބޮޑުވަޒީރު ނަރެންދުރަ މޯދީ ރާއްޖެއަށް ކުރައްވާ ދަތުރުފުޅުގައި ދެ މަޝްރޫއުއެއް އިފްތިތާހް ކުރައްވާނެ ކަމަށް އެގައުމުގެ ފޮރިން އެފެއާޒް މިނިސްޓްރީން ބުނެފިއެވެ.\nދެވަނަ ދައުރަކަށް ވެރިކަމުގެ ހުވާ ކުރެއްވުމަށްފަހު ގައުމުން ބޭރަށް ކުރައްވާ ފުރަތަމަ ދަތުރުފުޅުގައި އަންނަ ހޮނިހިރު ދުވަހު މޯދީ ރާއްޖެ ވަޑައިގަންނަވާނެއެވެ.\nއެ ދަތުރުފުޅާ ގުޅޭގޮތުން އެކްސްޓާނަލް އެފެއާޒް މިނިސްޓްރީން ބޭއްވި ނޫސްވެރިންގެ ބައްދަލުވުމެއްގައި އެ މިނިސްޓްރީގެ އެގައުމުގެ ފޮރިން ސެކްރެޓަރީ ވިޖޭ ގޮކާލް ވިދާޅުވީ، ދަތުރުފުޅުގައި އިފްތިތާހްކުރާ ދެ މަޝްރޫއަކީ ކޯސްޓަލް ސަވަޔަލެންސް ރާޑާ ސިސްޓަމާއި އެމްއެންޑީއެފްއަށް ޓްރެއިނިން ސިސްޓަމެއް ގާއިމް ކޮށްދެއްވުން ކަމަށެވެ.\nރައީސް އިބްރާހިމް މުހައްމަދު ސޯލިހާއެކު އިފްތިތާހް ކުރާ އެ ދެ މަޝްރޫއުގެ އަގަކީ 26 މިލިއަން އެމެރިކާ ޑޮލަރު (401.7 މިލިއަން ދިވެހި ރުފިޔާ) ކަމަށް ވެސް އޭނާ ވިދާޅުވެފައިވެއެވެ.\nރާއްޖޭގައި އިންޑިއާއިން ބަހައްޓާފައިވާ ކޯސްޓަލް ސަވައިލަންސް ރާޑަރު ސިސްޓަމް (ސީއެސްއާރުއެސް)އަކީ 2005 ވަނަ އަހަރުން ފެށިގެން ބެހެއްޓުމުގެ މަސައްކަތް ކުރަމުން އަންނަ ރާޑަރުތަކެކެވެ.\nއެގޮތުން ރާއްޖޭގައި އޭގެ 10 ރާޑަރު ބަހައްޓަން ނިންމާފައިވާއިރު، 2015 ވަނަ އަހަރާ ހަމައަށް ބެހެއްޓިފައިވަނީ ތިން ރާޑަރު ސިސްޓަމެކެވެ. އަދި މި ސަރުކާރު އައުމަށްފަހު އެ ރާޑަރުތައް ހަރުކޮށް ނިންމުމުގެ މަސައްކަތް ހަލުވިކަމާއެކު ވަނީ ކުރިއަށް ގެންގޮސްފައެވެ.\nބެލެވޭ ގޮތުގައި، މޯދީގެ ދަތުރުފުޅުގައި އެ ހުރިހާ ރާޑަރެއްގެ އޮޕަރޭޝަން އިފްތިތާހް ކުރާނެއެވެ.\nހޮނިހިރު އަދި އާދީއްތަ ދުވަހު މޯދީ ރާއްޖެއަށް ކުރައްވާ ކުރު ދަތުރުފުޅުގައި ރައީސް ސޯލިހާއެކު ރަސްމީ ވާހަކަތައް ބޭއްވުމަށް ވަނީ ހަމަޖެހިފައެވެ. އޭގެ އިތުރުން ނައިބް ރައީސް ފައިސަލް ނަސީމާއި ރައްޔިތުން މަޖިލީހުގެ ރައީސް މުހައްމަދު ނަޝީދު އަދި ސިޔާސީ ޕާޓީތަކުގެ އިސްވެރިންނާ ބައްދަލުކުރައްވާނެ އެވެ.\nއޭގެ އިތުރުން މޯދީގެ ދަތުރުފުޅުގައި އަންނަ ހޮނިހިރު ދުވަހު ރައްޔިތުން މަޖިލީހުގައި ތަގުރީރު ކުރެއްވުމަށް ވެސް ވަނީ ނިންމަވައިފައެވެ.\nމިދިޔަ ސަރުކާރުން ހީނަރުވެފައިވާ އޮތް އިންޑިއާ އާއި ރާއްޖޭގެ ގުޅުން މި ސަރުކާރާއެކު ވަރަށް ބޮޑަށް ބަދަހިވެފައިވާއިރު، ރައީސް ސޯލިހު މަގާމުގެ ހުވާ ކުރެއްވުމަށްފަހު ރާއްޖޭން ބޭރަށް އެންމެ ފުރަތަމަ ވަޑައިގަތީ ވެސް އިންޑިއާއަށެވެ.\nއަދި ބަޖެޓް ސަޕޯޓަށް 200 މިލިއަން ޑޮލަރު ދިނުމަށް އިންޑިއާ ސަރުކާރުން އެއްބަސްވެފައިވާއިރު، އޭގެ ތެރެއިން 50 މިލިއަން ޑޮލަރު މިހާތަނަށް ވަނީ ދީފައިވެއެވެ.\nއަދި މޯދީގެ ދަތުރުފުޅުގައި އިންޑިއާގެ އެހީތެރިކަމާއެކު ރާއްޖޭގައި 14 މަޝްރޫއެއް ކުރިއަށް ގެންދަން މިހާތަނަށް އެއްބަސްވެފައިވާ ކަމަށް އިންޑިއާ ސަރުކާރުން ބުނެއެވެ. އެ މަޝްރޫއުތަކުގެ ތަފުސީލެއް އަދި ދެ ގައުމުން ވެސް ހާމަ ނުކުރިނަމަވެސް، އިންޑިއާއިން ވެދޭން ނިންމާފައިވާ ބައެއް އެހީތަކުގެ ތަފްސީލް ފޮރިން މިނިސްޓްރީން ދަނީ އާންމު ކުރަމުންނެވެ.\nAuthor މުޙައްމަދު އިބްރާހިމްPosted on June 6, 2019 Categories featured 1, ޚަބަރުTags India Boduvazeeru Narendra Modi, India Radar System, mndf, Modi dhathurufulhu, Narendra Modi, Raajje-India, Raees SolihLeaveacomment on މޯދީގެ ދަތުރުފުޅު: ރާޑާރު ސިސްޓަމާއި ސިފައިންނަށް ތަމްރީން މަރުކަޒެއް އިފްތިތާހް ކުރައްވާނެ\nސަލާމަތީ ބާރުތަކުން ކުރިއަށް ގެންދިޔަ ތަމްރީނުތައް މިއަދު ނިންމާލައިފި\nފުލުހުންނާއި ސިފައިން ގުޅިގެން ހިންގާ ސިލްސިލާ ފަރިތަކުރުންތައް މިއަދު ނިންމާލައިފި އެވެ.\nތިން ދުވަހުގެ މުއްދަތަކަށް ކުރިއަށް ގެންދިޔަ ތަމްރީނުތައް ނިންމާލިއިރު، އެ ތަމްރީނުތަކުގެ ފަރިތަކުރުންތައް ކުރިއަށް ގެންގޮސްފައި ވަނީ މާލެ ސިޓީގެ އިތުރުން ރާއްޖޭގެ އަތޮޅުތަކުގެ އެއްގަމާ ކަނޑުގެ ސަރަހައްދުގައެވެ.\nތަމްރީނުތަކުގައި ސިފައިން ހަތިޔާރާއި އެކު ހަރަކާތްތެރިވެފައިވާއިރު، އެމްއެންޑީއެފާއި ފުލުހުން ގުޅިގެން އެއްގަމާއި ކަނޑުގެ އުޅަނދުތައް ޗެކްކުރުން ވެސް ވަނީ ކުރިއަށް ގެންގޮސްފައި އެވެ.\nއެ ތަމްރީނުތައް ފެށުމާއިއެކު ރާއްޖޭގައި ނުރައްކާތެރި ހަމަލާއެއް ހިންގަން އުޅޭކަމަށް މީސް މީޑިއާގައި ވަނީ ފެތުރިފަ އެވެ. ނަމަވެސް އެކަން ދޮގުކޮށް ފުލުހުން ބުނީ، މިއީ އެއްވެސް ދިމާލަކުން ލިބުނު އިންޒާރަކާ ގުޅިގެން ހިންގަން ފެށި ފަރިތަކުރުންތަކެއް ނޫން ކަމަށެވެ.\nއަދި ފަރިތަކުރުންތަކުގެ މަގްސަދަކީ ކުއްލި ހާލަތްތަކުގައި އެކި މުވައްސަސާތައް ގުޅިގެން މަސައްކަތްކުރާނެ ގޮތާއި އަދި މަލްޓި އޭޖެންސީ ކޯޑިނޭޝަން ރަނގަޅު ކުރުމަށްޓަކާ ކުރަންޖެހޭ އެންމެހާ ކަންކަން ކުރުން ކަމަށް ފުލުހުން ބުނެފައި ވެއެވެ.\nއޭގެ އިތުރުން އެ ތަމްރީންތަކަކީ އެ ސާވިސްގެ ކުރިއަށް އޮތް ފަސް އަހަރަށް އެކުލަވާލެވުނު ސްޓްރެޓިޖިކް ޕްލޭންގެ ޕްރައޯރިޓީއެއް ކަމުގައިވާ “އޮޕަރޭޝަނަލް ރެޑީނެސް”ގެ ދަށުން ކުރަން އިސްކަންދީފައިވާ ކަންތައްތަކުގެ ތެރޭގައި ހިމެނޭ ކަމެއްކަން ވެސް ފުލުން މީގެ ކުރިން ބުނެފައިވެއެވެ.\nAuthor ނަސްވާ ހަސަންPosted on May 23, 2019 Categories featured 3, ޚަބަރުTags mndf, policeLeaveacomment on ސަލާމަތީ ބާރުތަކުން ކުރިއަށް ގެންދިޔަ ތަމްރީނުތައް މިއަދު ނިންމާލައިފި\nދެ ބިދޭސީއަކު ދުއްވަން ތިބި ދޯންޏެއް ހިފަހައްޓައިފި، ކެޕްޓަން އެއް ނަމެއް ނެތް!\nދެ ބިދޭސީއަކު ތިބި ތެޔޮ ދޯންޏެއް ހުއްޓުވާ ބިދޭސީންނައި ދޯނި ފުލުހުންނާ ހަވާލުކޮށްފިއެވެ.\nއެމްއެންޑީއެފުން ބުނީ، އެ ދޯނި ހިފެހެއްޓީ ފުލުހުންނާއެކު ގުޅިގެން ކުރިއަށްގެންދާ ތަމްރީންތަކުގެ ތެރެއިން އެމްއެންޑީއެފް ސައުތާން އޭރިއާގައި ހިންގަމުންދިޔަ އޮޕަރޭޝަންގެ ތެރެއިން ކަމަށެވެ.\nއެގޮތުން ފޭދޫއިން ފުރައިގެން ދިޔަ އެ ދޯނި ހުއްޓުވާ ބަލައި ފާސްކުރިއިރު ދޯނީގައި ދިވެއްސަކު ނެތް ކަމަށާއި ތިބީ ވޯކް ޕާމިޓް ނެތް ދެ ބިދޭސީން ކަމަށް އެމްއެންޑީއެފުން ބުނެއެވެ.\nއަދި ދޯނީގައި ނަމެއް ނެތްއިރު، ދޯނީގެ ނަން އެނގޭ މީހެއް ވެސް ދޯނީގައި ނެތް ކަމަށާއި އެއްވެސް ސެޓްފިކެޓެއް ވެސް ނެތް ކަމަށް މައުލޫމާތު ދިނެވެ.\nއެމްއެންޑީއެފުން ބުނީ، އެދޯނީގައި ހުރީ ހުޅުމީދޫ ފެނަކައަށް ގެންދާ 6000 ލީޓަރުގެ ޑީސަލް ތެލާއި ފިހާރައަކަށް ގެންދާ އައިސް ކުރި ކުކުޅު ކޮޅެއް ކަމަށެވެ. އަދި ދޯނީގެ ކެޕްޓަން ހުރީ ހުޅުމީދޫގައި ކަމަށް އެ ފަރާތުން ބުންޏެވެ.\nމި މައްސަލާގައި ދޯންޏާއި ދޯނީގައި ތިބި ދެ ބިދޭސީން ވަނީ ފުލުހުންގެ ބެލުމުގެ ދަށަށް ގެންގޮސްފައެވެ. އަދި ފުލުހުންދަނީ މި މައްސަލަ ބަލަމުންނެވެ.\nAuthor މުޙައްމަދު އިބްރާހިމްPosted on May 22, 2019 Categories featured 1, ޚަބަރުTags Fuluhun, mndf, MNDF Coast Guard, MNDF/FuluhunLeaveacomment on ދެ ބިދޭސީއަކު ދުއްވަން ތިބި ދޯންޏެއް ހިފަހައްޓައިފި، ކެޕްޓަން އެއް ނަމެއް ނެތް!\nސިފައިންނަށް 127 އަހަރު ފުރުން ފާހަގަކުރުމަށް، ހަވާ އަރުވަނީ\nސިފައިންނަށް 127 އަހަރު ފުރުމުގެ މުނާސާބަތުގައި މާދަމާ ރޭ މާލޭގައި ހަވާއަރުވަން ނިންމާފައިފިއެވެ.\nއެމްއެންޑީއެފް އިން ވިދާޅުވީ، ހަވާ އަރުވާނީ މާލޭ އިންޑަސްޓްރިއަލް ސަރަހައްދުގައި މާދަމާ 8:45 ގައި ކަމަށެވެ.\nއޭގެ އިތުރުން ސިފައިން ކޮންމެ އަހަރަކުވެސް ބާއްވަމުން އަންނަ “ސިފައު އުފާ 2019” ޝޯ ވެސް މާދަމާ ރޭ ބޭއްވުމަށް ހަމަޖެހިފައި ކަމަށެވެ. އެގޮތުން ޝޯގައި ކޮޕްސް ބޭންޑުގެ މިޔުޒިކާއި، ހެއްވާމަޖާ އައިޓަމްތަކާއި، ޑްރާމާ އާއި ތަމްސީލް އަދި ޑާންސްގެ އައިޓަމްތައް ސިފައިން ގެނެސްދޭނެ ކަމަށް އެމްއެންޑީއެފުން ވިދާޅުވި އެވެ.\nމާލޭގައި މުސާބާތައް ފާހަގަ ކުރުމަށް ހަވާއެރުވުމަކީ މިހާރު އާންމު ކަމެކެވެ.\nAuthor ނަސްވާ ހަސަންPosted on May 2, 2019 Categories featured 1, ޚަބަރުTags Male, mndfLeaveacomment on ސިފައިންނަށް 127 އަހަރު ފުރުން ފާހަގަކުރުމަށް، ހަވާ އަރުވަނީ\nލ. ގަމުގެ ގެއެއްގައި އަލިފާން ރޯވެ، އަދައިފި\nލ. ގަމުގެ ގެއެއްގައި އަލިފާން ރޯވެ ބޮޑެތި ގެއްލުންތަކެއް ލިބިއްޖެ އެވެ.\nއެމްއެންޑީފުން ބުނީ އަލިފާން ރޯވި ކަމުގެ މައުލޫމާތު ލިބުނީ މިއަދު މެންދުރު ފަހު 12:58 ގައި ކަމަށާއި އަލިފާން ނިއްވާލެވުނީ އޭގެ ގަޑިއެއްހާ އިރު ފަހުން ކަމަށެވެ. އަދި އެ ހާދިސާގައި އެއްވެސް މީހަކަށް އަނިޔާވެފައި ނުވާ ކަމަށް ވެސް އެމްއެންޑީއެފުން ބުންޏެވެ.\nރޯވީ އެރަށުގެ ދުންފިނިގޭގަ އެވެ. އަދި އެ ގެއަށް ވަނީ ބޮޑެތި ގެއްލުންތަކެއް ލިބިފަ އެވެ.\nއެމްއެންޑީއެފުން ބުނީ، އެ ގޭގައި އަލިފާން ރޯވާން ދިމާވި ސަބަބެއް އެނގިފައި ނުވާ ކަމަށެވެ.\nAuthor ނަސްވާ ހަސަންPosted on April 28, 2019 April 28, 2019 Categories featured 3, ޚަބަރުTags Alifaanuge haadhisaa, mndfLeaveacomment on ލ. ގަމުގެ ގެއެއްގައި އަލިފާން ރޯވެ، އަދައިފި\nރާއްޖޭގެ ގައުމީ ސަލާމަތަށް ނުރައްކާވާފަދަ ވާހަކަތައް ނުފެތުރުމަށް އިލްތިމާސް ކޮށްފި\nރާއްޖޭގެ ގައުމީ ސަލާމަތަށް ނުރައްކާފަދަ މައުލޫމާތު ފެތުރުމުގައި ބައިވެރިނުވުމަށް ހޯމް މިނިސްޓަރު އިމްރާން އަބްދުﷲ ދިވެހި ރައްޔިތުންގެ ކިބައިން އިލްތިމާސް ކުރައްވައިފިއެވެ.\nމިނިސްޓަރު އެގޮތަށް އިލްތިމާސް ކުރެއްވީ، ލަންކާގައި އިއްޔެ އާއި މިއަދުވެސް ހިންގާފައިވާ ނިރުބަވެރި ހަމަލާތަކާ ގުޅިގެން ހަގީގަތެއްނެތް ވާހަކަތަކާއި ފޮޓޯތައް ސޯޝަލް މީޑިއާގައި ދައުރުވަމުންދާތީ އެކަމާ ގުޅިގެންނެވެ.\nމިނިސްޓަރު މިއަދު ކުރެއްވި ޓުވީޓެއްގައި ވިދާޅުވީ، ލަންކާގެ ޓެރަރިސްޓް ހަމަލާތަކާ ގުޅިގެން ރާއްޖޭގެ ގައުމީ ސަލާމަތައް ނުރައްކާވާފަދަ ހަގީގަތާހިލާފު މައުލޫމާތު ފެތުރުމާއި އެފަދަ މައުލޫމާތު ފެތުރުމުގައި އެއްވެސް ސިފައެއްގައި ބައިވެރިވުމަށް ދިވެހި ރައްޔިތުންނަށް އިލްތިމާސް ކުރައްވާ ކަމަށެވެ.\nހޯމް މިނިސްޓަރުގެ އިތުރުން ޑިފެންސް މިނިސްޓަރު މާރިޔާ އަހުމަދު ދީދީ ވެސް ވަނީ ދިވެހި ރައްޔިތުން ސަމާލުވެގެން ތިއްބެވުމަށާއި ހަގީގަތެއް ނެތް ވާހަކަތައް ސޯޝަލް މީޑިއާގައި ނުފެތުރުމަށް އިލްތިމާސް ކުރައްވައިފައެވެ.\nއެކަމަނާ ވިދާޅުވީ، އެފަދަ އެއްވެސް މައުލޫމާތެއް ލިބިއްޖެނަމަ ކަމާބެހޭ އިދާރާތަކާ އެކަން ހިއްސާ ކުރެއްވުމަށް އެދިވަޑައިގަންނަވާ ކަމަށެވެ.\nނޭޝަނަލް ކައުންޓާ ޓެރަރިޒަމް ސެންޓަރު (އެންސީޓީސީ) އިން ވެސް މިއަދު ވަނީ ލަންކާގައި އިއްޔެ ދިން ބޮމުގެ ހަމަލާތަކާ ދިވެއްސަކާ އެއްވެސް ގުޅުމެއް ނެތް ކަމަށް ބުނެފައެވެ. އަދި އެ ހަމަލާއާ ގުޅިގެން ޔަގީން ނުވާ މައުލޫމާތު ނުފެތުރުމަށް އެ ސެންޓަރުން އެދިފައިވެއެވެ.\nAuthor މުޙައްމަދު އިބްރާހިމްPosted on April 22, 2019 Categories featured 4, ޚަބަރުTags Home Minister Imran Abdhullah, mndf, SifainLeaveacomment on ރާއްޖޭގެ ގައުމީ ސަލާމަތަށް ނުރައްކާވާފަދަ ވާހަކަތައް ނުފެތުރުމަށް އިލްތިމާސް ކޮށްފި\nއެމްއާރުއެމް ރަޖިސްޓްރީ ކޮށްދޭން ނިންމައިފި\nމަސައްކަތް ކުރަންވީ ކުދިންގެ ތަބީއީ ގާބިލުކަން ކުރިއަރުވަން: މިނިސްޓަރު\nތިނަދޫ އާއި ކާޑެއްދޫ ބުރިޖަކުން ގުޅާލަން ރައީސް ވައުދުވެވަޑައިގެންފި\nމާލޭގެ މަގުތައް ޒަމާނީ ފެންވަރަށް ތަރައްގީކުރުމުގެ ޚާއްސަ މަޝްރޫއެއް ހިންގުމަށް ސަރުކާރުން ނިންމައިފި\nއަވަސް އިންތިހާބަކަށް ގޮވާލައި މަޖިލީހަށް ޖާބިރުގެ ގަރާރެއް\nޔޫއޭއީގެ ރައީސްގެ ކޮއްކޯފުޅު އަވަހާރަވުމުން ރައީސް ތައުޒިޔާ ފޮނުއްވައިފި\nބަނގުރާ ބޭނުންކޮށް ޕާޓީ ކުރަމުންދިޔަ އަންހެނަކާއި 11 ފިރިހެނުން ހައްޔަރުކޮށްފި


EU Ge Corruption Vaahakathah Liyunu Nooveriya Rape Koh Maraalaafai Ovva Fenihje - Vaguthu\nއީޔޫގެ ކޮރަޕްޝަންގެ ވާހަކަތައް ލިޔުނު ނޫސްވެރިޔާ ރޭޕް ކޮށް މަރާލައިފި\nޔޫރަޕިއަން ޔޫނިއަން (އީޔޫ) އިސް އޮފިޝަލުން ވިޔަފާރިވެރިންނާއި ގުޅިގެން ހިންގަމުން ގެންދާ ކޮރަޕްޝަންގެ ބޮޑެތި ޖަރީމާތަކުގެ ޚަބަރުތައް އާންމުކޮށް ލިޔެ، ގިނަ ބައެއްގެ ސަމާލުކަން ހޯދާފައިވާ ބަލްގޭރިއާގެ އަންހެން ނޫސްވެރިއެއް ކަމަށްވާ އުމުރުން 30 އަހަރުގެ ވިކްޓޯރިއާ މަރިނޯވާ ރޭޕް ކުރުމަށް ފަހު މަރާލާފައި އޮއްވާ ފެނިއްޖެއެވެ.\nއީޔޫ އިން އެކި ނަން ނަމުގައި ހިންގަމުން ގެންދާ ފަންޑްތައް މެދުވެރިކޮށް ހިންގަމުން ގެންދާ ކޮރަޕްޝަންގެ ވާހަކަތައް ލިޔަމުން އައި ނޫސްވެރިޔާ މަރާލާފައި އޮއްވާ ފެނުނީ ހޮނިހިރު ދުވަހު އެވެ. އޭނާ ފެނުނީ ރޯމޭނިއާގެ އުތުރު ބޯޑަރު ކައިރީގައި އޮންނަ ޕާކެއްގެ ތެރެއިންނެވެ.\nވިކްޓޯރިއާ މަސައްކަތް ކުރަނީ ރޯމޭނިއާގެ ޓީވީ ޗެނަލެއް ކަމަށްވާ "ޓީވީއެން" ގައެވެ. އޭނާ މިހާރު ގެންދަނީ އީޔޫގެ ކޮރަޕްޝަންގެ ޖަރީމާތަކަށް ހާއްސަ ޓީވީ ޝޯވ އެއް ގެނެސްދެމުންނެވެ. އެޝޯވ ގައި އީޔޫގެ ކޮރަޕްޝަންގެ މައުލޫމާތު އެނގޭ ވަރަށް ގިނަ މީހުންގެ އިންޓަވިއުތައް ދަނީ ގެނެސްދެމުންނެވެ.\nބަލްގޭރިއާގެ އިންޓީރިއާ މިނިސްޓަރު ވިދާޅުވީ ވިކްޓޯރިއާ އަށް މީގެ ކުރިން އެއްވެސް އިންޒާރެއް ލިބިފައި ނުވާ ކަމަށެވެ.\nނަމަވެސް ވިކްޓޯރިއާ އާއި އެކު އީޔޫގެ ކޮރަޕްޝަންގެ ވާހަކަތައް ލިޔެމުން އަންނަ ބްލޮގެއްގެ ވެރިޔާ އެސެން ޔޮރްދަނޯވް ބުނީ އެބްލޮގަށް ލިޔަމުން އަންނަ ހުރިހާ ނޫސްވެރިންނަށް ވެސް އިންޒާރުތައް ލިބެމުން އައިސްފައިވާ ކަމަށާއި ހާއްސަކޮށް ވިކްޓޯރިއާ މަރާލާނެ ކަމުގެ އިންޒާރު އެތައް ފަހަރަކު ދީފައިވާ ކަމަށެވެ. އެއިންޒާރުތަކުގެ މައުލޫމާތު ކަމާބެހޭ ފަރާތްތަކާއި ހިއްސާ ކޮށްފައި ވާނެ ކަމަށާއި ނަމަވެސް ފިޔަވަޅެއް އެޅި ކަމުގެ މައުލޫމާތެއް ލިބިފައި ނެތް ކަމަށް އޭނާ ބުންޏެވެ.\nވިކްޓޯރިއާގެ މަރާއި ގުޅިގެން އަދި އެއްވެސް މީހަކު ހައްޔަރު ކޮށްފައެއް ނުވެއެވެ.\nވިކްޓޮރިއާގެ މަރު ގިނަ ނޫސްވެރިންނާއި އެކި ޖަމިއްޔާތަކުން ވަނީ ކުށްވެރިކޮށްފައެވެ.\nއޮކްޓޯބަރ 8, 2018 22:27\nކޮރަޕްޝަނާ ކަޓު ނެގުމެއް ނެތި ކުރިއަރުވާފަ އޮތް ނޫބީ ތަރައްޤީކޮށްފަ އޮތް ޤައުމެއް މި ދުނިޔެއަކު ނެތް.. ސިންގަޕޫރަކީވެސް އޭގެ މިސާލެއް\nއޮކްޓޯބަރ 8, 2018 23:11\nވަރަށް ދެރަ ކޮމެންޓެއް ތީ. މީހަކު ހެޔޮ ކަމެއްކުރީމަ އެކަމެއް ހަމަކުރަންވީ އެކަމު މީހަކު ކޮރަޕްޓްވީމަ އެކަން ކޮށްފަ ކަޓުނެގީމަ ކަޓު ނެގުން އެއީ ވަރަށް ހިތާމަވެރި ކަމެއް\nރާއްޖޭގަވެސް މިހިނގަނީ ތިކަހަލަ ކަންތައް ވާހަކައެއް ބުނާމީހާ ގެއްލެނީ ޔޯ\nއޮކްޓޯބަރ 8, 2018 22:38\nމިވަރުގެ ޖަމާއަތެއް މިދިވެހިރާއްޖެ އަށް ސެކިއުލާ ޑިމޮކްރަސީ އަައި އެއްގޮތައް ކަންކަން ގެންދިއުމަށް ގޮވާލާ އަމުރު އެކުރަނީ. ތިޔަ އަލްޖަޒީރާ ޓީވީ ޗެނަލަކީ ވެސް ބީބީސީ އާއި ގުޅިފަ އޮތް ހަމަ އިސްލާމީ ގައުމު ތަކުގައި އެމީހުންގެ ޕްރޮޕަގަންޑާ ފަތުރަން ގެންގުޅޭ މެޝިނެއް.\nއޮކްޓޯބަރ 8, 2018 22:43\nޖަޒީރާ ނޫ އިގުތިސޯދު އީޔޫގެ ބައި ( ތަރިޖެހި ނޫދިދަ)\nއޮކްޓޯބަރ 8, 2018 22:54\nދިވެހިރާއްޖޭގެ ކަންކަން ގޯސްވެފައިވާ ކަމަށް ބުނެ ކަންބޮޑުވުން ފާޅުކޮށްފަ އަޑު ގަދަކުރަން ތެޅޭ ކޮންމެ ގައުމެއްގެ ޙާލަތަކީ ތީ! އިންޑިޔާއާއި އިނގިރޭސި ވިލާތާއި އެމެރިކާ ގަދަ ެެ ގައުމުތަކުގެ ޙާލަތު.....\nއޮކްޓޯބަރ 9, 2018 07:35\nޔޫރަޕް މީހުންވެސް މިއުޅޭ މީހުން ގާތުން ދަސްކުރީ ދޯ؟\nއޮކްޓޯބަރ 9, 2018 08:45\nމިއީ އިންސާނީ ހައްގުވެގެން މުޅިދުނިޔެއަށް ފާޑުފާޑުގެ އެންގުންތައް އަންގާ އީޔޫގެ ހާލުހުރިގޮތް.\nއޮކްޓޯބަރ 9, 2018 09:02\nމިފެންނަނީ އީޔޫގެ ފެންވަރު...........ރާއްޖޭގެ ކަންކަމާބެހި ރާއްޖެއަށް އެކިގޮތްގޮތުން ދަތިކުރުމުގެ ފިޔަވަޅުތައް އަޅަމުންދުވާއިރު ލަދެއްވެސްނެތް..........ކަމެއް ހާމަކުރާ މީހެއްގެ ދުވަސް މިދުއްވާލަނީ....\nއޮކްޓޯބަރ 9, 2018 11:16\nމީކަލޯމެން އެމްޑީޕީ ބޭބޭފުޅުން އަބަދުވްސް މަދަދަށް އެދެންދާ ބާގަނޑުގެ ހާލަތު. ވާނުވާނޭނގޭ ނުވަތަ އިގެންބޭނުންނުވާ، އަމިއްލަ ސިކުޑިބޭނުންނުކޮށް ތިބޭބައިގަޑު ފަހުންރޯންޖެހޭނެ. މިކަހަލަމީހުން ބޭނުންގޮތަކަށް ހައްލާލެވޭނެ. މެނޭޖްކުރަން ފަސޭހަވާނެ. ކަލޯ ސުވާލުކުރެވޭނެ ކަލޯމެންނާ، އެދުވަހަކުން އެމްޑީޕީއޭ ޖިންނިއޭ ނުކިޔޭނެ. ހެޔޮނުވާނެ ވިސްނާލަބަލަ. އަމިއްލަނަފްސާދޭތެރޭ. މަމީކާކުތޯ؟ ކީއަކުރަން މިދުނިޔެއަށްއާސް ހުރިމީހެއްތޯ؟ ވިސްނާލަބަލަ. ގުރުއާނުގަ އޮވޭ.... މެޖޯރިޓީ އިންސާނުންނަކީ ދޮގުހަދާ ހިޕޮކްރީޓްސް ކަމަށް. ފަހުޒަމާނަކީ ބޮޑުއޮޅުވާލުމެއް... މިކަން ގަބޫލްކޮއްގެން ހައްގުހޯދަން ނަސައްކަތް ކޮށްބަލަ. ހެޔޮނުވާނެ\nޔޫރަޕްގަ މާމަދީނު. މުސްލިމުންވެސް ނޫނިއްޔާ . ހަމަ މަރާ ވައްޓަމުން ދާންވީނު\nއޮކްޓޯބަރ 9, 2018 13:44\nވިކްޓޯރިޔާ މަރާލުން ހަރުކަށި އިބާރާތުން ކުށްވެރި ކުރަމެވެ


REPORT: Aamdhanee jamaavaa thijooreegai fulehe neh!\nއާމްދަނީ ޖަމާވާ ތިޖޫރީގައި ފުލެއްނެތް!\nރާއްޖެ އައި ޓޫރިސްޓަކަށް މަރުހަބާ ކިޔަނީ: ޓޫރިޒަމް ރަނގަޅު ވިޔަސް ރައްކާ ކުރެވޭނެ މަގެއް ނުފެނޭ -- ފޮޓޯ: އަވަސް\nރާއްޖެ އަށް އާ އަހަރެއް އަލި ވިލެނީ އާ ޓެކުހަކާ އެކުގަ އެވެ. ދައުލަތަށް އާމްދަނީ ހޯދާނެ އާ ވިސްނުމަކާއެކުގަ އެވެ. ރައްޔިތުންގެ އަތުން ކޮންމެ ވެސް އެއްޗެއް ނަގައިގެން ދައުލަތަށް އާމްދަނީ އިތުރު ކުރެވޭނެ އާ ވިސްނުމަކާއެކު އެވެ. މި އަހަރު ފެށިގެން ދިޔައީ ޑިޕާޗާ ޓެކްސް ނަގަން ފަށައިގެންނެވެ. ގާތްގަނޑަކަށް 700 މިލިއަން ރުފިޔާ ހޯދަން މި ޓެކްސް ފެށިއިރު ޕްލާސްޓިކު ކޮތަޅުން ޓެކްސް ނެގުން އަދި އޮތީ އެވެ. ބޭނުމަކީ ދައުލަތަށް ލިބޭ އާމްދަނީ އިތުރު ކުރުމެވެ. ނަމަވެސް ފެންނަނީ ކޮންމެ އަހަރަކު އިތުރުވާ އާމްދަނީގެ ފައިސާ "ފެނަ" ވެ "ވަޔަ" އަހަރައިގެންދާ ތަނެވެ. ސަރުކާރުގެ އާމްދަނީ ތިޖޫރި ފޫވެއްޓިފައިވާ މަންޒަރެވެ. މި ނޫން ދުވަހެއް ފެންނާނެ ހެއްޔެވެ؟\n"ޓެކްސް ނިޒާމު ތައާރަފު ކުރީ ވެސް ދައުލަތަށް އާމްދަނީ އިތުރު ކުރަން. އާމްދަނީ އިން ދެކޮޅު ނުޖެހޭތީ. އެކަމަކު މިއަދު ވެސް ހަމަ މި އުޅެނީ އެ ހާލަތުގަ. އާމްދަނީ އިތުރުވި ނަމަވެސް އޭގެ ފައިދާއެއް ނެތް. ހަރަދާއި އިސްރާފު ބޮޑުކަމުން ދެކޮޅު ނުޖެހިގެން މި އުޅެނީ،" ފިނޭންސް މިނިސްޓްރީ އާއި އެމްއެމްއޭގެ އިސް މަގާމުތަކެއް ފުރުއްވި މާލީ ދާއިރާގެ ތަޖުރިބާކާރެއް ނަން ނުޖެހުމަށް ޝަރުތުކޮށް ވިދާޅުވި އެވެ.\nތަޖުބާކާރުން ނުބުންޏަށް ތިޔަ ވާހަކަ އެނގެ އެވެ؛ އަދި އެ ވާހަކަ އިތުރަށް ސާފު ވަނީ ވޭތުވެދިޔަ 11 އަހަރު ދުވަހު ދައުލަތަށް ލިބުނު އާމްދަނީގެ ހިސާބު ހާވާލުމުންނެވެ. މި 11 ވަރަކަށް އަހަރު ތެރޭގައި ހިލޭ އެހީ ބޯކޮށް ލިބުނު އަހަރު ތަކެއް ވެސް ފެނިއްޖެ އެވެ. ނަމަވެސް އެ އަހަރު ތަކަށް ބެލިނަމަވެސް ބަޖެޓުގައި އެވްރެޖުކޮށް ހަތަރު ބިލިއަން ރުފިޔާ އާއި ހަ ބިލިއަން ރުފިޔާގެ ފައިނޭންސިން ގެޕެއް ނުވަތަ އާމްދަނީ އާއި ހަރަދު އަޅައި ކިޔާނަމަ ފޫނުބެދުމެއް އޮވެ އެވެ. އަދި ކުރިއަށް މިއޮތް ތިން އަހަރު ވެސް ބަޖެޓުން ފެންނަނީ ހަމަ އެ މަންޒަރެވެ. އުޅެން ޖެހެނީ ދެކޮޅު ނުޖެހިގެންނެވެ.\nމިވަނީ ކިހިނެއް ހެއްޔެވެ؟ ލިބޭހާ ލާރި އަޅަނީ ކޮން ތަނަކަށް ހެއްޔެވެ؟\nއާމްދަނީ އާއި ބަޖެޓް ދަރަނީގެ ފަރަގު\n2010: އާމްދަނީ، 6.5 ބިލިއަން، ހަރަދު: 11 ބިލިއަން (ބަޖެޓް ދަރަނި 4.2 ބިލިއަން)\n2011: އާމްދަނީ، 9.9 ބިލިއަން، ހަރަދު: 12 ބިލިއަން (ބަޖެޓް ދަރަނި 2.3 ބިލިއަން)\n2013: އާމްދަނީ، 9.7 ބިލިއަން، ހަރަދު: 13.3 ބިލިއަން (ބަޖެޓް ދަރަނި 1.2 ބިލިއަން) - އާވެރިކަމެއްގެ ފެށުން\n2014: އާމްދަނީ، 15.1 ބިލިއަން، ހަރަދު: 16.5 ބިލިއަން (ބަޖެޓް ދަރަނި 1.3 ބިލިއަން)\n2015: އާމްދަނީ، 17.3 ބިލިއަން، ހަރަދު: 21.4 ބިލިއަން (ބަޖެޓް ދަރަނި 4.1 ބިލިއަން)\n2016: އާމްދަނީ، 18.5 ބިލިއަން، ހަރަދު: 25.2 ބިލިއަން (ބަޖެޓް ދަރަނި 6.7 ބިލިއަން)\n2017: އާމްދަނީ، 20.2 ބިލިއަން، ހަރަދު: 21.4 ބިލިއަން (ބަޖެޓް ދަރަނި 2.2 ބިލިއަން)\n2018: އާމްދަނީ، 22.2 ބިލިއަން، ހަރަދު: 26.5 ބިލިއަން (ބަޖެޓް ދަރަނި 4.2 ބިލިއަން) - އާވެރިކަމެއްގެ ފެށުން\n2019: އާމްދަނީ، 22.2 ބިލިއަން، ހަރަދު: 28.9 ބިލިއަން (ބަޖެޓް ދަރަނި 5.7 ބިލިއަން)\n2020: އާމްދަނީ، 14.6 ބިލިއަން، ހަރަދު: 30.6 ބިލިއަން (ބަޖެޓް ދަރަނި 15.9 ބިލިއަން)\nދައުލަތަށް އާމްދަނީ ލިބެމުންދާ ގޮތަށް ބަލާނަމަ ޓެކްސް ނިޒާމު ތައާރަފުވިއިރު އާމްދަނީގެ ގޮތުގައި ލިބުނީ އެންމެ ނުވަ ބިލިއަން ރުފިޔާ އެވެ. އެ އަހަރު ހިލޭ އެހީގެ ގޮތުގައި 732.4 މިލިއަން ރުފިޔާ ލިބިފައިވެ އެވެ. އަދި މިއަދުގެ ހާލަތަށް ބަލާނަމަ އޭގެ ފަހުން ދައުލަތުގެ އާމްދަނީ ވަނީ ބޮޑުތަނުން މަތިވެފަ އެވެ. މިހާރުގެ އާމްދަނީއަކީ މި އަހަރު 19.6 ބިލިއަން ރުފިޔާ އަދި އަންނަ އަހަރު 24.2 ބިލިއަން ރުފިޔާ ލިބުމެވެ. އަދި ޖެހިގެން އަންނަ 2023 ގައި 27 ބިލިއަން ރުފިޔާ ލިބޭނެ ކަމުގެ އަންދާޒާއެއް އޮތްއިރު 2024 ގައި މި އަދަދު 27 ބިލިއަން ރުފިޔާ އަށް އުފުލޭނެ އެވެ. އެކަމަކު ކިތަންމެ ވަރަކަށް އާމްދަނީ ލިބުނަސް އެ ފައިސާއެކޭ ކަނޑުގައި އަޅާލެވޭ ރޮނގެކޭ މާކަބޮޑު ތަފާތެއް ނެތެވެ. ފައިސާ އޮހުނަސް ދަރަނި ވަނީ މައްޗެކެވެ. ހަމަ އުޅެން ޖެހެނީ ނުފުދިގެންނެވެ. އެއް ރުފިޔާ އާމްދަނީގެ ގޮތުގައި ލިބިއްޖެނަމަ ދެ ރުފިޔާ ހަރަދު ކުރުމުގެ ސިޔާސަތަށް ނިމުމެއް ނާދެ އެވެ.\nފިނޭންސް މިނިސްޓަރު އިބްރާހިމް އަމީރު: -- ފޮޓޯ: ފިނޭންސް މިނިސްޓްރީ\nމީގެ ކުޑަ މިސާލަކީ 2019 ވަނަ އަހަރެވެ. ސަރުކާރުން ވެސް އެއްބަސްވާ ގޮތުގައި އެ އަހަރަކީ "ކޭސް ރިޗް" އަހަރެވެ. ސްޓެޓިސްޓިކް ވުޒާރާގެ ތަފާސް ހިސާބުތައް ހާވާލުމުގެ ފެންނަނީ އެ އަހަރު ހިލޭ އެހީ އަށް އެކަނި 1.1 ބިލިއަން ރުފިޔާ އަށް ވުރެ ބޮޑު އަދަދެއް ލިބިފައިވުމެވެ. މި އަދަދަކީ ވޭތުވެދިޔަ 11 އަހަރު ދުވަހަށް ބަލާއިރު ވެސް 2020 ނަގާފައި އެންމެ ގިނައިން ހިލޭ އެހީ ލިބުނު އަހަރެވެ. އެކަނަކު މީގެން އެޗެއް ފޮރުވުނު ހެއްޔެވެ؟ އެ ފައިސާގެ ބޭނުމެއް ނުފެނެ އެވެ. އެއް ސަބަބަކީ ދައުލަތުގެ ހަރަދުތައް އިންތިހާއަށް މަތިވަމުން ދިއުމެވެ. ހާއްސަކޮށް "ނުފެންނަ ހަރަދު" ގެ ސަބަބުން ދައުލަތުގެ އާމްދަނީ ޖަމާވާ ތިޖޫރީގައި "ވަޅުގަނޑެއް" އޮތުމެވެ. ސިޔާސީ މުވައްޒަފުން އިތުރު ކުރުމާއި އިސްރާފު އިންތިހާ އަށް މަތިވެގެން ދިއުމަކީ ބޮޑު ބަލިމަޑު ކަމެކެވެ. ރިކަރަންޓު ހަރަދު ވޭތުވެދިޔަ 12 ވަރަކަށް އަހަރު ދުވަހަށް ބަލާނަމަވެސް ކަންބޮޑުވަކީ މީގެ އެއް ސަބަބެވެ.\n12 އަހަރުގެ ރިކަރަންޓް ހޭދަ (ރުފިޔާ އިން)\n2010: 8.4 ބިލިއަން\n2011:9ބިލިއަން\n2012: 10 ބިލިއަން\n2013: 11.5 ބިލިއަން\n2014 : 13.9 ބިލިއަން\n2015: 16.7 ބިލިއަން\n2016 : 16.1 ބިލިއަން\n2017: 14.9 ބިލިއަން\n2018: 18.2 ބިލިއަން\n2019 : 21.3 ބިލިއަން\n2020 : 20.8 ބިލިއަން\n2021 : 24.2 ބިލިއަން\nދައުލަތުގެ ހަރަދުގެ ތިލަފަތް އިންތިހާ އަށް މަތިވެގެންދާއިރު ޖުމްލަ ހަރަދު ވެސް ވަނީ ބޮޑު ތަނުން މަތިވެފަ އެވެ. ހަރަދުގެ ޖުމްލަ ނަމްބަރަށް ބަލާނަމަ 2010 ގައި މުޅި ދައުލަތުގެ ޖުމްލަ ހަރަދުގެ ނަމްބަރަކީ އެންމެ 10 ބިލިއަން ރުފިޔާ އެވެ. އަދި މި އަދަދު 2024 އަށް އަންދާޒާ ކުރާނަމަ އުޅެނީ 100 ބިލިއަން ރުފިޔާގަ އެވެ. މި ހާލަތަށް ގައުމު ވެއްޓުމުގެ ސަބަބަކީ ވެރިކަމަށް އަންނަ މީހުންގެ "ދޯހަޅި ސިޔާސަތު" ތަކެވެ. އަނެއް ކަމަކީ އިހުލާސްތެރިކަން ނެތުމެވެ. "ކައިފައި" ބާކީ ނުވުމެވެ.\nވެރިކަމަށް އަންނަން ކޮންމެ ބަޔަކު ވެސް ވަރުގަދަ "ފޮތެއް" ނުވަތަ މެނިފެސްޓޯ" އެއް ރައްޔިތުންނަށް ދައްކަ އެވެ. މިހާރު ދައުލަތުގެ ހަރަދުގެ ސާކަލް ބޮޑުވުމުގެ މައިގަނޑު އެއް ސަބަބަކީ މި މެނިފެސްޓޯތަކުގައި "ރިއަލިޓީ" ނެތުމެވެ. އިގްތިސޯދީ މާހިރުންގެ ނަޒަރުގައި މިހާރު ފެންނަ އާމްދަނީ ދެކޮޅު ނުޖެހުމުގެ މައިގަނޑު ސަބަބަކީ މެނިފެސްޓޯތަކުގައި ހުންނަ ފީކަޅާ ކަންތައްތަކުގެ ސަބަބުން ކުރާ އަސަރު ބޮޑުވުމެވެ.\nއިގްތިސޯދީ ގޮތުން މާކަބޮޑު ފައިދާއެއް ނުލިބުނު ނަމަވެސް މި ކަންކަން ތަންފީޒު ކުރަން މަޖުބޫރުވުމަކީ މި ހަރަދު މަތިވުމުގެ ސަބަބެވެ. ކުޑަ މިސާލަކީ "ބެޔަސް ނުބެޔަސް ލިބޭނެ ފައިސާ" އާއި "ހަމަ އަގު" ދިނުމެވެ. މިކަމެއް ދުވަހަކު ވެސް ނުވާނެ އެވެ. މި ފަދަ ކަންކަމުން ރައްޔިތުންގެ ބޮލަށް ޗިޕް ޖެހުމުގެ ނަތީޖާއަކީ ބޭކާރު ޕްރެޝަރެއްގެ ތެރެ އަށް މުޅި މާލިއްޔާ ވެއްޓިގެން ދިއުމެވެ. ނަތީޖާ އަކަށް ވަނީ އާއްމު ހިދުމަތް ތަކުން ފެށިގެން އެންމެ އަސާސީ ކަންކަމަށް ވެސް ލޯނު ނަގަން މަޖުބޫރުވުމެވެ. ދައުލަތުގެ ދަރަނި އިންތިހާ އަށް މަތިވެގެން ދިއުމެވެ.\nތިލަމާލެ ބްރިޖް އޮންނާނެ ގޮތުގެ ކުރެހުމެއް: އާމްދަނީ އިން ދެކޮޅު ނުޖެހުމުގެ ނަތީޖާއަކީ ލޯނު ނަގައި ގައުމުތަކަށް ވިކެން މަޖުބޫރުވުން\nޖުމްލަ ދަރަނި މަތިވަމުންދާ ގޮތް\n2010: 17 ބިލިއަން\n2011: 23 ބިލިއަން\n2012: 25 ބިލިއަން\n2013: 28 ބިލިއަން -\n2014 : 31 ބިލިއަން\n2015: 33 ބިލިއަން\n2016 : 38 ބިލިއަން\n2017: 43 ބިލިއަން\n2018: 47 ބިލިއަން -\n2019 : 54 ބިލިއަން\n2020 : 70 ބިލިއަން\n2021 : 80 ބިލިއަން\nމި ހިސާބު ތަކުން ފެންނަ ހަގީގަތަކީ ކޮންމެ ރައްޔިތެއްގެ ބޮލަށް ޖެހޭ ދަރަނި އިންތިހާ އަށް މަތިވަމުންދާ ކަމެވެ. ދައުލަތް ހިންގަން ސަރުކާރުން ނަގާ ލޯނުތަކުގެ ނަތީޖާއަކީ ދައުލަތް ދަރާ ވިކެމުންދާ ތަނެވެ. މިގޮތުން 11 އަހަރު ދުވަހަށް ބަލާއިރު އެންމެ ބޮޑަށް ބޭރުގެ ދަރަނި މަތިވެފައިވަނީ 2018 ގައި 20 ބިލިއަން ރުފިޔާ އަށް އަދި ކޮވިޑުގެ ބަލީގައި އުޅެން ޖެހުނު 2020 ވަނަ އަހަރު އެވެ. އެ އަހަރު ނެގި ލޯނުތަކުގެ ނަތީޖާއަކީ ދަރަނި 29 ބިލިއަން ރުފިިޔާ އަށް އުފުލުމެވެ. އަދި ހުރިހާ ހިސާބުތަކަށް ވިސްނާއިރު އެއިރެއްގައި ހުންނަ ފިނޭންސް މިނިސްޓަރެއްގެ "ފީކަޅާކަމުން" ދައުލަތުގެ މާލީ ހާލަތު ގޯސްވެގެންދާ ތަން ހިސާބު ތަކުން ފެނެ އެވެ. ނަތީޖާއަކީ ޖީޑީޕީގެ ނިސްބަތުން ބަލާނަމަ ބޮލަކަށް ޖެހޭ ދަރަނި އަންނަ އަހަރު 150 ޕަސެންޓަށް އުފުލުގެ ނުރައްކާ އޮތުމެވެ.\nރައްޔިތުން ތަރައްގީ ބޭނުންވިއަޔަސް އެކަމެއް ކުރެވޭނީ ލިބޭ މިން ވަރަކުންނެވެ. މިހާރު އާމްދަނީ ޖަމާވާ ތިޖޫރީން ފެންނަނީ ލިބޭ މިންވަރު ނިކަން ދަނެގެން ބޭނުންތައް ބަހާލައިގެން ނޫޅެވުމުގެ ނަތީޖާ އެވެ. ކިތަންމެ ގިނަ ޓެކުހެއް ނެގިނަމަވެސް ދުވަހަކު ވެސް ދިވެހިންނަށް ފުދޭވަރެއް ނުވާނެ އެވެ. ސަބަބަކީ އާމްދަނީ ޖަމާވާ ތިޖޫރީގައި "ފޫ" ނެތުމެވެ. އާމްދަނީ އަށް ވުރެ ހަރަދު އިންތިހާ އަށް މަތިވުމެވެ. މި އެނބުރޭ ސައިކަލުން ފެންނަނީ އެ މަންޒަރެވެ.\nދައުލަތުގެ އާމްދަނީ ދައުލަތުގެ ބަޖެޓް ފިނޭންސް މިނިސްޓްރީ + މިނިސްޓްރީ އޮފް ޓޫރިޒަމް އިގްތިސޯދު ދައުލަތުގެ ދަރަނި\nތިން ބިލިއަނަށްވުރެ ގިނަ ރުފިޔާ ހަރަދުކޮށްފި\nލޯނަށް ހޭދަކުރި އަދަދު 900 މިލިއަނުން މަތިވެއްޖެ\nހަރަދާއި އާމްދަނީގައި ފަސް ބިލިއަންގެ ފަރަގެއް


'ފެން ފަހި' ކެމްޕޭން ފަށައިފި :: މިކަލް ނޫސް\n'ފެން ފަހި' ކެމްޕޭން ފަށައިފި\n31 މާރޗް 2017 15:36\nބައިނަލް އަގުވާމީގޮތުން ފާހަގަކުރާ ފެނުގެ ދުވަސް 22 މާރޗް\nމިނިސްޓްރީ އޮފް އެންވަޔަރމެންޓް އެންޑް އެނަރޖީ އިން "ފެންފެހި" ގެ ނަމުގައި ގައުމީ ފެންވަރުގައި ފެނުގެ ވަސީލަތްތަކާއި ފެނުގެ ނިޒާމާއި ނަރުދަމާ ނިޒާމު ބެލެހެއްޓުމުގެ މުހިންމު ކަމާއި ގުޅިގެން އާއްމުންގެ ހޭލުންތެރިކަން އިތުރު ކުރުމަށް ކެމްޕޭނެއް ކުރިޔަށް ގެންދަން ފަށައިފިއެވެ. މިއަހަރު ދުނިޔޭގެ ފެނުގެ ދުވަހުގައި ފެށި މިކެމްޕޭނުގެ ދަށުން5ކަމެއް ކުރުމަށް ތިމާވެއްޓާއި ހަކަތައާއި ބެހޭ މިނސްޓްރީން ވަނީ ކަނޑައަޅާފައެވެ.\nމި ފަސް ކަންތައްތަކުގެ ތެރޭގައި ހިމެނެނީ ފެނާއި ނަރުދަމާގެ ދާއިރާގައި މަސައްކަތްކުރާ އެހީދޭ ޖަމްއިއްޔާތަކާއި، ގައުމީ އިދާރާތަކާއި ގުޅިގެން މަސައްކަތް ކުރުމާއި ފެނުގެ ވަސީލަތްތަކާއި ނަރުދަމާ ނިޒާމުގެ ކަންތައްތަކާއި ގުޅޭ ގޮތުން ސްކޫލް ކުދިންނާއި ޒުވާނުން ހޭލުންތެރި ކުރުވުމައި އާއްމު ރައްޔިތުންގެ މެދުގައި ފެނާއި ނަރުދަމާ ނިޒާމުގެ މައުލޫމާތު ހިއްސާކޮށް ހޭލުންތެރިކަން އިތުރު ކުރުމާއި ވިޔަފާރިވެރިންނާއި މުއައްސަސާތަކާއި ސިނާއީ މަސައްކަތް ކުރާ ފަރާތްތަކުގެ ބައިވެރިވުން ފެނުގެ ވަސީލަތްތަކާއި ނަރުދަމާ ނިޒާމުތަކަށް ހޯދުމެވެ.\nމިކެމްޕޭންގެ އެއްވެސް ހަރަކާތެއް ފުވައްމުލަކާއި ހަމަޔަށް ފޯރިކަމެއް އަދި އެނގޭކަށް ނެތެވެ.\nތިމާވެއްޓާއި ބެހޭ މިނިސްޓްރީން މިކަހަލަ ތަފާތު ކެމްޕޭންތައް ކުރިޔަށްގެންދެއެވެ. ނަމަވެސް ސުވާލަކީ މިކަމުގެ އަސަރުތައް އެންމެ އެކަށީގެންވާ ގޮތުގައި އާއްމު ރައްޔިތުންނާއި ހަމަޔަށް ކުރަނީ ކިހާވަރަކަށްތޯ ބެލޭ ބާއެވެ؟\nއެހީދޭ ފަރާތްތަކުން ފަންޑް ހޯދައިގެން ކަމަކަށް ކަމެއް ކޮށްލަނީ ބާއެވެ؟ މިފަދަ ކެމްޕޭންތަކުގެ ފައިދާ ރައްޔިތުންނަށް ކުރަނީ ކިހާ މިންވަރަކަށް ތޯ އެހީދޭ ފަރާތްކުން ބަލަން ބޭނުންވެއެވެ. ނަމަވެސް އެމައުލޫމާތު އެހީދޭ ފަރާތްތަކާއި ހަމަޔަށް ގެންގޮސް ދެނީ އެކަން ކުރާ ފަރާތްތަކަށް ވުމުން މިކަމުގައި އަސްލު އަސަރު ހާމަނުވެދާނެއެވެ.\nމިފަދަ ހަރަކާތްތައްކާއި، އެކަންކަމުން އާއްމު ރައްޔިތުންނަށް އެކަށީގެންވާ ފައިދާތަކެއް ލިބޭތޯ ވިސްނައި ސަމާލުވާން ޖެހެއެވެ.\nރާއްޖޭގެ އާބާދީގެ ބޮޑު ބައެއް އަދިވެސް ބުއިމަށް ބޭނުން ކުރަނީ ވާރޭ ފެނަށް ވެފައި އެފެން ނެގޭގޮތާއި، އެފެނުގެ ހާލަތާއި މެދު ސިއްޙީ ފަރާތްތަކުން ކަންބޮޑު ވުން ފާޅުކުރެއެވެ. އެއީ ބޯން އެކަށީގެން ވާ ފެނެއް ނޫންކަމަށް ވެސް ބުނެއެވެ. ބޯން ބޭނުންކުރާ ވާރޭ ފެނުގެ ސަބަބުން ޖެހޭ ބަލިތައް ރާއްޖޭއިން ވަރަށް ގިނައިން ފެންނަމުންދާ ކަމަށް ވެއެވެ.\nފުވައްމުލަކުގެ ގިނަބަޔަކު މިހާރު ބޯން ބޭނުންކުރާ ކަމަށް ބެލެވެނީ ފުޅީގައި ބަންދުކުރި ފެނެވެ. ނަމަވެސް މިއީ އެހާ ސާބިތުކޮށް އެގެން އޮތްކަމެއް ކަމަށް ނުވަނީ މިކަމާއި ގުޅޭ ސާވޭއެއް ހެދިފައިވާ ކަން އެނގެން ނެތުމުންނެވެ. ފާހަގަ ކުރެވޭ ކަމަކީ ދޭތެރެ ދޭތެރެއިން ފުވައްމުލަކުން ބޯން ބޭނުން ކުރާ ފެން ފިހާރަތަކުން ހުސްވެ ވަޅުފެން ކައްކައިގެން ވެސް ބޯން ޖެހޭ ކަމެވެ.\nފުވައްމުލަކުގެ ގިނަ މީހުން ބޭން ބޭނުންކުރަނީ ކޮން ކަހަލަ ފެނެއް ހެއްޔެވެ؟\nވަރޭފެންހެއްޔެވެ؟ ފުޅީގައި ބަންދުކުރި ފެން ހެއްޔެވެ؟ ނުވަތަ ވަޅު ފެން ހެއްޔެވެ؟


Amiri massalaigai New ge adhabu FIFA in thanfeez kura ninmaifi | Mihaaru\nއަމީރީގެ މައްސަލައިގައި ނިއުގެ އަދަބު ފީފާ އިން ތަންފީޒްކުރަން ނިންމައިފި\n24 މެއި 2019 - 22:39 21 comments\nފީފާ އިން މިދިޔަ ފެބްރުއަރީ މަހު ނިއު އަށް އަންގާފައިވަނީ އަމީރީގެ މުސާރައިގެ ގޮތުގައި ދޭން ޖެހޭ 13،250 ޑޮލަރާއި އުސޫލުން ބޭރުން ކޮންޓްރެކްޓް ބާތިލުކޮށްފައިވާތީ 30،130 ޑޮލަރު (ޖުމްލަ 703،707ރ.) 45 ދުވަހުގެ ތެރޭގައި ދެއްކުމަށެވެ. އަދި އެ މުއްދަތުގައި އެ ފައިސާ ނުދައްކައިފި ނަމަ ކުރިއަށް އޮތް ތިން ޓްރާންސްފާ މުއްދަތުގައި ކުޅުންތެރިން ނުގެނެވޭ ގޮތަށް އަދަބު ދޭނެ ކަމަށް އޭރު އޮތީ އިންޒާރު ދީފަ އެވެ.\nއޭގެ ފަހުން މޭ 15 ވަނަ ދުވަހު ފީފާ އިން ވަނީ ނިއު އިން އެއަށް އަމަލުކުރިތޯ ބެލުމަށް އެކަމުގެ ލިޔެކިޔުންތައް ފޮނުވަން އެދިފަ އެވެ. އެކަމަކު އެއަށް އަމަލުކޮށްފައިނުވާތީ މިއަދު ފޮނުވި ސިޓީގައި ބުނީ ޖެހިޖެހިގެން ތިން ޓްރާންސްފާ މުއްދަތުގައި ދިވެހި އަދި ބިދޭސީ ކުޅުންތެރިން ރަޖިސްޓްރީ ނުކުރެވޭ ގޮތަށް ދޭން ބުނި އަދަބަށް ދެން އޮތް ޓްރާންސްފާ ޕީރިއަޑުން ފެށިގެން އަމަލުކުރަން ފެށޭނެ ކަމަށެވެ. އެކަމަކު އޭގެ ކުރިން ވެސް އެ ފައިސާ ދައްކައިފި ނަމަ އަދަބުން ސަލާމަތްވާނެ ކަމަށް ބުނެފައިވެ އެވެ.\nފީފާ އިން ވަނީ މިދިޔަ ސީޒަނުގައި ނިއު އަށް ކޯޗުކޮށްދިން ޕޯޗުގަލްގެ ބެނާޑޯ ޓަވަރޭޒްގެ މުސާރަ ދޭން ވެސް މާޗު މަހު ނިއު އަށް އަންގައިފަ އެވެ. އެއީ މުސާރައިގެ ގޮތުގައި ޓަވަރޭޒަށް ދޭން ޖެހޭ 4000 އެމެރިކާ ޑޮލަރު (61،680ރ) އާއި ނިއު އިން ހަދާފައިވާ ކޮންޓްރެކްޓާއި ހިލާފުވެފައިވާތީވެ ބަދަލެއްގެ ގޮތުން ދޭން ޖެހޭ 20،000 އެމެރިކާ ޑޮލަރު (308،400ރ) އަދި ފީފާ އަށް ދޭން ޖެހޭ 7961 އެމެރިކާ ޑޮލަރު (122،758ރ) އެވެ. އިންޓްރެސްޓާ އެކު ނިއު އިން ދައްކަން ޖެހޭ ޖުމްލަ އަދަދު މުޅި ޖުމްލަ 33،161 އެމެރިކާ ޑޮލަރު (511،342.62ރ) އަށް އަރާނެ އެވެ.\nރާއްޖޭގެ ކްލަބްތަކަށް ގެންނަ ބިދޭސީ ކުޅުންތެރިންނަށް މުސާރަ ނުދޭ ގިނަ މައްސަލަތަކެއް މިހާރު ވެސް ފީފާ އަށް ވަނީ ހުށަހަޅައިފަ އެވެ. އޭގެ ތެރެއިން ގިނަ ކުޅުންތެރިންނަށް މުސާރަ ލިބެނީ އެ މައްސަލަ ހުށަހަޅާތާ އެތަކެއް ދުވަސް ފަހުންނެވެ.ކް ލަބް ވެލެންސިއާ އަށް 2016 ވަނަ އަހަރު ކުޅުނު ސްޕެއިންގެ މިޑްފީލްޑަރު އެންހެލް މުނޯޒަށް ނުދީ އޮތް މުސާރަ ދެ އަހަރަށް ފަހު އޭނާ އަށް ދިނީ މިދިޔަ ނޮވެމްބަރު މަހު އެވެ. އެކި މުހުލަތުތަކެއް ދީގެން މުނޯޒަށް ޖުމްލަ އެކު ވެލެންސިއާ އިން މުނޯޒަށް 9595 ޑޮލަރު (147،954 ރުފިޔާ) ދައްކަން ޖެހުނެވެ. އަދި ދާދި ފަހުން ވިކްޓަރީ އަށް 2016 ވަނަ އަހަރު ކުޅުނު ޖަޕާނުގެ މިޑްފީލްޑަރު އަޓްސުޝީ ޝިމޯނޯ އަށް މުސާރަނުދީ އޮތް މައްސަލައެއްގައި އެ ކްލަބުން ޖަވާބުދާރީ ނުވާތީ އެ ޓީމު އަތުން ތިން ޕޮއިންޓު އުނިކުރަން ފީފާ އިން އެފްއޭއެމް އަށް އެންގި އެވެ.\nއަމީރީ މައްސަލައިގައި ފީފާ އިން އަދަބު ދިން އިރު، އެފްއޭއެމުން އޮތީ ދިވެހި ކުޅުންތެރިންނަށް މުސާރަ ނުދޭ މައްސަލައިގައި ފުޓްބޯޅައިގެ ހުރިހާ ހަރަކާތަކުން ނިއު ސަސްޕެންޑްކޮށްފަ އެވެ. އެއީ އެފްއޭއެމްގެ ވެރިންގެ އިތުބާރު ނެތްކަމުގެ މައްސަލައެއް ހުށަހަޅަން އުޅުމުން ދިން އަދަބެއް ކަމަށާއި ސްޕޮންސަރުންނާއި އެހެނިގެން ގޮތްގޮތުން ފައިސާ ހޯދެން އޮތީ މުބާރާތްތަކުގައި ވާދަކުރުމުގެ ފުރުސަތު އޮވެގެން ކަމަށްވާތީ ސަސްޕެންޝަން އުވާލައިދޭން ނިއު އިން އެދުނެވެ.\nއެއާ އެކު މުސާރަ ދޭން އެފްއޭއެމްގެ ޕްލޭޔާސް ކޮމިޓީން އެ ކްލަބަށް މުހުލަތެއްދީ އަދި އެ މުއްދަތުގެ ތެރޭގައި އެ ފައިސާ ހަލާސްކުރަން މަސައްކަތްކުރަމުން އަންނަނިކޮށް، އެފްއޭއެމްގެ ކޮންގްރެސް އިން އަންނަ އަހަރުގެ ކޮންގްރެސްގެ ނިޔަލަށް ސަސްޕެންޝަން ދެމެހެއްޓީ އެވެ.\nއެކަމަކު ޗެއާމަން މުހައްމަދު ޒިޔާދު އިސްތިއުފާ ދިނުމުން، ނިއު އިން މިހާރު އަންނަނީ އެކްޓިން ޗެއާމަނަކަށް ސައްޔިދު އަލީ ހަމަޖައްސައި އަދި ބޯޑުގެ މެމްބަރުންނާއި ސަޕޯޓަރުން ހިމެނޭ ކޮމިޓީއެއް ނަގައި އަންނަ ސީޒަނުގައި ކުޅުމުގެ ފުރުސަތު ލިބޭތޯ މަސައްކަތްކުރަމުންނެވެ. އަދި ފުރުސަތު ލިބިއްޖެ ނަމަ އެކުލަވާލާ ޓީމަށް ކޯޗުކޮށްދިނުމަށް ޓީސީ ސްޕޯޓްސް ކްލަބުގެ ކުރީގެ ކޯޗު މުހައްމަދު ނިޒާމް (ނިޒާމްބެ) އާ އަންނަނީ ވާހަކަދައްކަމުންނެވެ.\nއެ ފުރުސަތު ލިބެން އޮތީ އެފްއޭއެމްގެ އެކްސްޓްރާ އޯޑިނަރީ ކޮންގްރެސްއެއް ބާއްވައި ސަސްޕެންޝަން އުވާލަން މެމްބަރު ކްލަބްތަކުން ވޯޓްދީފި ނަމަ އެވެ.\nއިތުރު ލިޔުންތައް ނިއުރޭޑިއަންޓް ސ.ކ ފީފާ އެފްއޭއެމް


Bitu Ehen Anhenakaai Dhimaalah Belumun, E Anhen Meeha Ah Kulhi Dhakka Laifi! - Vaguthu\nބިޓު އެހެން އަންހެނަކާއި ދިމާލަށް ބެލުމުން އެ އަންހެން މީހާ އަށް ކުޅި ދައްކާލައިފި!\n"ޖޭ" ވުމަކީ އިންސާނީ ތަބިއްޔަތުގައި ލައްވާފައިވާ، އެހެނަސް އެކަމަކުން ވީހައިވެސް ބޮޑަށް ދުރުވެގަންނަން ޖެހޭ ކަމެކެވެ. އެހެނީ، މާ ބޮޑަށް ކަމަކާއި މެދު ޖޭ ވާން ފަށައިފި ނަމަ، ވަރަށް ނުރަނގަޅު ނަތީޖާތައް ނިކުމެދާނެތީއެވެ.\nއިނގިރޭސި ވިލާތުގައި މިވަނީ މިފަދަ ކަމެއް ދާދި ފަހުން ހިނގާފައެވެ. ރެސްޓޯރެންޓެއްގެ ތެރޭގައި ދެ ލޯބިވެރިން އެކުގައި ވަގުތު ކޮޅެއް ހޭދަ ކޮށްލަމުން ދިޔަ ވަގުތު ފިރިހެން މީހާ މެދު ނުކެނޑި އެހެން އަންހެނަކާއި ދިމާލަށް ބަލަމުން ގެންދާކަން އޭނާގެ ލޯބިވެރިޔާ އަށް ފާހަގަވިއެވެ. ނަމަވެސް، އެއްޗެކޭ ނުބުނެ އެ އުދާސްތައް ބޭރު ކުރަން ނިންމީ ކުށެއް ނެތް އެ އަންހެން މީހާ އަށެވެ.\nއުމުރުން 33 އަހަރުގެ މޭރީ އާން ނަމަކަށް ކިޔާ ކުށެއް ނެތް އެ އަންހެން މީހާ އެ ރެސްޓޯރެންޓުގެ ފާހާނާ އަށް ދިޔަ ވަގުތު އެހެން އަންހެނަކުވެސް މޭރީގެ ފަހަތުން ފާހާނާ އަށް ވަނެވެ. މޭރީ އަށް ފަހަތް ބަލައި ނުލެވި އުޅެނިކޮށް އެ އަންހެން މީހާ ވަނީ މޭރީގެ ކަރުގައި ހިފައި މޫދު ދޮންނަ ސިކުންގައި ގެންގޮސް ޖައްސާފައެވެ. މިއާއި އެކު ވަގުތުން މޭރީގެ ބޯ ފަޅައިގެން ދިޔަ އިރު، އެ އަންހެން މީހާ ވަނީ އިތުރު4ފަހަރަށް މޭރީގެ ބޯ ސިންކުގައި ޖައްސައި އެވަރުން ނުވެގެން ގައިގެ އެތައް ތަނަކަށް ހަމަލާ ދީފައެވެ.\nއެ އަންހެން މީހާ އަކީ ކާކު ކަން ޙުދު މޭރީ އަށްވެސް އިނގިފައި ނުވާ އިރު، އެ އަންހެން މީހާ ވަނީ މޭރީ އަށް ހަމަލާ ދިނުމަށް ފަހުގައި އޭނާގެ ލޯބިވެރިޔާ ގޮވައިގެން އެތަނުން ފިލާފައެވެ.\nފުލުހުން އެ އަންހެން މީހާ ހޯދުމުގެ މަސައްކަތް މިހާރު ކުރަމުން އަންނަ އިރުގައި މޭރީ ބުނެފައި ވަނީ ހަމަލާ ދިން މީހާގެ ވާހަކަތައް ހުރި ގޮތުން އޭނާ މޭރީ އަށް ހަމަލާ ދިނީ އޭނާގެ ލޯބިވެރިޔާ މޭރީ އާއި ދިމާލަށް މާ ވަރަލަށް ބެލުމުން ކަން އެނގޭ ކަމަށެވެ.\nމިއީ މާ ބޮޑަށް "ޖޭ" ވުމުގެ ސަބަބުން މަދުން ނަމަވެސް ދިމާވާ ވަރަށް ނުރައްކާތެރި އަދި އެހައިމެ ހިތާމަވެރި ކަންކަމެވެ.\nމާޗް 1, 2018 09:47\nމިޒަމާނުގައެއީ އެއްވެސް ކަމެއްނޫން އަންހެނަކު ކުށެއްނުކުރާނެ އަބަދުވެސް ކުށްކުރާނީވެސް ކުށްކުރެވޭނީވެސް އަދި ކުށްވެރިވާނީވެސް ފިރިހެނުން ނުވަތަ ފިރިމީހާ\nމާޗް 1, 2018 10:10\nސިިވިލައިޒްޑް އިންގްލޭންޑް ތާ ދޯ !


Maldivian in cabin crew hoadhany\nގައުމީ އެއާލައިން މޯލްޑިވިއަންއަށް ކެބިން ކްރޫންތަކެއް ހޯދަން އައިލެންޑް އޭވިއޭޝަން ސާވިސަސް (އައިއޭއެސް) އިން އިއުލާންކޮށްފި އެވެ.\nއެ ކުންފުނިން ނެރުނު އިއުލާނެއްގައި ވަނީ އޯލެވެލް ފެންވަރު ހުރި އިނގިރޭސިބަހުން ވާހަކަދައްކަން އެނގޭ އަދި ފަތަން ދަންނަ އުމުރުން 18 އަހަރާއި 40 އަހަރާ ދެމެދުގެ މީހުންނަށް ކުރިމަތިލެވޭނެ ކަމަށެވެ.\nއަދި އޭގެ އިތުރުން ފުރިހަމަ ސިއްހަތެއްގައި ހުރުމާއި އަންހެނެއް ނަމަ އިސްކޮޅުގައި5ފޫޓު ދެ އިންޗި އަދި ފިރިހެނެއް ނަމަ5ފަސް ފޫޓު ހަތަރު އިންޗި ހުންނަ ޖެހޭ ކަމަށް އައިއޭއެސްއިން ނެރުނު އިއުލާނުގައިވެ އެވެ.\nވޯލްކް އިން އިންޓަވިއުއެއް ގޮތަށް ކުރިޔަށް ގެންދާއިރު އެ ވަޒީފާއަށް ޝައުގުވެރިވާ ފަރާތްތަކުން މިމަހުގެ 26 ވަނަ ދުވަހު ހެނދުނު 8:00 އާއި 3:00 ދެމެދު އެސްޓީއޯ ޓްރޭޑް ސެންޓަރުގެ ހަތަރުވަނަ ފަންގެފިލާގައި ހުންނަ އެސްޓީއޯ ޓްރެއިނިން އިންސްޓިޓިއުޓަށް ހާޒިރުވާން ޖެހެ އެވެ.\nއެ ކުންފުނިން ބުނީ ވަޒީފާއަށް ހޮވޭ ފަރާތްތަކަށް މޯލްޑިވްސް ސިވިލް އޭވިއޭޝަން އޮތޯރިޓީގެ މިންގަނޑާ އެއްގޮތަށް ތަމްރީނު ދެވޭނެ ކަމަށެވެ. އަދި ހޮވޭ ފަރާތްތަކަށް އެ ކުންފުނިން އޮޕަރޭޓްކުރާ ޑޭޝް 8 މަރުކާގެ ބޯޓުތަކުގައި މަސައްކަތްކުރުމުގެ ފުރުސަތު ދެވޭނެ ކަމަށް ވެސް އައިއޭއެސް އިން މައުލޫމާތުދެ އެވެ.


Mashavaraage dhauvathu alun MDP ah dheefi - vNews.mv\nމަޝްވަރާގެ ދައުވަތު އަލުން އެމްޑީޕީއަށް ދީފި\nއަހުމަދު ހަމީދު އާދަމް 13 March 2016, 18:49\nއެމްޑީޕީގެ ކަންބޮޑުވުންތަކާއިމެދު މަޝްވަރާކުރުމުގެ ގޮތުން ދެވަނަ ފަހަރަށްވެސް މަޝްވަރާގެ ދައުވަތު ސަރުކާރުން އެމްޑީޕީއަށް ދީފިއެވެ.\nގިނަ ސިޔާސީ ޕާޓީތައް ބައިވެރިވާގޮތަށް ފެށި މަޝްވަރާތަކަށް އެމްޑީޕީން ހާޒިރުނުވުމުން ސަރުކާރުން ވަނީ އެމްޑީޕީއާއިއެކު ވަކިން މަޝްވަރާކުރުމަށް ހުށައަޅުއްވާފައެވެ. ނަމަވެސް އެދައުވަތުވެސް އެޕާޓީން ގަބޫލްކޮށްފައެއް ނުވެއެވެ.\nވީނިއުސްއަށް މައުލޫމާތު ދެއްވަމުން ސަރުކާރުގެ ފަރާތުން މަޝްވަރާތަކުގައި ބައިވެރިވެވަޑައިގަންނަވާ ފިޝަރީޒް މިނިސްޓަރު ޑރ މުހައްމަދު ޝައިނީ ވިދާޅުވީ މަޝްވަރާގެ ދައުވަތު ދެވަނަ ފަހަރަށް އެމްޑީޕީއަށް ދީފައިވާކަމަށެވެ. އަދި މަޝްވަރާ ބައްދަލްވުމަށް މާދަމާ 2:30 އަށް ރައީސް އޮފީހަށް ދައުވަތު ދީފައިވާނެކަމަށް ޝައިނީ ވިދާޅުވިއެވެ.\nމީގެ އިތުރަށް ދިވެހިރައްޔިތުންގެ ޑިމޮކްރެޓިކް ޕާޓީގެ ކަންބޮޑުވުންތަކާބެހޭގޮތުން މަޝްވަރާކުރުމަށް އެ ޕާޓީއަށް ސަރުކާރުން އަނެއްކާވެސް ދަޢުވަތު ދެއްވުމާ ގުޅިގެން، ރައީސުލްޖުމްހޫރިއްޔާގެ އޮފީހުން ވަނީ ނޫސްބަޔާނެއްވެސް ނެރެފައެވެ.\nއެބަޔާނުގައި ބުނެފައިވަނީ ރައީސުލްޖުމްހޫރިއްޔާގެ އިސްނެންގެވުމާއެކު، ކުރިޔަށް ގެންދަވަން ނިންމަވާފައިވާ ސިޔާސީ ޕާޓީތަކުގެ މަޝްވަރާތަކަކީ، ހުރިހާ ސިޔާސީ ފަރާތްތަކެއްގެ ކަންބޮޑުވުންތަކަކަށްވެސް ޙައްލު ހޯދުމަށް މަގުފަހިކުރުމަށް ބާއްވާ މަޝްވަރާތަކަކަށްވާތީ، ދިވެހިރައްޔިތުންގެ ޑިމޮކްރެޓިކް ޕާޓީގެ ކަންބޮޑުވުންތަކާބެހޭގޮތުން މަޝްވަރާކުރުމަށް މާދަމާ 2:30 އަށް ރައީސް އޮފީހަށް ވަޑައިގެން ދެއްވުމަށް އެ ޕާޓީއަށް ސަރުކާރުން އަނެއްކާވެސް ދަޢުވަތު ދީފައިވާަކަމަށެވެ.\nމި މަޝްވަރާތަކަށް ސަރުކާރުން އިސްނަންގަވާފައިވަނީ، ހުރިހާ ފަރާތްތަކަކަށް އިތުބާރުހިފޭ މާހައުލެއް ގާއިމުކޮށް، ރައްޔިތުންގެ ހެވާއި ލާބައާއި މަންފާއަށް މަސައްކަތްކުރުމަށް ކަމަށްވާތީ، ހެޔޮ ނިޔަތުގައި ސަރުކާރުން ކުރިޔަށްގެންދަވާ މި މަޝްވަރާތަކުގައި ދިވެހިރައްޔިތުންގެ ޑިމޮކްރެޓިކް ޕާޓީން ބައިވެރިވުމަށް ސަރުކާރުން އިލްތިމާސް ކުރައްވާކަމަށް ވަނީ ބުނެފައެވެ.\nކުރީގެ ރައީސް މުހައްމަދު ނަޝީދަށް ލުޔެއް ދިނުމާ ގުޅޭގޮތުން މަޝްވަރާކުރުމަށް އެމްޑީޕީއަށް ސަރުކާރުން ދިން ދައުވަތު ގަބޫލުނުކޮށް އެމްޑީޕީން މަޝްވަރާއަށް ހާޒިރުނުވުމުން މިމަހުގެ 8 ވަނަ ދުވަހު އޮތް ބައްދަލްވުންވެސް ވަނީ ކެންސަލްކޮށްފައެވެ.\nއެމްޑީޕީއާއި އަދާލަތު ޕާޓީން ބުނީ މަޝްވަރާތަކަށް ދެވޭނީ ނުހައްގުން ދައުވާކޮށް ޖަލަށް ލާފައިވާ ސިޔާސީ ބޭފުޅުންނާއި ނުހައްގު ދައުވާތައް އުފުލާފައިވާ ސިޔާސީ ފަރާތްތައް މިނިވަންކުރުމުން ކަމަށެެވެ. ސިޔާސީ ޕާޓީތަކުގެ މަޝްވަރާގައި އެމްޑީޕީ އާއި އަދާލަތު ބައިވެރި ކުރުމަށް ބާރު އެޅުމަށް ދިވެހި ސަރުކާރުން ވަނީ އދ. ގެ އެހީތެރިކަމަށް ވެސް އެދިފަ އެވެ.


ވަޒީފާގެ ފުރުޞަތު (ރިލީފް ދިވެހި ޓީޗަރ)\nރ. އަނގޮޅިތީމު ނަމްބަރ: 16GS-125/IUL/2019/\nމަޤާމު: ރިލީފު ޓީޗަރ (ދިވެހި) (2019 ގެދިރާސީ އަހަރު ނިމެންދެން )\n1- ގްރޭޑަށް ކިޔަވައިދޭ މުދައްރިސުންގެ ކޯޑިނޭޝަން މީޓިންގތަކުގައި ގަވާއިދުން ބައިވެރިވުން.\n2- ފިލާވަޅު ރޭވުމާއި، ކިޔަވައިދިނުމުގެ އެހީ ތައްޔާރުކޮށް، ލެސަންޕްލޭން އެޕްރޫވްކުރައްވާ ބޭފުޅެއްގެ އެޕްރޫވަލް ހޯދުން (ލީޑިންގ ޓީޗަރ / ގްރޭޑް ކޯޑިނޭޓަރ)\n3- ގްރޭޑްތަކަށް އެ އަހަރަކަށް ކަޑައެޅިފައިވާ މުޤައްރަރާ އެއްގޮތަށް ދަރިވަރުންނަށް ތަކެތި އުނގަންނައިދީ، ހާސިލުވާންޖެހޭ މިންވަރު ހާސިލުވެއްޖެކަން ކަށަވަރުކުރުން.\n4- އެ ގްރޭޑެއް ބަލަހައްޓަން ހަވާލުވެހުންނަ ލީޑިންގ ޓީޗަރ އަންގާ ގޮތެއްގެ މަތިން، ކޯޑިނޭޓަރުގެ އެހީއާއެކު، ދިރާސީ އަހަރުގެ ސްކީމް ތައްޔާރުކުރުން.\n5- ކިޔަވައިދިނުމުގެ ފެންވަރު ވަޒަންކުރުމުގެގޮތުން ސްކޫލުން ކަނޑައަޅުއްވާ ގޮތްތަކެއްގެމަތިން އެކިއެކި އެސެސްމަންޓްތައް ހަދައި، މެދުކެނޑުމެއްނެތި ދަރިވަރުންގެ ކުރިއެރުން ބަލަމުން ގެންދިޔުން.\n6- ކިޔަވައިދޭއިރު ދެނެގަތުމުގެ ހުނަރު (ފެންވަރު) ދަށްކުދިން ފާހަގަކޮށް، ގްރޭޑުގެ ލީޑިންގ ޓީޗަރާ މަޝްވަރާކޮށް، އިތުރު އެހީގެ ކްލާސްތައް ހިންގުން.\n7- ސްކޫލުގެ ވަސީލަތްތައް އެންމެ ފައިދާހުރިގޮތުގައި ބޭނުންކޮށްގެން ދަރިވަރުންގެ ފެންވަރު މަތިކުރުމަށް މަސައްކަތްކުރުން.\n8- ކްލާސްޓީޗަރެއްނަމަ، ހާޒިރީއާއި ރެކޯޑް ފޮތް ތައްޔާރުކޮށް ބެލެހެއްޓުމާއި، މާކްސްޝީޓް ތައްޔާރުކޮށް، ރިޕޯޓްފޮތް ފުރިހަމަކުރުން.\n10- އެކިއެކި އިމްތިޙާންތަކުގެ ޕޭޕަރު ތައްޔާރުކޮށް، އިމްތިޙާން ހެދުމުން ކުދިންގެ ޕޭޕަރުތައް މާކުކޮށް، ނަތީޖާ ސާފުކޮށް، އެނަލައިސިސް ތައްޔާރުކުރުމާއި، ރިމީޑިއަލް / އެންރިޗްމެންޓް ކްލާސްތައް ނެގުން.\n13- ސްކޫލުގެ ކިޔެވުމާ ގުޅޭ މަސައްކަތްތައް ތަރައްޤީކުރުމަށް ހިންގޭ އެކިއެކި ހަރަކާތްތަކުގައި މެނޭޖްމަންޓަށް ފުރިހަމައަށް އެހީތެރިވެދީ އެއްބާރުލުން ދިނުން.\n14- ދީނީ ކަންތައްތަކަށާއި، ޤައުމީ ކަންތައްތަކަށް ކުދިންނަށް ހޭލުންތެރިކަން ލިބޭނޭގޮތުގެމަތިން ކުދިން ތަރުބިއްޔަތު ކުރުވުން.\n16- ދަރިވަރުން ތަރުބިއްޔަތުކުރުމަށް މަސައްކަތެއް ހިންގުމަށް ހަވާލުކުރެވިއްޖެނަމަ، އެ މަސައްކަތެއް ފަރުވާތެރިކަމާއެކު ކުރުން.\n17- ސްކޫލުން ރާއްވަވާފައިވާ ގޮތެއްގެމަތިން އިތުރު ހަރަކާތްތައް ހިންގުމަށް އެހީތެރިވެދީ، ވަކި ހަރަކާތެއް ހިންގުމާ ހަވާލުވެފައިވާ ފަރާތެއްނަމަ، އެ ހަރަކާތްތަކާ ގުޅޭ ލީޑިންގ ޓީޗަރުގެ ލަފަޔާ އެއްގޮތަށް އެކަން ކުރިއަށް ގެންދިއުން.\n- މި ވަޒީފާއަށް އެދޭ ފަރާތްތަކުން، ވަޒީފާއަށް އެދޭ ފޯމު ފުރިހަމަކުރުމަށްފަހު، ފޯމާއެކު ހުށަހަޅަންޖެހޭ ލިޔުންތައް، 23 ޖުލައި 2019 ވާ އަންގާރަ ދުވަހުގެ މެންދުރުފަހު 13:00 ގެ ކުރިން ރ. އަނގޮޅިތީމް ސްކޫލުގެ އޮފީހަށް ހުށަހެޅުން އެދެމެވެ. ވަޒީފާއަށް އެދި ހުށަހަޅާ ލިޔުންތައް، އީމެއިލް [email protected] މެދުވެރިކޮށް ވެސް ހުށަހެޅިދާނެއެވެ. ވަޒީފާއަށް އެދޭ ފޯމް މިސްކޫލް އޮފީހުން ލިބެން ހުންނާނެއެވެ. ސިވިލް ސަރވިސް ވެބްސައިޓް www.csc.gov.mv އިން ޑައުންލޯޑް ކުރެވޭނެއެވެ. މި މަޤާމަށް މީހަކު ހޮވުމުގައި އިންޓަވިއު ކުރެވޭނެއެވެ. އިންޓަރވިއު އޮންނާނީ މި އިޢުލާނުގެ މުއްދަތު ހަމަވާ ތާރީހުން ފެށިގެން ރަސްމީ2ދުވަހާއި 10 ދުވަހުގެ ތެރޭގައެވެ. އިންޓަވިއު އޮންނާނެ، ތާރީޚާއި ތަނާއި ވަގުތު ވަޒީފާއަށް އެދި ހުށައަޅާ ފަރާތްތަކަށް މިސްކޫލުން ލިޔުމުން އަންގާނެއެވެ.


Mee COVID-19 Raajje ah aee sarukaaruge ihumaaluntho balanvee vagutheh noon: Ghassan - AO News\nމިއީ ކޮވިޑް-19 ރާއްޖެއަށް އައީ ސަރުކާރުގެ އިހުމާލުންތޯ ބަލަންވީ ވަގުތެއް ނޫން: ޣައްސާން\nޕީޕީއެމްގެ ނައިބު ރައީސް އަދި ގުރައިދޫ ދާއިރާގެ މެންބަރު ޣައްސާން މައުމޫން - ފޮޓޯ: މަޖިލިސް\nމިއީ ކޮވިޑް-19 ރާއްޖެއަށް އައީ ސަރުކާރުން އިހުމާލުވެގެންތޯ ބަލަންވީ ވަގުތެއް ނޫން ކަމަށާއި، އެކަމުގެ ވަގުތު އަދި އަންނާނެ ކަމަށް ޕީޕީއެމްގެ ނައިބު ރައީސް އަދި ރައްޔިތުންގެ މަޖިލީހުގެ ގުރައިދޫ ދާއިރާގެ މެންބަރު ޣައްސާން މައުމޫން ވިދާޅުވެއްޖެ އެވެ.\nޣައްސާން މިހެން ވިދާޅުވީ މިއަދު ކުރެއްވި ޓްވީޓެއްގައެވެ.\nއެ ޓްވީޓްގައި ޣައްސާން ވިދާޅުވެފައި ވަނީ މިވަގުތު އެންމެން މަސައްކަތް ކުރަންވީ އެއް އަމާޒަކަށް، މި ބަލި ފެތުރުނަ ނުދޭން ކަމަށެވެ.\nމީގެ އިތުރުން ޣައްސާން ވިދާޅުވީ ޤުދުރަތީ ގޮތުން ރާއްޖެ އުފެދިފައި އޮތް ގޮތުން ހަރުދަނާ އަވަސް ފިޔަވަޅުތަކެއް ކަށަވަރު ކުރެވިއްޖެނަމަ، އެއްފަސްކޮށް އުފެދިފައިވާ ޤައުމުތަކަށްވުރެ ކޮވިޑް-19 ކޮންޓެއިން ކުރުމުގެ ފުރުސަތު މާ ބޮޑު ކަމަށެވެ.\n“އިހުމާލުވެއްޖެ ނަމަ އެކަމުގެ ހިތި އޮތީ ހުރިހާ ދިވެހިންނަށް”، ޣައްސާން ވިދާޅުވި އެވެ.\nމުޅި ދުނިޔޭގައި މިހާރު ކޮވިޑް-19 ޖެހުނު މީހުންގެ އަދަދު 110,071 އަށް އަރާފައިވާއިރު، އެ ބަލީގައި މަރުވި މީހުންގެ އަދަދު ވަނީ 3،830 އަށް އަރައިފަ އެވެ. މި ނުރައްކާތެރި ބަލި އަދިވެސް ދުނިޔޭގެ އެކި ހިސާބުތަކުގައ ހަލުވިކަމާއެކު ފެތުރެމުންދާއިރު، މި ބަލިން ރައްކާތެރިވުމަށް އަޅަންޖެހޭ ހުރިހާ ފިޔަވަޅުތަކެއް އަޅަމުން އަންނަ ކަމަށް ދިވެހި ސަރުކާރުން ވަނީ ބުނެފައެވެ.\nކޮރޯނާ ވައިރަސްކޮރޯނާވައިރަސްކޮވިޑް-19ޣައްސާން މައުމޫންޕީޕީއެމް


ސިންގަޕޫރުން ޑެންގޫ މަދުކުރުމަށް މަދިރި ވިއްސަނީ!!! | Jazeera\tސިންގަޕޫރުން ޑެންގޫ މަދުކުރުމަށް މަދިރި ވިއްސަނީ!!! - Jazeera\nސިންގަޕޫރުން ޑެންގޫ މަދުކުރުމަށް މަދިރި ވިއްސަނީ!!!\nޙަދީޖާ އަލީ December 16, 2019 87 views0\nސިންގަޕޫރުން ޑެންގޫ ނައްތާލުމަށްޓަކައި، ހަފްތާއަކު5މިލިއަން މަދިރި ވިއްސުމުގެ މަޝްރޫޢެއް ފައްޓައިފިއެވެ.5މިލިއަށް ޑޮލަރ ޚަރަދުކޮށްގެން މިފެއްޓި މަޝްރޫޢް ރަސްމީކޮށް ހުޅުވުން އޮތީ މި ޑިސެމްބަރ މަހުގެ2ގައެވެ. މި ޕްރޮޖެކްޓްގައި ވިއްސާ އީޑިސް ފިރިހެން މަދިރީގެ ހަށިގަނޑަށް "ވޮލްބާކިއާ" ކިޔާ ބެކްޓީރިއާ އެއް ޖައްސައެވެ. އީޑިސް ފިރިހެން މަދިރިއަކީ، އިންސާނުންގައިގައި ހަފާ އެއްޗެއް ނޫނެވެ. އަދި "ވޮލްބާކިއާ" އަދި އިންސާނުންނަށް ވާސިލްވާ ބެކްޓިރިޔާ އެއް ނޫނެވެ. މި ބެކްޓިރިއާ އަކީ ދަރިމައިވުން ހުއްޓުވާ ބެކްޓީރިއާ އެއްކަމުން، މި ބެކްޓީރިއާތައް ޖެހިފައިވާ ފިރިހެން މަދިރި އެހެން އަންހެން މަދިރިތަކާއި ޖޯޑުވުމުން އަޅާބިސް ނުވިހާނެއެވެ. އަދި މިކަމުގެ ސަބަބުން މަދިރީގެ އާބާދީ މަދުވަމުން ދާނެއެވެ.\nސިންގަޕޫރުން މިކަންކުރަން ނިންމީ މިއަހަރު ތެރޭގައި 15،000 ޑެންގޫ ކޭސް ރެކޯޑް ކުރެވި 20 މީހުން މަރުވެފައިވާ ދަނޑިވަޅެއްގައެވެ. މި އަދަދަކީ، މިދިޔަ4އަހަރަށްވުރެ މަތި އަދަދެކެވެ. އީޑިސް މަދިރި ހެފުމުގެ ސަބަބުން ޑެންގޫ ޖެހިއްޖެނަމަ ފެންނާނެ ޢަލާމާތްތަކަކީ، ގަދައަށް ހުން އައުމާއި، ހުޅުހުޅުގައި ރިއްސުމާއި، ހޮޑުލެވުމާއި ބޮލުގައި ރިއްސުމާއި ބިހިނެގުމެވެ. މިބަލީގެ އެންމެ ނުރައްކާ މަރުޙަލާގައި، ހަށިގަނޑުގެ އެތެރޭގެ ނާރުތައް ހަލާކުވެ ލޭ އައުމާއި، ޝޮކްޖެހުމާއި ގުންވަންތައް މަސައްކަތްކުރުން ހުއްޓި މަރުވުން ހިމެނެއެވެ. މި ބަޔަށް ވެކްސިނެއް އަދި ވަކި ޚާއްސަ ފަރުވާއެއް އަދި ހޯދިފައެއް ނެތެވެ.\n2016 ގައި މި ޕްރޮޖެކްޓާއި ގުޅުން ހުރި ދިރާސާތައް ކުރަމުން ދިޔަ އިރު މީހުން ދިރިއުޅޭ ސަރަޙައްދު ތަކަށް މީގެ މަދިރި ދޫކުރުމުން އެ ސަރަހައްދު ތަކުގެ މަދިރީގެ އާބާދީ 50 އިންސައްތަ އަށް ދަށްވެގެން ދިޔައެވެ. އަދި މިއަހަރުގެ ފެބްރުއަރީ އިން ނޮވެމްބަރުގެ ނިޔަލަށް މިގޮތަށް މަދިރި ވިއްސާ އަދި ދޫކޮށްގެން މި އިންސައްތަ 90 އަށް ވަނީ ދަށްކޮށްފައެވެ. ނަމަވެސް ސިންގަޕޫރުގެ "ނެޝަނަލް އެންވަޔަރމެނޓް އޭޖެންސީ (އެން. އީ. އޭ)" އިން ހާމަ ކުރި ގޮތުގައި މި ދިރާސާތައް ކުރެވިފައިވަނީ، 284 އެޕަރޓްމަންޓް ބްލޮކް ހިމެނޭ ކުޑަ ސަރަޙައްދެއްގައެވެ.\nމިހާރު އަމާޒު ހިފާފައިވާ ހަފްތާއަކު5މިލިއަން މަދިރިން، ބޮޑު ސަރަޙައްދެއްގެ މަދިރީގެ އާބާދީ މަދު ކުރެވޭނެކަމުގެ ޔަގީންކަން މިހާރު އޮތީ ލިބިފައެވެ. 50 ދިރާސާކުރާމީހުންހިމެނޭ މި ޓީމްގެ ގިނަ މައްސައްކަތް ތަކަކީ މެޝިންގެ އެހީގައި އޮޓޮމެޓިކުން ކުރެވޭ ކަންތަކެވެ. މިގޮތުން މަދިރިފަނީގެ ތެރެއިން އަންހެން ފިރިހެން ފަނި، މެޝިންގެ އެހީގައި ވަކިކުރަން ފެށުމުން މަސައްކަތުގެ ސްޕީޑް 20 އިންސައްތަވަނީ އިތުރުވެފައެވެ. ފަނި ވަކިކުރުމަށް ފަހު، އަންހެން ފަނިތައް ނައްތާލާ އަދި ފިރިހެން ފަނިތައް ހުންނަ ޓްރޭތަކަށް، ކަނޑައެޅިފައިވާ މިންވަރަށް "ވޮލްބާކިއާ" ބެކްޓީރިއާ ދެނީވެސް މެޝިނުންނެވެ. މިއީ މިމަސައްކަތުގެ ސްޕީޑް 40 އިންސައްތަ އަވަސް ކޮށްދިންކަމެވެ. ދެން މިހާރު މަސައްކަތް ކުރަނީ، ފަނިތައް ވިހެއުމުން ޑްރޯންގެ އެހީގައި ކަނޑައެޅޭ ސަރަޙައްދު ތަކަށް މަދިރިތައް ދޫކުރަން ކުރަންޖެހޭ ތައްޔާރީތަކެވެ. މިކަމުގެ ސަބަބުން މި ޕްރޮޖެކްޓް ފުޅާކޮށް މުޅި ސިންގަޕޫރުގެ ހުރިހާ ސަރައްދެއް ހިމެނޭގޮތަށް ހިންގުމަށް ކުރަންޖެހޭ އެހެނިހެން މަސައްކަތްތަކަށް ފަންނީމީހުންގެ ވަގުތު ހުސް ކުރެވޭނެއެވެ.\nމި ޕްރޮޖެކްޓްގެ ސަބަބުން މަދިރީގެ އާބާދީ މަދުވިޔަސް މަދިރި އެއްކޮށް ނައްތާލެވޭނީ މަދިރި އާލާވެވޭގޮތަށް ހުންނަތަންތައް މަދު ކުރެވިގެންނެވެ. މިއީ ޗުއްޓީދުވަސްވަރު ކަމުން ގައުމުން ބޭރަށްދާ އާއިލާތަކުން، ފުރުމުގެ ކުރިން ގޭގައި ހުންނަ މިފަދަ ތަކެއްޗާއި ތަންތަން މަދިރި އާލާނުވާނެ ގޮތަކަށް ބަންދު ކުރުމަށް ވަނީ އިރުޝާދު ދެވިފައެވެ. ސަބަބަކީ، ވޮލްބާކިޔާ މަދިރި ދޫކުރަމުންދާ ދުވަސްވަރުގައި ވިޔަސް، އީޑިސްމަދިރި ބިސްއަޅާ އާލާވުމަކީ މި ޕްރޮޖެކްޓްގެ ނަތީޖާ އެންމެ ރަގަޅަށް ހާޞިލް ކުރުމަށް އެޅޭވަރަށް ބޮޑު ހުރަހެކެވެ.


Maa Bodah Kanboduve Haas Vaa Nama Hih Halaakuvedhaane: Dhiraasaa - Vaguthu\nއާއްމުކޮށް ކަންބޮޑުވެ ހާސްވުން ނުވަތަ ސްޓްރެސްވުމަކީ އެހާ ސީރިއަސްކަމެއްގެ ގޮތުގައި ނުބެލެވެއެވެ. ހީވެފައި އޮންނަނީ އެއީ ވަރަށް އާދައިގެ ކުޑަ ކަމެއް ކަމަށެވެ. އެކަމަކު ހަގީގަތަކީ އެއީ އެއް ނޫނެވެ. ދަ ގާޑިއަން ނޫހުގައި ޝާއިއުކޮށްފައިވާ ދިރާސާއެއްގައި ވާގޮތުން މާބޮޑަށް ކަންބޮޑުވެ ހާސްވުމަކީ "ބްރޯކެން ހާޓް ސިންޑްރޯމް" އަށް މަގުފަހިވާ ކަމެކެވެ.\nމި ހާލަަތަކީ ހިތް ހަލާކުވެ، ވަރަށް ބޮޑަށް ދެރަވުމަށް މަގުފަހިވާ ކަމެކެވެ. އެ ލިޔުމުގައި ބުނެފައި ވަނީ ސެޓްރެސް ލެވެލް އާއިި ގުޅޭ ދެ މޮލެކިއުލްއަކުން ބްރޯކެން ހަރޓް ސިންޑްރޯމް އަށް މަގުފަހިކުރުވާ ކަމަށެވެ. އަދި އާއްމުކޮށް މިހާލަތު ދިމާވަނީ އަންހެނުންނަށް ކަމަށް ވެސް އެ ދިރާސާގައިވެއެވެ.\nއެހެންނަމަވެސް ގާތް މީހަކު މަރުވުން ނުވަތަ ލޯބިވާ މީހަކާއި ދުރުވުމުން ވެސް މި ހާލަތު ދިމާވެދާނެ ކަމަށް އެ ލިޔުމުގައި ވަނީ ބުނެފައެވެ. މި ހާލަތު މެދުވެރިވުމުން ހިތް ބަލިކަށިވާ ގޮތްވެެއެވެ. މި ސިންޑްރޯމް އާއި ބެހޭ މައުލޫމާތު ފުރަތަމަ ހޯދާފައި ވަނީ 1990 ވަނަ އަަހަރު ޖަޕާނުގައެވެ.\nމި ހާލަތު ދިމާވުމުން ހާޓް އެޓޭކަކާއި އެއްގޮތް އަލާމާތްތައް ފެނެއެވެ. އެހެންކަމުން ބައެއް ފަހަރު މި ސިންޑްރޯމް މެދުވެރިވުމުން ހާޓްއެޓޭކެއް ޖެހުނީ ކަމަށް ބެލެވޭ ފަހަރުވެސް މަދެއް ނޫނެވެ. އިނގިރޭސިވިލާތުގައި އެކަނިވެސް މިހާލަތު ދިމާވި 2،500 އަށް ވުރެ ގިނަ މީހުން އެބަތިއްބެވެ.\nމި ހާލަތު ދިމާވުމުން މެދުވެރިވާ ނުރައްކާތަކަކީ ވެސް ހިތުގެ ބައްޔާއި ދާދި އެއްގޮތް ކަންކަމެވެ. މި ހާލަތު މެދުވެރިވުމުން ހިތުގެ ތިރީ ބައި ހިނގުން ހުއްޓި ހިތުގެ މަތީ ބަޔަށް ބާރުބޮޑުވާ ކަމަށް މި ދިރާސާގައި އިސްކޮށް މަސައްކަތް ކުރެއްވި ޑރ.ލިޔަމް ކައުޗް ފާހަގަކުރައްވައެވެ. އަދި މި ހާލަތަކީ ބޮޑެތި ކާރިސާތަކާއި އުފާވެރި ކަންކަމުން ވެސް މެދުވެރިވެދާނެ ހާލަތެއް ކަމަށް ޑރ.ލިޔަމް ވިދާޅުވެއެވެ.\nއަދި މެދު ނުކެނޑި ކަންބޮޑުވުމާއި ހާސްކަމުގައި އުޅޭ ނަމަ މި ހާލަތު މެދުވެރިވުމުގެ ފުރުސަތު ބޮޑު ކަމަށް އެ ދިރާސާގައި ވެއެވެ. އެހެންކަމުން ކަންބޮޑުވާ ކަންކަމާއި މާހައުލުތަކާއި ދުރުވުން މުހިންމު ކަމަށް އެ ދިރާސާގައި ބުނެފައިވެއެވެ.\nޖޫން 22, 2021 10:58\nމާބޮޑަށް ކަރުހިއްކާނަމަ ފެންބޮވާނެ: ދިރާސާ


13 aharu kujjaage maru: 17 aharuge kujjaage bandhah ithuru 15 dhuvas jahaifi | ThePress\n13 އަހަރު ކުއްޖާގެ މަރު: 17 އަހަރުގެ ކުއްޖާގެ ބަންދަށް އިތުރު 15 ދުވަސް ޖަހައިފި\n25 July 2021, 11:43\nރަހީނުކޮށްގެން އަނިޔާކޮށް މަރާލި 13 އަހަރު ކުއްޖާގެ މައްސަލައިގައި ހައްޔަރު ކުރި 17 އަހަރުގެ ކުއްޖާގެ ބަންދަށް 15 ދުވަހުގެ މުއްދަތެއް ކްރިމިނަލް ކޯޓުން ޖަހައިފިއެވެ.\nމި މައްސަލަގައި ތުހުމަތު ކުރެވޭ ދެ މީހަކު ހައްޔަރުކޮށްފައި ވާއިރު، އޭގެތެރެއިން 17 އަހަރުގެ ކުއްޖަކު ހިމެނެއެވެ. އޭނާގެ ބަންދުގެ މުއްދަތު ވަނީ ތިންވަނަ ފަހަރަށް އިތުރުކޮށްފައެވެ. އެނާގެ ބަންދަށް އެންމެ ފަހުން ދުވަސް ޖަހާފައިވަނީ މި މަހު7ގައެވެ. ބަންދުގެ މުއްދަތު ހަމަވެފައި ވާއިރު ބަންދަށް އިތުރު 15 ދުވަސް ކްރިމިނަލް ކޯޓުންވަނީ ޖަހާފައެވެ.\nދެން މި މައްސަލައިގައި ހައްޔަރު ކޮށްފައި ވަނީ 27 އަހަރުގެ ފިރިހެނެކެއެވެ. އެމިހާ ޝަރީއަތް ނިމެންދެން ވަނީ ބަންދުކޮށްފައެވެ.\nއެ މީހުންގެ ބަންދަށް މުއްދަތު ޖަހަން ނެރުނު އަމުރުގައިވާ ގޮތުން 27 އަހަރުގެ ފިރިހެން މީހާގެ މައްޗަށް ފުލުހުން ތުހުމަތުކޮށްފައި ވަނީ މާރާމާރީ ހިންގުމާއި، ކުޑަކުއްޖަކާ މެދު ޖިންސީ ގޯނާ ކުރުމާއި، ރަހީނު ކުރުމާއި އަދި ގަސްދުގައި މީހަކު މެރުމުގެ ތުހުމަތެވެ. މި ތުހުމަތުތައް ވަނީ މި މައްސަލައިގައި ހައްޔަރު ކުރި 17 އަހަަރުގެ ކުއްޖާއަށް ވެސް ކޮށްފައެވެ.\nއުމުރުން 13 އަހަރުގެ ކުއްޖާގެ ޕޯސްޓްމޯޓަމް ހެދުމަށްފަހު މިމަހުގެ 12 ވަނަ ދުވަހު އެ ކުއްޖާގެ ހަށިގަނޑު ވަނީ ވަޅުލާފައެވެ.\nފުލުހުން ދަނީ މި މައްސަލަ ސީރިއަސް މައްސަލައެއްގެ ގޮތުގައި ބަލަމުންނެވެ. މަރާލި ކުއްޖާގެ ހަށިގަނޑު ހުޅުމާލެއަށް ގެންދިޔަ ކާރު ވެސް ވަނީ ބަލައި ފާސްކޮށްފައެވެ. އެ ކާރަކީ ޓެކްސީއެކެވެ. އަދި ޓެކްސީ ދުއްވި މީހާ މި އަމަލު ހިންގުމުގައި ޝާމިލުވެފައިވާ ކަން ކަށަވަރު ވެފައެއް ނުވެއެވެ.\nހަބަރު ރަހީނު ކުރުން ކުޑަކުދިންނަށް ކުރާ އަނިޔާ ކްރިމިނަލް ކޯޓް މަރު ޕޮލިސް\nEmail: i[email protected] Phone: +(960) 332 3737 Hotline: +(960) 779 0202 Address: M. Passionflower Irumatheebai, Male', Maldives


Faseyha kamaaieku Foakaidhoo balikoh Maziyain league thahtaai...\nފަސޭހަކަމާއިއެކު ފޯކައިދޫ ބަލިކޮށް މާޒިޔާއިން ލީގުތައްޓާއި ގާތަށް ޖެހިލައިފި\nމި މެޗު މާޒިޔާއިން ކާމިޔާބުކުރީ 7-0 ގެ ނަތީޖާއަކުން\nކ. މާލެ | 14 ޖެނުއަރީ 2020 | އަންގާރަ 19:31 | 2,092\nމާޒިޔާ އަދި ފޯކައިދޫ ބައްދަލުކުރި މެޗުގެ ތެރެއިން - އެފްއޭއެމް\nދިރާގު ދިވެހި ޕްރިމިއާ ލީގުގައި ފަސޭހަކަމާއިއެކު ފޯކައިދޫ ފުޓުބޯޅަ ކްލަބް ބަލިކޮށް މާޒިޔާއިން ލީގު ތައްޓާއި ގާތަށް ޖެހިލައިފިއެވެ.\nގައުމީ ފުޓުބޯޅަ ދަނޑުގައި އަންގާރަ ދުވަހު ހަވީރު ކުޅުނު މި މެޗު މާޒިޔާއިން ކާމިޔާބުކުރީ 7-0 ގެ ނަތީޖާއަކުންނެވެ.\nމި މެޗު ފަށައިގެން މާޒިޔާއިން މޮޅު އެޓޭކިންގ ގޭމެއް ކުޅެފައިވާއިރު މެޗުގެ 18 ވަނަ މިނެޓުގައި މާޒިޔާއިން ވަނީ ލަނޑުޖަހާ ލީޑު ނަގައިފައެވެ. މި ލަނޑު އެޓީމަށް ކާމިޔާބުކޮށްދިނީ އިބްރާހީމް މަހުދީ (ފޭދޫ އިއްބެ) އެވެ. މި ލަނޑަށްފަހު ވެސް މާޒިޔާއިން ވަނީ ފުލުފުލުގައި ފޯކައިދޫގެ ގޯލަށް ހަމަލާތައް ފޮނުވައިލައިފައެވެ. ފުރަތަމަ ހާފު ނިމުމުގެކުރިން މާޒިޔާއިން ވަނީ އިތުރު ލަނޑެއް ޖަހާ ލީޑު ފުޅާކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ހަމްޒާ މުހައްމަދު (ހަމްޕު)އެވެ.\nމެޗުގެ ފުރަތަމަ ހާފު ނިމިގެންދިޔައީ 2-0 ގެ ނަތީޖާ އަކުން މާޒިޔާ ކުރީގައި އޮވެގެންނެވެ.\nދެވަނަ ހާފު ފަށައިގެން މާޒިޔާއިން ވަނީ އެޓީމުގެ އެޓޭކްތައް އިތުރަށް ވަރުގަދަ ކޮށްފައެވެ. އެގޮތުން މެޗުގެ 59 ވަނަ މިނެޓުގައި މާޒިޔާގެ ބިދޭސީ ފޯވާޑް ސްޓެވާޓް ވަނީ ލަނޑު ޖަހައިފައެވެ. އަދި މެޗުގެ 60 ވަނަ މިނެޓު ސްޓެވާޓް އޭނާގެ ދެވަނަ ލަނޑު މާޒިޔާއަށް ކާމިޔާބުކޮށްދީ، ސްޓްވާޓް އޭނާގެ ހެޓްރިކް ފުރިހަމަކުރީ މެޗުގެ 81 ވަނަ މިނެޓުގައެވެ. މެޗުގައި މާޒިޔާއިން ކާމިޔާބުކުރި ފަހު ލަނޑު މެޗުގެ 89 ވަނަ މިނެޓުގައި އެޓީމަށް ކާމިޔާބުކޮށްދިނީ މުހައްމަދު އިރުފާންއެވެ.\nމެޗަށްފަހު ވާހަކަ ދައްކަމުން ފޯކައިދޫގެ ކޯޗު އަލީ ނިސްތާރް މުހައްމަދު ބުނީ މި މެޗަށް ފޯކައިދޫއިން ނުކުތީ ޕްރެކްޓިސްއަކާއި ނުލާ ކަމަށާއި ޓްރާންސްފަރ މާކެޓްގައި ޓީމަށް ވަނީ ބޮޑު ބަދަލުތަކެއް އައިސްފައިވާ ކަމަށެވެ. މީގެ އިތުރުން ނިސްތާރު ބުނީ ފޯކައިދޫގެ މިހާރުގެ އަމާޒަކީ ގަދަ ހަތަރަކަށް އެރުން ކަމަށެވެ.


Ajaibeh Fadha Habaru Gass އަޖައިބެއް ފަދަ ހަބަރުގަސް – Huvadhoo News Ajaibeh Fadha Habaru Gass Huvadhoo News\nއަޖައިބެއް ފަދަ ހަބަރުގަސް\nހަބަރުގަސް ނުވަތަ އަލޮވެރާ އަކީ ގަދީމީ ޒަމާނުގެ ބޭސްވެރިކަމުގައިވެސް ބޭނުންކޮށް އުޅުނު އޭގައި ވަރަށް ގިނަ ފައިދާ އެކުލެވޭ އެއްޗެކެވެ. އަލޮވެރާ ފަތުގައި ޕްރޮޓިންސް، މިނެރަލްސް، ވިޓަމިން އޭ، ވިޓަމިން ބީ1، ބީ2، ވިޓަމިން ސީ، އީ، ވިޓަމިން ކޭ އަދި މީގެއިތުރުންވެސް އެމިނޯއެސިޑްފަދަ ހަށިގަނޑަށް ފައިދާހުރި ވަރަށްގިނަ މާއްދާ އެކިލެވިގެންވާތީ، މިޒަމާނުގެ ބޭސްވެރިކަމުގައިވެސް ވަރަށް ގިނައިން އަލޮވެރާ ބޭނުންކުރެއެވެ.\nހަންގަޑުގެ އެކިއެކި މައްސަލަތަކަށް އަލޮވެރާ ބޭނުންކުރެވެއެވެ. ވަކިންހާއްސަކޮށް ހަންގަަޑު އޮމާންކޮށް ބެހެއްޓުމަށާއި، އިރުގެ ހޫނުން ހަންގަޑު އެނދުމުން ނުވަތަ ހޫނުއެއްޗެއް ހަށިގަޑަށް އެޅި ހަންގަނޑު ފިހުމުން ނުވަތަ ފޮޅުއެޅުމުން ސަލާމަތް ކުރުމަށްޓަކައިވެސް އަލޮވެރާ ފަތުގެ ޖެލީގަނޑު ބޭނުންކުރެއެވެ.\nއާންމު ކޮށް އެލޮވެރާ ބޭނުން ކުރެވޭ ހާލަތްތަކުގައި ޕިކްނިކް ދަތުރު ދާއިރު ސަންލޯޝަންގެ ގޮތުގައި އަލޮވެރާ ބޭނުންކުރެވިދާނެއެވެ. އަލޮވެރާގެ ފަތުގެ ތޮަށްޓަކީވެސް އެހާމެ ފައިދާހުރިއެއްޗެކެވެ. އެކިކަހަލަ ސަޓަނި ހާދާއިރު އަލޮވެރާފަތުގެ ކަށިބައި ނަގާފައި އޭގެ ތޮށި ކުދިކޮށްކޮށާފަ ސަޓަންޏާ އެއްކޮށްލައިގެން ކެއުމުގައި ބޭނުންކުރުމުން މޭދަށުވަޔަށް ލުޔެއް ލިބިގެންދެއެވެ.\nމީގެ އިތުރުން އަލޮވެރާ އަކީ އިސްތަށިގަނޑު ރީތިކުރުމަށާއި، އިސްތަށިފޭބުން މަދުކުރުމަށާއި، އިސްތަށިގަނޑު ވަރުގަދަކުރުމަށާއި އަދި ބޮލުން ހަންފޮޅުން ހުއްޓުވުމަށްޓަކައި ބޭނުންކުރެވޭ އާދެޔާޚިލާފަށް މޮޅު ފަރުވާއެކެވެ.\nއަލޮވެރާ ފަތުގެއެތެރޭގައިވާ ޖެލީއަޅައިގެން ވަރަށް މީރު ފިނި ބުއިން ތައްޔާރުކޮށްލެވެއެވެ. އަދި މިބުއިމަކީ އެހާމެ ހަށިގަނޑަށް ފައިދާހުރި ބުއިމެއްކަމުގައިވެއެވެ. އަލޮވެރާގައި އެންޓެއޮކްސިޑެންޓް އެކުލެވިގެންވާތީވެ ހަކުރުބައްޔާއި، ހިތުގެ ބަލިތަކާއި، ކެންސަރުބަލިފަދަ ބަލިތަކުން ދުރުކޮށްދިނުމަށް މަގުފަހިކޮށްދެއެވެ. މީގެއިތުން މޭ އެންދުމާއި ބަނޑުގެ ވަޔަށާއި ގޮހޮރުގެ ފާރު އަދި ބަނޑު ހަމަޖައްސާލުމަށް މީ އާދެއާހިލާފަށް ރަނގަޅު ބުއިމެއްގޮތުގައި ފާހަގަކޮށްލެވެއެވެ.\nއަލޮވެރާއަކީ ޕޮޓުގައި ނުވަތަ ބިމުގައިވެސް ހައްދާލަން ފަސޭހަ ގަހެއްކަމުން ކޮންމެ ގެއެއްގައިވެސް އަޖައިބުން ފުރިގެންވާ ހަބަރުގަހެއް ހެއްދުމަކީ ބުއްދިވެރިކަމެކެވެ.


އޭއީސީ ޕްރޮޖެކްޓުން ގޮއިދޫގެ ދަނޑުވެރިކަމާއި ތުޅާދޫގެ އިތާމުތް ޕްރޮޖެކްޓަށް މާކެޓް ހޯދުމަށް ރިސޯޓްތަކާ މަޝްވަރާ ކުރަނީ\nއޭއީސީ ޕްރޮޖެކްޓް އެޓޯލް ކޯޑިނޭޓަރ ޝާފީ އަލީ: ރިސޯޓްތަކުން އެއްބާރުލުން ލިބޭ ކަމަށް ވިދާޅުވި.–ފޮޓޯ / މުހައްމަދު ރާމިޒް\nބ. އަތޮޅުގެ ރަށްރަށަށް އަމާޒު ކޮށްގެން ހިންގާ އެޓޯލް އީކޯސިސްޓަމް ކޮންޒަވޭޝަން “އޭއީސީ” ޕްރޮޖެކްޓްގެ ދަށުން މި އަތޮޅު ގޮއިދޫގެ ދަނޑުވެރިކަމާއި ތުޅާދޫ އިތާމުތް އާލާކުރުމުގެ ޕްރޮޖެކްޓަށް މާކެޓް ހޯދުމުގެ ގޮތުން ރިސޯޓްތަކާ މަޝްވަރާ ކުރަން ފަށައިފި އެވެ.\n2005 ގައި ފެށި މި ޕްރޮޖެކްޓްގެ ދަށުން ގޮއިދޫގެ ދަނޑުވެރިކަން ކުރާ ފަރާތްތަކަށް އެހީ ދިނުމުގެ ގޮތުންނާއި ތުޅާދޫގައި ހިންގާ އިތާމުތް އާލާކުރުމުގެ ޕްރޮޖެކްޓް ފުޅާ ކުރުމާމެދު މި ހަފްތާ ތެރޭގައި އެ ރަށްރަށުގެ އާންމުންނާއި ކަމާ ބެހޭ ފަރާތްތަކާއެކު މަޝްވަރާ ކޮށްފައިވާ ކަމަށް ބ. އަތޮޅު ތަރައްޤީގެ އޮފީހުން ބުންޏެވެ.\nއޭއީސީ ޕްރޮޖެކްޓްގެ ބ. އަތޮޅު ކޯޑިނޭޓަރ ޝާފީ އަލީ ވިދާޅުވީ މި ޕްރޮޖެކްޓްތަކަށް މާކެޓް ހޯދުމުގެ ގޮތުން މި އަތޮޅު ރިސޯޓްތަކާއެކު މަޝްވަރާތައް ފަށާފައިވާ ކަމަށާއި އެ ކަމަށް އެއްބާރުލުން ލިބޭނެ ކަމަށް ވެސް ބެލެވޭ ކަމަށެވެ.\n“އަޅުގަނޑުމެންގެ އެއް އަމާޒަކީ ގޮއިދޫގެ ދަނޑުވެރިކަން ތަރައްޤީ ކުރުން އަދި އިތާމުތް އާލާކުރުމުގެ ޕްރޮޖެކްޓް ވެސް ވީހާ ފުޅާކޮށް ކުރިޔަށް ގެންދިއުން. އެ ކަން ވާން އޮތީ މި2ކަންތަކަށް ވެސް މާކެޓެއް ލިބިގެން. އަދި މިހާތަނަށް ރިސޯޓްތަކުގެ ޝައުގުވެރިކަން ފާޅު ކުރޭ އެބަ،” ކުރިން ބ. އަތޮޅު އޮފީހުގެ އިންވެސްޓިގޭޓަރުކަން ކުރެއްވި ޝާފީ އީޓީ އަށް ވިދާޅުވި އެވެ.\nއޭނާ ވިދާޅުވީ މި މަޝްވަރާތަކުގެ ތެރޭގައި ބ. އަތޮޅުގައި ހިމާޔަތް ކުރެވިފައިވާ “ހޯރަ” އަށް ހާއްސަ ރަށެއް ކަމަށްވާ އޮޅުގިރި ފަތުރުވެރިންނަށް ޝައުގުވެރި ރަށަކަށް ހެދޭތޯ ވެސް ބަލަމުންދާ ކަމަށާއި އެ ކަމާމެދު ތުޅާދޫ އާއި ހިތާދޫގެ ކަމާ ބެހޭ ފަރާތްތަކުގެ މަޝްވަރާ ވެސް ހޯދާފައިވާ ކަމަށެވެ. އޭނާ ވިދާޅުވީ އެ ރަށަށް މާކެޓް ލިބިއްޖެ ނަމަ އެ ކަމުން ލިބޭ ފައިދާ އާންމުންނަށް ލިބޭ ގޮތަށް ހަމަޖެހޭ ތޯ ވެސް ބައްލަވާނެ ކަމަށެވެ.\n“އޮޅުގިރި އަކީ ވަރަށް ޝައުގުވެރި ވާނެ ތަނެއް ކަމަށް ބެލެވޭ. ރިސޯޓްތަކުން ވެސް އެ ކަން ފާހަގަ ކުރޭ. ހިތާދޫ އަދި ތުޅާދޫން ވެސް އެ ކަމަށް ތަރުހީބު ދެއްވި. އެހެން ވީމާ އޭގެ ފައިދާ ލިބޭ ގޮތަކަށް ދާ ނަމަ އެ ލިބޭ އެއްޗެއް އަތޮޅުގެ އާންމުންނަށް ސީދާ ލިބޭ ގޮތެއް ހަމަޖެހޭ ތޯ ބަލާނީ،” އޭނާ ވިދާޅުވި އެވެ.\nޝާފީ އިތުރަށް ވިދާޅުވީ މި ޕްރޮޖެކްޓްތަކަށް ރިސޯޓްތަކުން ލިބޭ އެއްބާރުލުން އިތުރު ވަމުން އަންނަ ނަމަ އަތޮޅުގެ އެހެން ރަށްރަށުގައި ވެސް އިތުރު މަޝްރޫއުތަކެއް ފައްޓަވަން ގަސްދު ކުރައްވާ ކަމަށެވެ.\nއޭއީސީ ޕްރޮޖެކްޓަކީ ޔޫއެންޑީޕީ އާއި ގްލޯބަލް އެންވަޔަރަންމެންޓަލް ފެސިލިޓީ ފަންޑު ކޮށްގެން ދިވެހި ސަރުކާރާ ގުޅިގެން ބ. އަތޮޅަކީ ތިމާވެށީގެ ނަމޫނާ އަތޮޅަކަށް ހެދުމުގެ ގޮތުން 2005 ގައި ފަށައިގެން ކުރިޔަށް ގެންދާ ޕްރޮޖެކްޓެކެވެ. މި ޕްރޮޖެކްޓްގެ ދަށުން ބ. އަތޮޅުގެ ރަށްރަށުގައި ތަރައްޤީ އަށް ކުރާ އެކިއެކި މަސައްކަތްތަކަށް ވެސް މިހާތަނަށް ބޮޑެތި ފައިސާގެ އެހީތަކެއް ދީފައިވެ އެވެ.


Dho?! Magic Carpet ehgge sirreh noon: Sirrakee Naeem\nމެޖިކު ކާޕެޓެއްގެ ސިއްރެއް ނޫން: ސިއްރަކީ ނައީމް!\nއިންސްޕިރޭޝަނަލް ވިޔަފާރިވެރިންގެ ލިސްޓެއް އެކުލަވާލައިގެން ފަހަރަކު މީހަކަށް ގުޅަމުން ގޮސް އިންޓަވިއުއެއް ނުލިބި މާޔޫސްވެ، އުއްމީދު ކަނޑާލަން ހިތަށް އަރުވައިގެން އެ ލިސްޓުގެ ފުލުގައި އޮތް ނަމަށް ގުޅާލުމާ އެކު މޫޑްއެއްކޮށް ބަދަލުކޮށް ޖޯޝާއި ފޯރި އަރުވާލައިފިއެވެ. ވަގުތުން އިންޓަވިއު އަށް ސެޓުވެ، އަމިއްލަ މީޓިންތައް ކެންސަލްކޮށް ވަގުތު ވެސް ދީފިއެވެ. ކެމެރާމަނާއި ފޮޓޯގްރާފަރާ އެކު ގޮސް އަހަރެމެން އޭނާގެ އޮފީހަށް ވަންއިރު ވާހަކަ ކިޔައިދޭން އޭނާ ހުރީ ނިކަން ރަނގަޅަށް ތައްުޔާރުވެލައިގެންނެވެ. އެ ދުވަސްވަރުގައި އޭނާގެ އާދަޔާހިލާފު ވާހަކަ އެކި ގޮތްގޮތަށް އެކި ސިފަސިފައިގައި ލިޔެ ޝާއިއުކޮށްފައިވާ ނޫސްތައް ވެސް މޭޒުމަތީގައި އަތުރާލައިގެންނެވެ. އެ ހިސާބުން އަހަރެންގެ ހިތަށް އެރީ މިހެންނެވެ. މިއީ އާދައިގެ މީހެއް ނޫނެވެ. މި އިންޓަވިއު އާދައިގެ އިންޓަވިއު އަކަށް ނުވާނެއެވެ. އަމުދަކުން އާދައިގެ މީހަކު މިގޮތަކަށް އިންޓަވިއުއަކަށް ތައްުޔާރެއް ވެސް ނުވާނޭވެ. އޭނާ އެހެރީ އަހަރެމެންނަށް ވުރެން ވެސް ބޮޑަށް މި އިންޓަވިއުއަކަށް ތައްުޔާރުވެގެންނޭވެ. ކަންވީ ވެސް އެހެންނެވެ. މުހައްމަދު ނައީމްގެ މި އާދަޔާހިލާފު ކެރެކްޓާއިން ފެށިގެން ގޮސް އޭނާގެ ވިޔަފާރި އާއި ބުރަމަސައްކަތާއި ހިތްވަރުގެ ވާހަކަ ވެގެންދިޔައީ އަހައިފޫހިނުވި، އަޖާއިބުކުރުވަނިވި ޝައުގުވެރި ވާހަކައަކަށެވެ. އަޅުގަނޑުގެ 13 އަހަރުވީ ލިޔުމުގެ ހަޔާތުގައި ބައްދަލުވި އެންމެ މޮޅު "ސްޓޯރީޓެލާ" އަކީ ޔަގީނަށް ވެސް މިއީއެވެ. އެންމެ ސަޅި އިންޓަވިއު އަކީ މިއީއެވެ. އަދި ލިޔަން އެންމެ ގިނަ ދުވަސް ނެގި އިންޓަވިއު އަކީ ވެސް މިއީއެވެ.\nކެމެރާތައް ސެޓުކޮށް ފްލޭޝްކަނޑަމުން ނައީމާއެކު އަހަރެމެން އޭނާގެ ހަޔާތުގެ އެންމެ ކުރީގެ ހަނދާންތަކުގެ ތެރެއަށް ދަމައިގަތީ ވަގުތަށް ވެސް ނޭނގޭހެން ކުއްލިއަކަށެވެ.\nނައީމުގެ ވާހަކަ ޝާއިއުކޮށްފައިވާ ނޫހެއް އޭނާ ދައްކާލަނީ. --ފޮޓޯ: ހުސެއިން ވަހީދު\nސްކޫލްގައި ކިޔަވަން އުޅުނުއިރު މުހައްމަދު ނައީމްގެ ހުވަފެނީ އަމާޒަކަށްވީ ސިވިލް އިންޖިނިއަރަކަށްވުމެވެ. ނުވަތަ ޑިގްރީއެއް ހާސިލުކުރުން ވެފައި އޮތީ އޭރު އޭނާގެ އެންމެ ބޮޑު ހުވަފެނަށެވެ. އާއިލާ އަކީ މާލޭގެ ޝަރަފުވެރި އަދި އެހާމެ ހިދުމަތްތެރި މަޝްހޫރު އާއިލާއެކެވެ. މަޝްހޫރު ސައިކުރާ ހަސަން ނައީމަކީ އޭނާގެ ބައްޕައެވެ. އެކަމަކު އެވަރަށް މަޝްހޫރު "ސައިކުރާއަކުން" ކެއްކިޔަސް، ގޭތެރޭގައި އޭރު އޮތް "ސައި ޕާޓީ" ގެ ރަހަ އޭނާ އަށް ހެޔޮވަރުވާގޮތެއް ނުވިއެވެ. އޭނާގެ ހިޔާލާއި ފިކުރު ގޮސް ބެހުނީ މުޅިން އެހެން ކަނޑަކަށެވެ. ސައިކުރާގެ އަގާއި އިތްޒަތަށްވުރެން އޭނާ އަށް މުހިންމުވީ މުޅިން އެހެން ކަމެކެވެ. – ކާމިޔާބީއެވެ.\n"ކާމިޔާބީ އެކި މީހުން މެޝާކުރާނީ އެކި ގޮތްގޮތަށް. އެމީހުންނަކީ އަޅުގަނޑު ވެސް ގަބޫލުކުރަން ވަރަށް ކާމިޔާބު ބޭފުޅުންތަކެއް ކަމަށް. އެމީހުންގެ އެންމެ ވަރުގަދަ ސިފައަކީ އިންޓަގްރިޓީ. އެ އަދާކުރި ކަމެއްގައި ވަޒީފާއެއްގައި އެ ސާބިތުކަންމަތީގައި ދެމިތިބުން،" އާއިލާ އަށް ތައުރީފު އޮއްސަމުން ނައީމުގެ ޕޮއިންޓަށް އެނބުރިގަތެވެ.\n"އެކަމަކު އަޅުގަނޑު ހިތަށް އެރީ، ކީއްވެގެން ހެއްޔޭ އަޅުގަނޑުމެންނަށް އަޅުގަނޑުމެން ބޭނުންވާ ކަންކަމަށް އަމިއްލަ އަށް ޚަރަދު ހޯދޭ ވަރު ނުކުރެވެނީ. ގޭގައި މަރާމާތެއްކޮށްލަން ވެސް އެފޯޑްނުކުރެވެނީ. ދެން އެހެންވީމަ އޭރު އާއިލާގެ އާމްދަނީގެ ލިމިޓޭޝަންސްތައް މަތިކަމުން އަބަދުވެސް އެންމެ ކަންބޮޑުވި ކަމަކީ އެއީ."\nމި ވިސްނުންތަކެއް ނައީމުގެ ސިކުނޑި ތޮރުފާލި ދުވަސްވަރަކީ ގުރޭޑު 10އެއްގެ ކިޔެވުން ނިމި އިތުރު ކިޔެވުމަށް ފުރުސަތު ހޯދާނެ ތަނަވަސްކަމެއް އާއިލާގައި ނެތިގެން ހިތްދަތިވެފައި ހުރި ދުވަސްވަރެކެވެ.\nނައީމް އިންޓަވިއު ދެނީ. --ފޮޓޯ: ހުސެއިން ވަހީދު\n"އެހެންވީމަ ފައިސާގެ ތަނަވަސްކަމެއް ނެތް އޭރަކު. އެކަމަކު ރަނގަޅު އާއިލާއެއް އާއިލާއަކީ. ދެން އަޅުގަނޑު ވިސްނީ ކީއްވެގެންތޯ އަޅުގަނޑުގެ އާއިލާ ފައިސާގެ ގޮތުން ކާމިޔާބު ބަޔަކަށް ނުވީ. އެގޮތަށް ބެލިއިރު އަޅުގަނޑަށް ފާހަގަކުރެވުނު އެއް ކަމެއް އޮތް،" ނިކަން ޝައުގުވެރިވެފައި ނައީމް ކިޔައިދިނެވެ.\n"އެއީ ރިސްކު ނުނެގުން."\nއެހިސާބުން ޒުވާން ނައީމް އަޒުމްކަނޑައެޅީ ސަރުކާރަށް ހިދުމަތްކުރުމުގައި ދެމިއޮތް ޝަރަފުވެރި އާއިލާ އިން ނުނެގި ރިސްކުގެ ތެރެއަށް، ފޫގަޅައި ފުންމާލުމަށެވެ.\n"ވަރަށް ބޮޑު އަޒުމެއް އުފެދިގެން އައީ އަޅުގަނޑު ލައިފުގައި ރިސްކު ނަގާނީއޭ. އެއީ ކުރިއަށް ދާން އެމީހުން ނުކުރި ހަމައެކަނި ކަމަކީ އެއީއޭ،" ނައީމް ކިޔައިދިނެވެ.\n"އެހެންވީމަ ކޮންމެ ނަތީޖާއެއް ނުކުތަސް އަޅުގަނޑު ބޭނުންވީ ރިސްކު ނަގަން".\nއެކާވީސް އަހަރުގެ އެ ފޯރި އާއި ހިތްވަރުގައި އެގޮތަށް ނިންމައިގެން، އެ ވިސްންނުމުގައި ހުރެ ގޮސް އޭނާ ދެން ވަނީ ސްޓެލްކޯ އަށެވެ. އެހިސާބުން އޭނާގެ ސިވިލް އިންޖިނިއަރިންގެ ހުވަފެން ގޮސް ވެއްޓުނީ ނަރުދަމާ އާއި ޖަންކުޝަންގެ ތެރެއަށެވެ.\n"އޭރަކީ މާލެ އެއްކޮށް ކޮނެގެން ނަރު ވަޅުލުމުގެ މަސައްކަތްކުރި ދުވަސްވަރު. ދެން އަބަދުވެސް ކޮންމެވެސް ތަނެއްގައި ޖަންކްޝަނެއް ކޮނެގެން އެތަނަކަށް އެރި އުޅުނީ އޭރު. އަޅުގަނޑު ބޭނުންވީ އިންޖިނިއަރިން ކިޔަވަން. އެކަމަކު އެކަން ހާސިލުކުރަން ކިޔަވަން ދެވޭ ގޮތެއް ނުވި،" ނައީމު ކިޔައި ދިނެވެ.\nމި ރިސްކެއްގެ ތެރެއަށް ފުންމާލައިގެން ގޮސް ޒުވާން އުމުރުގައި ކައިވެނިކޮށް މިނިވަން ދިރިއުޅުމަކަށް ހިފާލުންވީ އޭނާގެ އެ ހަޔާތް ކިތަންމެ ކުޑަޔަށް އުފުއްލައިނުލެވޭވަރުގެ ބަރުދަނެއް ލިބިގެންދިޔަ ކަމަކަށެވެ. އެކަމަކު ދެން ވެސް ރިސްކަކަށް ފަހު ރިސްކަކަށް މަރުހަބާކިޔަމުން ނައީމު އޭނާގެ ގޮތުގައި ކުރިއަށް ވަޑައިގަތީއެވެ.\n"ސްޓެލްކޯގައި އުޅުނުއިރު ވަރަށް ޅަ. ދެން އުމުރުން 21 އަހަރުގައި އަޅުގަނޑު ކައިވެނިކޮށްފިން. އޭރު އަޅުގަނޑަށް ލިބެނީ 1800ރ އޯވަ ޓައިމާ އެކު ލިބެނީ. އެ ލިބުނު ކުޑަ މުސާރައާ އެކު ވެސް ވަރަށް ހެޕީ އަޅުގަނޑު،" ފަހުރުވެރިވެފައި ނައީމު ކިޔައިދެމުންދިޔައެވެ.\nދިރިއުޅުމުގެ މި ތަޖުރިބާ އަށް ފަހު ދެން ގޮސް އޭނާ ގުޅުނީ ޔުނިވާސަލް އެންޓަޕްރައިސިސްއާއެވެ.\n"ރަނގަޅު ވަޒީފާއެއްވީމަ ޔުނިވާސަލްއާ ވެސް ޖޮއިންކުރީ، މުސާރަ ބަރާބަރަށް ލިބޭނެތީ. އޭރު އެތަނުން ލިބެނީ 2200ރ، ދެން ސާވިސް ޗާޖަކަށް ލިބޭނެ ބައެއް މަސް މަހު 200ރ،" އެއާޕޯޓު ރެޕަކުން ފެށިގެން ގޮސް ވީއައިޕީ ހެންޑްލިންގައި ވެސް މަސައްކަތްކުރި ފަސް އަހަރުގެ ހަނދާންތައް އާކުރަމުން ނައީމު ބުނެލިއެވެ.\n"އެއާޕޯޓުގައި ވަޒީފާ އަދާކުރާތީ ވަރަށް ފަތިހާ ހޭލައިގެން ވަޒީފާ އަށް ދާން ޖެހޭ ކޮންމެ ދުވަހަކު ވެސް. ދެން އެއާޕޯޓުގައި މުޅި ދުވަހު އުޅެ އެތަނުން ކައިބޮއެ ހަދަން ފެށީމަ އަތަކު ނޯވޭ އޭރު ވެސް ލާރިއެއް."\nއާދައިގެ މި ވަޒީފާތަކުން ފެށިގެން މެދުފަންތިތަކަށް އަރަމުންދިޔައިރު އޭރު ވެސް ނައީމުގެ އެންމެ ބޮޑު ހުވަފެނަކީ ޑިގްރީ ފެންވަރަށް ތައުލީމު ހާސިލުކުރުމެވެ. ނަމަވެސް އޭރު އޭނާގެ ބޮލު ތެރޭގައި އެނބުރެމުން ދިޔަ ހިޔާލަކީ ހަމައެކަނި އެ ޑިގްރީއެއް ނޫނެވެ. ވިޔަފާރިއެއް ފަށާނެ ގޮތުގެ އިލްމެއް ތަޖުރިބާއެއް ނެތް މި ޒުވާނާގެ ބޮލު ތެރޭގައި އޭނާ ދިޔައީ އޭރު ވެސް ވިޔަފާރީގެ ފެންޓަސީތައް ފެނަށް ދިރުވަމުންނެވެ. އެގޮތުން ޓޫރިޒަމްގެ ތެރެއަށް ވަންނާނެ ގޮތްގޮތާއި ސަޕްލައި ވިޔަފާރީގެ ތެރެއަށް ހުރި ޝައުގެއްގެ ބޮޑުކަމުން ދެކުނު ހުވަފެންތައް ވެސް ހަމަ އެވަރަށް ބޮޑުވެގެންދިޔައެވެ. ނަމަވެސް ތަޖުރިބާ އާއި ރިސޯސަސް ނެތި ރިސްކު މާ މަތިވުމުން އެމަގުން އޭނާ އަށް އޭރު ނުދެވުނީނެވެ. އެކަމަކު ދެން ވެސް އޭނާ މަރުހަބާކީ ރިސްކަށެވެ.\n"ޔުނިވާސަލުން އަޅުގަނޑު ވަކިވީ، ޑިގްރީއަކާ ހަމައަށް ކިޔަވަން ދެކުނު ހުވަފެން ހަގީގަތަކަށް ހަދަން. ދެން އެ ކަން ކާމިޔާބުކުރުމަށް ސަރުކާރުން ސްކޮލަޝިޕެއް ލިބޭތޯ ބެލުމަށް އަޅުގަނޑު ވަޒީފާ އަށް ދެން ވަނީ ރައްޔިތުންގެ މަޖިލީހަށް،" ނައީމު އޭނާގެ އަނެއް ތަޖުރިބާއިން ފަށައިގަތެވެ.\n"އަޅުގަނޑު ދެކޭ ގޮތުގައި ކަމެއް ފަށާއިރު ފަންޑިން ނުވަތަ ފައިނޭންސަކީ ދެ ވަނަ އަށް ދާ ކަމެއް. ފުރަތަމަ ބޭނުންވަނީ އައިޑިއާ އަކާއި އިންސްޕިރޭޝަން އަދި ގަޓްސް. އެކަން ސާބިތުކޮށްދެވުނީމަ ފައިސާ އަންނާނެ."\n"ކަންކަމާ ކުރިމަތިލާން، ބިރުކަނޑާލާފައި ކަންކަމާ ކުރިމަތިލާން ރަނގަޅަށް ދަސްވި ތަނަކީ މަޖިލީހުގެ ވަޒީފާ. ވަރަށް އިމްޕޮސިބްލް ކަންކަން އެތަނުގެ ތެރޭގައި އުޅެގެން ކުރަން ލިބުނު. ޗެލެންޖިން ސިފަ އަޅުގަނޑުގެ ކިބައިގައި އުފެދުނީ އެތަނުން."\nއޭރު އޭނާގެ މުސާރައަކީ 1410 ރުފިޔާއެވެ.\n"އޭގެ އިން އަޅުގަނޑަށް ޕީނަޓްސް ވެސް ނުގަނެވޭ އަސްލު. އޭރު ކުއްޖެއް ވެސް އޮވޭ. އޭރު އަޅުގަނޑުމެންގެ ގޭގެ ކުރިމަތީގައި ހުންނަ (ހޮޓަލަކަށް ވަދެ) އެއް ދުވަހު ސައިބޮއިފިއްޔާމު އަނެއް ދުވަހު ސައިނުބޮއި ހުންނަން މެނޭޖުކޮށްލަން. އިޓް ވޯޒް ވެރީ ޓަފް، ބަޓް އައި ވޯޒް އޯކޭ،" ނައީމް ބުނެލިއެވެ.\nއޭނާގެ ދިރިއުޅުން ތާއަބަދަށް ބަދަލުކޮށްލީ އެ ޓަފު ހަޔާތުގެ ދުވަސްތައް ސްކޮލާޝިޕެއްގެ އިންތިޒާރުގައި ގުނާލަގުނާލަ ހުއްޓައި ހަމަ ކުއްލިއަކަށެވެ. ޓްރާންޕޯޓް މިނިސްޓްރީ އަށް ގެނައި ކުއްލި ބަދަލަކާއެކު ރާއްޖޭގެ ހުރިހާ ސައިކަލް ކާރުތަކެއްގެ ރަޖިސްޓްރީ އާކޮށް ބަދަލުކުރަން އިއުލާނުކުރީއެވެ. އެހިސާބުން ނައީމުގެ އެއްކަހަލަ އައިޑިއާ އާއި އިންސްޕިރޭޝަނާއި ގަޓުސް ވެސް ކުއްލިއަކަށް ހުޅުވިގެން ދިޔައީއެވެ.\n"ފުރަތަމަ ބޭނުންވަނީ އައިޑިއާ އަކާއި އިންސްޕިރޭޝަން އަދި ގަޓްސް،" ނައީމް ބުނެލިއެވެ.\n"އެ ހިސާބުން ހަވީރު ކްލެސިފައިޑްގައި ޖަހާލީ ސައިކަލު ކާރުގެ ރަޖިސްޓްރީ އާކޮށް ބަދަލުކޮށްދެމޭ."\nމި އިޝްތިހާރެއް ރާއްޖޭގެ އެންމެ މަޝްހޫރު ދުވަހު ނޫހުގައި ޖަހާލައިގެން، ރަޖިސްޓްރީ ބަދަލުކުރަން ބޭނުންވާ މީހުންގެ އިންތިޒާރުގައި ނައީމް މަޑުކޮށްލައިގެން ހުރީ އޭނާގެ މަޖިލިސް ވަޒީފާގައެވެ. އިޝްތިހާރު ޖެހުމާއެކު މީހުންތައް އޭނާ އަށް ގުޅަން ފަށައިފިއެވެ.\nނައީމް. --ފޮޓޯ: ހުސެއިން ވަހީދު\n"ޖަހާއިރަށް މީހުން ގުޅައިފި ވަގުތުން. އެކަމަކު މީހަކު އެ މަސައްކަތެއް ނުދޭ،" ނައީމް ބުނެލިއެވެ.\nއެހިސާބުން އޭނާގެ ބޮލުން ފުންމާލީ އަނެއްކާވެސް އެހެން ހިޔާލެކެވެ.\n"ދެން މިހެން އުޅެނިކޮށް މީހަކު ގުޅަން ފެށީމަ ހިތަށް އެރީ އެމީހާގެ އަތުން މަސައްކަތް އަތުލާނަމޭ،" ޝައުގުވެރިވެފައި ނައީމް ފަށައިގަތެވެ.\n"ދެން ފޯނު ނަގަމުން ކުޑަކޮށް އަޅުގަނޑު ޕްރިޓެންޑްކޮށްލީ ވަރަށް ބުރަކޮށް ރަޖިސްޓްރީތައް ބަދަލުކުރަމުން ގެންދާ ކަމަށް ހެދެން ވެގެން. އޮފީހެއްގެ ތެރޭގައި ވަރަށް ބުރަކޮށް ރަޖިސްޓްރީ ބަދަލުކުރުމުގެ މަސައްކަތް ކުރާ ހެން އަޑުއަހާ މީހާ އަށް ހީވާ ވަރަށް އެކްޓްކޮށްލީ އެ ދުވަހު"\n"އެހިސާބުން ވަގުތުން އެ މަސައްކަތް ލިބިއްޖެ."\nއެ މަސައްކަތުން ނައީމަށް ލިބުނީ 200 ރުފިޔާއެވެ. ނަމަވެސް އޭނާގެ އެ ވިޔަފާރި މަޑުމަޑުން ފުޅާވަމުން ގޮފިތައް ފަޅަމުން ގޮސް ގަޑިއިރަކުން 2000 ރުފިޔާ ވެސް ލިބެން ފެށީއެވެ. ރަޖިސްޓްރީ ބަދަލުކުރުމުގެ މަސައްކަތުން ފަށައިގެން ގޮސް ހަވީރުގެ ކްލެސިފައިޑާއެކު ނައީމަށް ލިބުނު މަޝްހޫރުކަމާ އެކު އެހެން މީހުންގެ އެއްޗެހިތައް ވިއްކުމުގެ ބާޒާރެއް ވެސް އޭނާ އަށް ކުއްލިއަކަށް ލިބިއްޖެއެވެ. މީހުން ބޭނުންކޮށްފައި ހުންނަ އުނދުނާއި އެނދާއި ދޮންނަމެޝިން ވެސް އޭނާ ކްލެސިފައިޑް މެދުވެރިކޮށް އިޝްތިހާރުކޮށް ވިއްކަން ފެށީއެވެ.\n"އެންމެފަހުން މީހުން ގުޅަން ފަށައިފި ސައިކަލް ހޯދަން ވެސް،" ނައީމް ކިޔައިދިނެވެ.\n"އެގޮތަށް އެންމެ ފުރަތަމަ ސައިކަލް ހޯދައިގެން ވިއްކާލި ދުވަސް އަޅުގަނޑު އަދިވެސް ހަނދާނެއް ނުނެތޭ. އެއީ ރައްޓެއްސަކު އަޅުގަނޑަށް ވިއްކަން ބުނި ސައިކަލެއް. އޭނަ ވިއްކަން ބުނީ 17000ރ. އަށް. ދެން ސައިކަލެއް ގަންނަން ބޭނުންވާ މީހަކު ގޮވައިގެން ގެނެސް އަޅުގަނޑު އެ ސައިކަލް ވިއްކާލީ 19،000 ރުފިޔާ އަށް."\n"އެއް ރެއިން، އެއް ގަޑިއިރު ތެރޭގައި މުޅި އެ ޑީލް ނިމުނީ. އެރޭ އަޅުގަނޑު ހުރީ ޖަޕާނު ފަންކާއެއް ހެން އެ ހުރިހާ ނޫޓުތަކެއް ނިއުޅުވާލައިގެން ބަލަހައްޓައިގެން. ދެން އަޅުގަނޑު ހިތަށް އެރީ އެއް މަހުން އަޅުގަނޑަށް މި ލިބެނީ 1410 ރުފިޔާއޭ. އެއް ގަޑިއިރުންނޭ މި 2000 ރުފިޔާ މި ލިބުނީ."\n"އެހެންވީމަ އަޅުގަނޑު ރަނގަޅަށް މަސައްކަތްކޮށްފި ނަމަ މާ ރަނގަޅަށް ލިބޭނެއޭ. އެ ހިސާބުން އެއް ކަހަލަ ކޮންފިޑެންސް އައީ."\nއޭގެ ހަތް އަހަރު ފަހުން މުހައްމަދު ނައީމް ސީރިއަސް ވިޔަފާރިވެރިޔަކަށް ބަދަލުވެއްޖެއެވެ. އެކަމަކު މީހުން އޭރު އޭނާއާ ދިމާލަށް ނުކިޔާކަށް އެއްޗެއް ނެތެވެ.\n"އޭރު ބައެއް މީހުން ބުނި ކަލޭ އަތަށް ކާކު ހެއްޔޭ ތިކަހަލަ މަސައްކަތެއް ދޭނީ ވެސް. ވަރަށް ދަށްކޮށްލާ ކަހަލަ ގޮތްގޮތަށް މީހުން ފާޑުކި އޭރު ވެސް. އޮފީހުގައި އަންހެން ކުދިން އަޅުގަނޑާ ދިމާއަށް ދަމާކަނޑާއޭ ވެސް ކީ،" ނައީމް ބުންޏެވެ.\n"އެކަމަކު މީހުން ކީ އެއްޗަކަށް އަޅުގަނޑު ފަރުވާލެއް ނުދިނީ. އަޅުގަނޑު ނިންމީ އަޅުގަނޑަށް ފެނުނު ގޮތަކަށް ކުރިއަށް ދާން. ދިޔައީމަ އެކަކަށް ފަހު އަނެކަކު ލިބި އެންމެފަހުން ސައިކަލް ކާރު ރަޖިސްޓްރީގެ ކަންތައް ބޮޑުކަމުން އޮފީހުގެ ރަސްމީ ވަޒީފާގައި ވެސް ނުހުރެވޭ ހިސާބަށް އެކަންތައް ދިޔައީ."\nއެހިސާބުން އޭނާ ސްކޮލާޝިޕްގެ ހުވަފެން ދޫކޮށް އެ ވަޒީފާއިން ކެނޑިގެން އަމިއްލަ ވިޔަފާރި އަށް ވަގުތު ހުސްކުރީއެވެ. އޭގެ ފަހުން އެކި ކަހަލަ ތަޖުރިބާތަކަށް ފަހު އޭނާ ދެން ގެނައީ "މެޖިކް ކާޕެޓެވެ." އަލިފާނާއި ފެނަށް ނުގުޑާ ފައިފުއްސެވެ. ނައީމުގެ ނަމާއި ވިޔަފާރި އާއި ހައިބަތު މުޅިން އެހެން ދަރަޖައަކަށް އުފުލިގެން ދިޔަ ހިސާބަކީ މިއީއެވެ. އެކަމަކު އެއީ ހަމައެކަނި އެ މެޖިކް ކާޕެޓެއްގެ ބާރެއް ނޫނެވެ.\n"އޭރު އަޅުގަނޑުގެ އަތުގައި އޮތީ އެންމެ ހަ ރޯލު. އެއީ ހުސް ސާމްޕަލް ރޯލު ފައިފުހީގެ. އޭގެ އެތިކޮޅުތައް އެކި މީހުންނަށް ދޮޅު އަހަރުވަންދެން ދެއްކި ފަހުން މީހުން އަޅުގަނޑު އަތުން ކާޕެޓް ގަންނަން ފެށީ،" ނައީމް ކިޔައިދިނެވެ.\n"މީހުން އޭރު ވަރަށް އެއްޗެހި ވެސް ކި. އެކަމަކު އަޅުގަނޑު އަޒުމުކަނޑައެޅީ ﷲ އިރާދަކުރެއްވިޔާމު އަޅުގަނޑު ގޮސް ކޮންމެ ތަނަކަށް ވެސް ވަންނާނީ އަޅުގަނޑުގެ ފައިފުއްސެއް މަތިންނޭ ކޮންމެވެސް ދުވަހަކުން. އޭގެ އަށް އަހަރު ފަހުން މިއަދު އަޅުގަނޑު މާލޭގެ ނުވަތަ ރާއްޖޭގެ ކޮންމެ ތަނަކަށް ދިޔަޔަސް ގާތްގަނޑަކަށް 85 ޕަސެންޓް ތަންތަނުގައި އަޅުގަނޑު މި ވަންނަނީ އަޅުގަނޑު ގެނެސް ވިއްކާ ފައިފުހީގެ މަތިން."\nނައީމް އޭނާގެ ކާޕެޓް ސާމްޕަލެއްގައި ރޯކޮށްލަނީ. --ފޮޓޯ: ހުސެއިން ވަހީދު\nނަމަވެސް މި އުފާވެރިކަމުގައި އޭނާ ހިނގަމުން ދަނިކޮށް މީގެ ހަތަރު ވަރަކަށް އަހަރު ކުރިން ބަޔަކު މީހުން އެ ވަނީ އޭނާގެ ފައިދަށުން އެ ކާޕެޓްގަނޑު ދަމައިގަނެ، ސުމަކަށް އެ ނައީމު އަނެއްކާވެސް ވައްޓާލައިފައެވެ. އެކަމަކު ދެން ވެސް އޭނާ ދުލެއް ނުދިނެވެ. ޕާޓުނަރުންނަށް ޓާޓާކިޔާފައި އޭނާ އަލުން އެއަށް ވުރެ ގަދަ ހިތްވަރަކާއެކު މިހާރު ނުކުމެ އެހެރީ އޭނާގެ މަޝްހޫރު ސައިކުރާ އާއިލާގެ ބްރޭންޑާއެކުގައެވެ. ނައީމަކީ މިހާރު ސިނަފެވެ. ފައިފުއްސާއި ކާޕެޓާއި އިންޓީރިއާ ފިނިޝިންގެ ވިޔަފާރީގައި މިވަގުތު ނަމްބަ ވަންއެވެ. މި ދަރަޖަ އޭނާ އަލުން ހާސިލުކުރީ އެންމެ ތިން އަހަރުންނެވެ.\n"މިހާރު ދެން ރާއްޖޭގައި އަޅުގަނޑުގެ ކާޕެޓް ނާޅާ ތަނެއް ނެތޭ ބުނާ ވަރަށް ކާޕެޓް އެ ވަނީ އަޅާފައި. އެއާޕޯޓާއި ޑިއުޓީ ފްރީ އާއި ވީއައިޕީ ލައުންޖުން ފެށިގެން ގޮސް ސާކް ސަމިޓާއި ދަރުބާރުގެ އާއި ތީމުގެ އާއި ރައީސް އޮފީހުގައި ވެސް،" ނައީމު ބުނެލިއެވެ.\n"ކޮންމެ މިނިސްޓަރަކު ވެސް އަޅުގަނޑުގެ ކާޕެޓް މަތިން ހިންގަވާފައި މިހާރު ހުންނަވާނީ. ރާއްޖެ އިން ބޭރުން މި ގައުމަށް ވަޑައިގަންނަވާ ރައީސުންނާއި ބޭފުޅުން ވެސް އަޅުގަނޑުގެ ކޮންމެވެސް ކަހަލަ ކާޕެޓެއްގެ މަތިން ހިންގަވާނެ މިއަދު. އެހެންވީމަ އެކަން އަޅުގަނޑަށް މިހާރު ހާސިލުކުރެވިއްޖެ."


ދަރިފުޅުގެ ފުރަތަމަ ރޯދަމަސް | ކުދިން | ޢާއިލާ\nBack ކަވާސާ ޢާއިލާ ޢާއިލާގެ ބައިތައް ކުދިން ދަރިފުޅުގެ ފުރަތަމަ ރޯދަމަސް\nމައިންބަފައިން އެ މީހުންގެ ދަރިން ހެޔޮލަފާ ރަނގަޅު ބަޔަކަށް ހެދުމަށްޓަކައި، ރަނގަޅު ތަރުބިއްޔަތެއް ދިނުމަކީ މައިންބަފައިންގެ ހައިސިއްޔަތުން އެމީހުންގެ ކޮނޑުގައި އެޅިފައިވާ އެއްމެ ބޮޑު މަސްއޫލިއްޔަތެވެ. އަދި އެ ވާޖިބު އަދާކުރުމުން ނުހަނު މަތިވެރި ޘަވާބާއި ދަރުމަ ލިބެނިވި ކަމެއް ވެސްމެއެވެ.\nކުޑަ ކުދިންނަކީ އަބަދުވެސް ބޮޑެތިމީހުން ކުރާހާ ކަމެއް ކުރާހިތްވާ ބައެކެވެ. އެ ބީދައިން ބޮޑެތި މީހުން ކުރާ ކޮންމެ ކަމެއް ކުރުމަށް ތައްޔާރު ވުމުގެ ގޮތުން ފުރަތަމަ ކުރާ ކަމަކީ، އިވޭ އަޑުތައް ކަނުލައި އަޑުއެހުމާއި، ފެންނަ މަންޒަރުތައް ބަލައި ދެނެގަތުމެވެ.\nހިނގަމުން މިދަނީ ބަރަކާތާއި ރަޙުމަތުން ފުރިގެންވާ މަތިވެރި މައްސަރެކެވެ. މި މައްސަރު އަޅުގަޑުމެންގެ ދަރިން މަތިން ހަނދާން ނައްތާލައި އެހެން ކަންކަމާއި މަޝްޣޫލުވެގެން އުޅުމަކީ ގޯހެކެވެ. ބެލެނިވެރިކަމުގެ ރޯލު މިމަހުގައި ޚާއްޞަވާން އެބަ ޖެހެއެވެ. މި މަތިވެރި މައްސަރަކީ ކޮބައިކަން އެ ކުދިންނަށް އަންގައިދޭން ޖެހެއެވެ. އަދި ރޯދަ މަހަށް އެކުދިން ލޯބި ޖެއްސުމާއި، މި މަހުގެ މަތިވެރި ކަމާއި، ރޯދަ ވެރިޔާ ރޯދައަށް ހުންނައިރު ﷲ ގެ ހަޟްރަތުގައި އޭނާގެ މާތްކަން ބުނެދީ ހެދުމަކީ ކޮންމެހެން މުހިންމު ކަމެކެވެ. ދަރިފުޅުގެ ޢުމުރާއި ޞިއްހަތު ތަންދޭ މިންވަރަކުން ތިރީގައި މި ދަންނަވާ ކަންކަން ކުރެއްވޭތޯ ބައްލަވާށެވެ.\nއެކެއް: ދަރިފުޅު މި މާތް މަހަށް ލޯބި ޖެއްސުމަށް މަސައްކަތް ކުރާށެވެ. އަދި ރޯދަވެރިޔާއަށް ސުވަރުގޭގައި ލިބެންހުރި ޘަވާބާއި ދަރުމަ ބުނެދޭށެވެ. ރޯދަ އަކީ ހަމައެކަނި ﷲ އަށް ކުރާ އަޅުކަމެއް ކަން ނުހަނު ލޯތްބާއި، އޯގާތެރިކަމާއި އެކު ބުނެދޭށެވެ. އަދި އެ ވަގުތު ދަރިފުޅު ކުރާ ސުވާލުތަކަށް ވިސްނުންތެރި ކަމާއިއެކު ޖަވާބުދޭށެވެ. ކިތަންމެ ވަރަކަށް ދަރިފުޅު ސުވާލުކުރިޔަސް ރުޅި ނާންނާށެވެ. ދަރިފުޅުގެ ވިސްނުމާއި އެއްވަރަށް ކަންކަން އޮޅުން ފިލުވައިދީ، ކުރާ ސުވާލުތަކަށް ޖަވާބު ދޭށެވެ.\nދެއެއް: ފާހަގަ ކޮށްލެވޭ ވަރުގެ ޢާއިލީ އެއްވުމަކާއި އެކު، ދަރިފުޅު މި މާތް މައްސަރާއި މަރުޙަބާ ކިއުއްވާށެވެ. އަދި މި މަހުގައި ކުރާނެ ކަންކަން އެ ޢާއިލީ އެއްވުމުގައި ހާމަ ކުރާށެވެ. ރޯދައަށް ހުންނަ ވަގުތު ނަމާދު ކުރުމާއި، ޤުރުއާން ކިޔެވުމާއި، ޞަދަޤާތް ދިނުން އަދި އެކަކު އަނެކަކަށް އެހީތެރި ވުމަށް ބާރުލިބޭ ގޮތަށް ވާހަކަ ދައްކާށެވެ. އަދި އެކަންތައްތައް ކުރުމުގެ ހިތްވަރު ދަރިފުޅަށް ލިބޭގޮތަކަށް ޢާއިލީ ބައްދަލުވުން ކުރިއަށް ގެންދާށެވެ. މިކަމުގައި ޢާއިލާގެ އެހެން މެންބަރުންގެ ދަރިން ޝާމިލްކުރާށެވެ. ޢާއިލީ ބައްދަލުވުމުގައި ރޯދަމަސް ނިމެންދެން އެންމެ ރަނގަޅަށް އާދަތައް ބެހެއްޓި ކުއްޖަކަށް އިނާމެއް ހުށައަޅާށެވެ.\nތިނެއް: މަސް ނިމެންދެން ވަކި ޚާއްޞަ ޝިޢާރެއް ޢާއިލާގައި ކަނޑައަޅާށެވެ. މިސާލަކަށް، "ކޮންމެ ނަމާދެއްގެ ސުންނަތް ބަރާބަރަށް ކުރަމާތޯ! ، ރޯދަމަސް ނިމެންވާއިރަށް ޢަންމާ ފޮތް ހިތުދަސްކުރަމާތޯ! ، ބޮޑެތި މީހުންނަށް އިހުތިރާމުކުރަމާތޯ! މިފަދަ ކޮންމެވެސް މުހިންމު ކަމަކާއި ގުޅޭ ޝިޢާރެކެވެ. އެ ޢާއިލާއަކުން އިޚްތިޔާރު ކުރާ ޝިޢާރު ފެންނާނެހެން ގޭގެ ތަފާތު ތަންތަނުގައި ހަރުކުރާށެވެ.\nހަތަރެއް: ދަރިފުޅަށް ފުރިހަމަ ނަމޫނާއަކަށް ވާށެވެ. އީމާންތެރިކަން ވަރުގަދަ ކުރާށެވެ. ރޯދަ މަހުގެ މަތިވެރިކަން ދަރިފުޅަށް ޢަމަލުން ދައްކާށެވެ.\nފަހެއް: ގިނަގިނައިން ޤުރުއާން ކިޔަވާށެވެ. މުނިފޫހިފިލުވުމަށް ހޭދަކުރާ ވަގުތަށްވުރެ އަޅުކަމުގެ ވަގުތު ގިނަކުރާށެވެ. ތިމާގެ ދަރިފުޅު، ތިމާ ކުރާ ހުރިހާކަމެއް ދަސްކުރަމުން އެބަ ދާކަން އަބަދުވެސް ހަނދާން ކުރާށެވެ! ވީމާ ދަރިފުޅަށް ހެޔޮ ނަމޫނާއަކަށް ވާށެވެ.\nހައެއް: ދެ ވައްތަރެއްގެ ރޯދައެއް ވާކަން ދަރިފުޅަށް ބުނެދޭށޭވެ. އެއީ ފުރިހަމަ ރޯދަ ހިފޭވަރު ކުދިން ހިފާ ރޯދަ އާއި، ކުޑަކުދިން ހިފާ ރޯދައެވެ. ފުރިހަމަ ރޯދަ އާންމު ގޮތެއްގައި ހިފަން ފައްޓަނީ 10 އަހަރު ވުމުން ކަން ދަރިފުޅަށް ބުނެދޭށެވެ. އެއަށްވުރެ ކުރިން ވެސް ދަރިފުޅު ކުޅަދާނަވެގެންވާނަމަ ފުރިހަމަ ރޯދަ ހިފުމަކުން މައްސަލައެއް ނެތެވެ.\nކުޑަކުދިން ހިފާ ރޯދަ އަކީ ފުރިހަމަ ރޯދައަކަށް ގިނަފަހަރު ނުވާނެއެވެ. މުހިންމީ ވީހާވެސް ގިނަ އިރަކު ރޯދައަށް ބެހެއްޓޭތޯ ބެލުމެވެ. ކުޑަކުދިން ރޯދަހިފުމަށް މައިންބަފައިންގެ ފަރާތުން ލިބޭ ހިއްވަރަކީ ވަރަށް މުހިއްމު ކަމެކެވެ.\nހަތެއް: އެދުވަހެއްގައި ކަނޑައެޅިފައިވާ ވަގުތަށް ރޯދައަށް ހުންނަ ކުއްޖަކަށް އިނާމެއް ކަނޑައަޅާށެވެ.\nއަށެއް: ކިތަންމެ ކުޑަ ވަގުތުކޮޅަކަށް ދަރިފުޅު ރޯދައަށް ހުރި ކަމުގައި ވިޔަސް ހިތްވަރު ދޭށެވެ. އަބަދުވެސް ދަރިފުޅަށް ހިތްވަރު ލިބޭ ފަދަ ވަސީލަތްތައް ބޭނުން ކުރާށެވެ. މާއްދީ ގޮތުންނާއި މަޢުނަވީ ގޮތުންނެވެ. އެއްގޮތަކަށް ވެސް ރޯދަ ހިފަން ދަރިފުޅަށް މަޖުބޫރުކޮށް ނުހަދާށެވެ. އެއީ ފަހަރެއްގައި މައިންބަފައިންނަށް ނުފެންނަ ތަނެއްގައި ހުރެ ފެންބޮއި، ކައި ހަދައިފާނެތީއެވެ. އެގޮތުގައި ދަރިފުޅު ބޮޑުވެއްޖެނަމަ ނަތީޖާ ވަރަށް ހިތިވާނެއެވެ.\nނުވައެއް: ދަރިފުޅު ރޯދައަށް ހުންނައިރު، އެ ދަރިފުޅުގެ ރޯދަ ކުރުކުރުމަށް ޚާއްޞަ ސަމާލުކަމެއް ދޭށެވެ. ފައިދާހުރި ކޮންމެވެސް ރަނގަޅު ގޭމެއް ކުޅުމަށް ރާވާ، އެކަމުގައި ބައިވެރިވާށެވެ. ނުވަތަ ދަރިފުޅު ގަޔާވާ ރަނގަޅު ކަމެއް ކުރިޔަދޭށެވެ. މައިންބަފައިން، ދަރިފުޅަށް ވަރަށް ގަޔާވާކަން ދެއްކުމަކީ ވަރަށް މުހިންމު ކަމެކެވެ.\nދިހައެއް: ދަރިފުޅުގެ އެކުވެރީން ގާތުގައި، ދަރިފުޅަށް ހިތްވަރު ލިބޭގޮތަށް ވާހަކަ ދައްކާށެވެ. އޭރުން ދަރިފުޅުގެ ހިއްވަރު ގަދަވެގެން ދާނެއެވެ. އަދި އެކުވެރީންގެ ހިއްވަރުވެސް ގަދަވެގެން ދާނެއެވެ.\nއެގާރަ: ރޯދަ ވީއްލާ ގަޑީގައި ދަރިފުޅަށް ޚާއްޞަ ސަމާލު ކަމެއް ދޭށެވެ. އެހެނީ، އެ ވަގުތަކީ ބަނޑުހައިކަން ގަދަ ވަގުތަކަށް ވެފައި، ދަރިފުޅާއި އެކަށީގެން ނުވާ ވަރަށް ފެންބޮއި، ކައިފި ނަމަ ހޮޑުލެވި، ސިއްޙަތަށް ނުރައްކާ ވެދާނެތީއެވެ. އެކަމުގެ ސަބަބުން ދަރިފުޅު ލައްވާ ރޯދަ ހިފުވަން ޖެހިލުންވެ، ދަރިފުޅުވެސް ރޯދަ ހިފަން ފަސްޖެހިދާނެތީއެވެ.\nބާރަ: ހާރު ކެއުން ވީހާވެސް ލަސްކުރާށެވެ. އޭރުން ދަރިފު ރޯދައަށް ހުންނަ ވަގުތު ހައި ހޫނުކަން ކުޑަވެ ފުރިހަމަ ރޯދައެއް ހިފުމަށް މަގުފަހިވެގެން ދާނެއެވެ. އަދި ދަރިފުޅާއި އެކަށީގެން ނުވާވަރަށް ހާރު ގަޑީގައި ކާން ނުދޭށެވެ.\nތޭރަ: ރޯދަމަހުގެ އެންމެ ފަހު ދުވަހު ޢާއިލީ އެއްވުމެއް ބާއްވާށެވެ. އެ އެއްވުމުގައި އެންމެ ބޮޑަށް ހިތްވަރު ކުރި ކުދިންނަށް ހައްޤުވާ އިނާމު ދޭށެވެ. އަދި ރޯދަމަހުގައި އެ ކުދިން ކުރި ހިތްވަރަށް އައްސަރިބަހުން ސާބަސް ކިޔާށެވެ. އެއަށްފަހު ރޯދަމަހުން ލިބުނު ތަރުބިއްޔަތާއި ހިއްވަރުގައި އަހަރުގެ ހުރިހާ މަހެއްގައި ވެސް ﷲ އަށް ތަޤުވާވެރިވެ، އަޅުކަން ކުރުން މަތީ ދެމިހުރުމަށް ނަޞޭތަތްތެރި ވާށެވެ. އެއަށްފަހު އެ ކުދިންނަށް ޢީދު މުބާރިކް ކިޔައި ޢާއިލީ އެއްވުން ނިންމާލާނީ އަނެއްދުވަހު ޢީދު ނަމާދަށް ދިއުމަށް ދަޢުވަތު ދެމުންނެވެ.


ކެޕްޓަން މަޖިއްޓޭ އޭދަފުށީ ދާއިރާއަށް ވާދަކުރަނީ\nއަބްދުލް މަޖީދު އިބްރާހީމް (ކެޕްޓަން މަޖިއްޓޭ)\nފުޓްބޯޅައިގައި ނަން މަޝްހޫރު އަބްދުލް މަޖީދު އިބްރާހީމް (ކެޕްޓަން މަޖިއްޓޭ) އަންނަ މާޗް މަހު އޮންނަ މަޖިލީސް އިންތިހާބުގައި އޭދަފުށީ ދާއިރާއަށް ވާދަކުރަން ނިންމައިފި އެވެ.\nމަޖިއްޓޭ ވަނީ އޭދަފުށި، މާޅޮސް އަދި ހިތާދޫ ހިމެނޭ ދާއިރާއަށް ވާދަކުރާނެކަން މިއަދު ސޯޝަލް މީޑިއާގައި އާއްމުކޮށްފައެވެ.\nއޭދަފުއްޓަށް އުފަން މަޖިއްޓޭ އަކީ މެދުކެނޑުމެއްނެތި އެއް ފެންވަރެއްގައި 25 ވަރަކަށް އަހަރު ފުޓްބޯޅައިގައި ވިދާލި ކުޅަދާނަ ކުޅުންތެރިއެކެވެ. ސްކޫލް ދައުރުންސުރެ މިއަދާ ހަމައަށްވެސް މަޖިއްޓޭއަކީ ފުޓްބޯޅައިގައި އަތޮޅު ފެންވަރުގެ އިތުރުން ގައުމީ ފެންވަރުގައިވެސް ވާދަކޮށްފައިވާ ކުޅުންތެރިއެކެވެ. ޒުވާން ދުވަސްވަރު އެއްވަނަ ޑިވިޝަނުގެ ގިނަ ކްލަބްތަކަކުން ތަކުރާރުކޮށް ފުރުސަތު ލިބުނު މަޖިއްޓޭ މާލޭގެ އެއްވެސް ޓީމަކާ ނުގުޅި ފެނުނީ ރަށުގައި ފުޓްބޯޅަ ކުޅުނުތަނެވެ. އަދި އޭދަފުށިން މިނިވަން ޗެމްޕިއަންޝިޕް ފުޓްބޯޅަ މުބާރާތް 2016 ވަނަ އަހަރު ކާމިޔާބު ކުރިއިރު މަޖިއްޓޭ މުހިއްމު ދައުރެއް އަދާކުރި އެވެ.\nފުޓްބޯޅައިގައި ހަރަކާތްތެރިވި ނަމަވެސް މީގެ 20 އަހަރު ކުރިން ފެށިގެން މަޖިއްޓޭ އަކީ ސޮނެވާފުށީ ރިސޯޓުގެ މުވައްޒަފެކެވެ. މިހާރު ސޮނެވާފުށީ ރެސްޓޯރެންޓްގެ އެސިސްޓެންޓް މެނޭޖަރެއްގެ މަގާމުގައި ހުރި މަޖިއްޓޭ ބުނީ އުފަން ދާއިރާއަށް ވާދަކުރަން ނިންމީ ގިނަ ބައެއްގެ އެދުމުގެ މަތިން ކަމަށެވެ.\n“ގިނަ ބައެއްގެ އެދުމުގެ މަތިން ކުރިމަތިލާން ރަސްމީކޮށް ނިންމީ. އެންމެވެސް ބޭނުންވަނީ ވީހާވެސް ގާތުން މަޖިލިސް މެމްބަރު މަސައްކަތްކުރަން. އަޅުގަނޑު މި ހުރިހާ ދުވަހު މި އުޅުނީ ދާއިރާގެ ރައްޔިތުންނާއެކު. ކޮންމެ މީހަކަށްވެސް އަޅުގަނޑާ ބައްދަލުކޮށް އަޅުގަނޑު ގާތު ބޭނުން ކަމަކު ބުނެވޭނެ،” ކުރިމަތިލި ސަބަބު ބަޔާންކުރަމުން މަޖިއްޓޭ ބުންޏެވެ.\n“ދާއިރާގެ ރައްޔިތުންނަށް އަޅުގަނޑަކީ ކާކުކަން ވަރަށް ރަނގަޅަށް އެނގޭނެ. އަޅުގަނޑަކީ އަބަދު މި ދާއިރާގެ ރައްޔިތުންނާއި އަބަދުވެސް ބައްދަލުވެ އެމީހުންގެ އިހުސާސްތައް ވަރަށް ރަނގަޅަށް ދަންނަ މީހެއް،”\nމަޖިއްޓޭ އޭދަފުށީ ދާއިރާއަށް ވާދަކުރަން ނިންމާފައިވާއިރު މިހާރުވެސް މި ދާއިރާގެ މަޖިލިސް މެމްބަރުކަން ފުރުއްވަމުންގެންދަވާ އަހުމަދު ސަލީމާއި ބ. އަތޮޅު ކައުންސިލުގެ ރައީސް މަބުރޫކް ނަސީރާއި ލޮޓަސްގެ ވެރިޔާ މުހައްމަދު އާރިފް (އާއްޓެ)ގެ އިތުރުން ހިތާދޫ ޔޫސުފް ގާސިމު ވެސް ވަނީ އޭދަފުށީ ދާއިރާއަށް ވާދަކުރައްވަން ނިންމަވައިފައެވެ.


Aistha ge “HaaluFolhi” ge raha Kulhudufushin mulhi rajje ah!\nއައިސްތަ ހާލުފޮޅި ފިހުމުގައި..ފޮޓޯ/ސީއެންއެމް\nއައިސްތަގެ "ހާލުފޮޅި"ގެ ރަހަ ކުޅުދުއްފުށިން މުޅި ރާއްޖެއަށް!\n"ފޮޅި ފިހުން އެއީ ބުރަ މަސައްކަތެއް ނަމަވެސް ދައްތަގެ ހިތާއި ގުޅިފައި"\n10 ސެޕްޓެމްބަރ 2021 - 08:34:36\nހދ. ކުޅުދުއްފުށި ސިޓީ ފަސްގަނޑުގައި ފައި ޖެހުމާއެކު މި އާދެވުނީ "ހާލުފޮޅި" ގެ ރަށަށް ކަން އިހުސާސްވުމުން ދުވަހަކު ވެސް މީގެ ކުރިން އެ ފޮޅި ކެވިފައި ނުވާތީ އޭގެ ރަހަ ބަލާނަމޭ ހިތާ ހިތާ ކިޔައިލީމެވެ. ޒަމާނުންސުރެ ކުޅުދުއްފުށީގެ އެ އުފެއްދުމުގެ ވާހަކަ އަޑު އިވިފައި އޮންނާތީ އެ ތައްޔާރުކުރާ ގޮތް ބަލައި ހޯދައި ތަޖުރިބާނުކޮށް ހުންނާކަށް ހިތަކަށް ކެތެއް ނުވިއެވެ.\nބުރަ ދުވަހެއްގެ ހަވީރު ސަޔަށް ހޮޓަލަކަށް ވަދެ އެތާ އިން ކުޅުދުއްފުށީ މީހެއް ގާތުގައި ވެސް ހާލުފޮޅީގެ ވާހަކަ ދެކެވުނެވެ. އަދި އެމީހާ ގާތުން މައުލޫމާތު ހޯދައި ހާލުފޮޅި ތައްޔާރުކުރާ ގެއަކަށް ދާން ބޭނުންވާ ކަމުގައި ބުނީމެވެ.\nޖެހިގެން އައި ދުވަހު އިރު އެރުމާއެކު ކުޅުދުއްފުށީގެ އެ ރަމްޒީ އުފެއްދުން އުފައްދާ ގެއަކަށް ދިޔައީ ހާލުފޮޅި ތައްޔާރުކުރާ މަންޒަރު ބަލައިލުމުގެ ބޭނުމުގައި ވެސްމެއެވެ. ކުޅުދުއްފުށީ އުނިގަސްދޮށުގެ އަށް ވަދެގެން ދިޔަ އިރު ކަންދިމާކުރި ގޮތުން އެގޭގައި ބޮޑު އޯޑަރަކަށް ހާލުފޮޅި ތައްޔާރު ކުރަނީ އެވެ. ފުރަތަމަ ވެސް ހުއްދައެއް ހޯދައި ނަގާލެވުނީ ފޮޓޯއެކެވެ.\nކުޑަ ދަރު ބަދިގެއެއްގެ ތެރޭ އެ މަސައްކަތުގައި އައިޝަތު އަލީ (އައިސްތަ)އާއި އޭނާގެ ދަރި އެއް ހާލުފޮޅި ތައްޔާރުކުރުމުގައި ތިބީ އަވަދިނެތިއެވެ. ދެވުނީ 400 ފޮޅީގެ އޯޑަރަކަށް ފޮޅި ތައްޔާރުކުރަން ޖެހިގެން އުޅެނިކޮށެވެ.\nއައިސްތަގެ މަސައްކަތް ކުޑަ ވަގުތުކޮޅަކު ބަލައިލަން ހުރުމަށް ފަހު ފަރިތަ ކަމުން އައިސްތަ މި މަސައްކަތް ކުރާތާ ކިތައް އަހަރުވެއްޖެތޯ އަހާނުލާ ހަމަ ކެތްނުވިއެވެ.\nއައިސްތަ ފިހެފައިވާ ހާލުފޮޅިތަކެއް…ފޮޓޯ/ސީއެންއެމް\n"ކޮއްކޯ ސީދާ ތާރީހެއް ބުނާނީ ކިހިނެއް ކަމެއް ނޭންގެ. ސުނާމީ އެރީ ފޮޅި ފިހެގެން ފޮޅި ގުނަން އިންދާ. ސުނާމީގެ ވެސް މާ ކުރިން ވެސް ދައްތަމެން މި ފޮޅިފިހަން،" އައިސްތަ ވާހަކަ ފެށިއެވެ.\nއައިސްތަ ހާލުފޮޅި ހެދުމުގައި ވޭތުކުރި އަހަރުތައް ބުނަން ނޭންގުނަސް އުނިގަސްދޮށުގެ އަކީ މިހާރު އެރަށުގައި ހުރި ހާލުފޮޅި ތައޔާރު ކޔރުމުގައި އެންމެ މަޝްހޫރު އެއް ގެއޭ ބުނުމަކުން ދޮގަކަށް ނުވާނެއެވެ. އެގެއިން ތައްޔާރުކުރާ ފޮޅީގެ ރަހަ ރާއްޖޭގެ އެކި ހިސާބުތަކުން ގިނަ ރަށްރަށަށް ގޮސްފިއެވެ. އެ ފޮޅީގެ ރަހަ ކަމުނުދާ ބަޔަކު ކުޅުދުއްފުށީ ސިޓީއަކުވެސް ނެތެވެ.\n"ދައްތަ މި މަސައްކަތް ކުރަނީ ވަރަށް ކުރާހިތުން. މިހާރު ރާއްޖޭގެ އެކި ހިސާބުތަކަށް މިގޭގެ ހާލުފޮޅި ރަހަ އެނގިގެން ވަރަށް ގިނައިން އޯޑަރު ކުރާނެ. ގޮތަކަށް ބުނަންޏާ މިހާރު ހުންނަނީ ގިނަ ކަމުން ނުވެފައި. ވަރަށް ގިނަ ބަޔަކު ގުޅާނެ ކޮންމެ ދުވަހަކުވެސް،" އައިސްތަ ބުންޏެވެ.\nހާލުފޮޅި ތައްޔާރު ކުރާގޮތް ކިޔައިދެމުން އައިސްތަ ބުނީ ފޮޅި ފިހުމަށް މާ ބައިބަރު އެއްޗެހި ބޭނުން ނުވާނެ ކަމަށާއި ކުޑަ ކޮށްވެސް ވަގުތު ނަގާނީ ހަނޑޫފެނުލައި އެ ހިމުންކޮށް ފުނޑުމަށް ކަމަށެވެ.\n"ހައެއް ނޫނީ ހަތް ގަޑި އިރު ފަހުން ހަނޑޫ ފެނުން ނަގާފައި އެންމެ ހިމުންކޮށް ފުނޑާނީ. ފުނޑާފައި ހަކުރު އަޅައިގެން ގިރުމަށް ފަހު ދެން ފުރާނާނީ، ދެން ވަކި ތެއްޔަކަށް ބިސް ތަޅާނީ. ގޮބޮޅި ގަނޑު ވަކިން ބަހައްޓަނީ ކާށި ތެޔޮ ބިސް ލާން. ގިރުވި ހަނޑޫ ފުށްތައް ބިސްތަކުގެ ތެރެއަށް އެޅުމަށް ފަހު އެއްކޮށްލާފައި އެކަށީގެންވާ ވަރަށް ފެން އަޅާނީ," ފޮޅި އަޅަން ފުށްގަނޑު ތައްޔާރު ކުރާނެ ގޮތް ވެސް އައިސްތަ ކިޔައިދިނެވެ.\nއައިސްތަ ފިހުން ހާލުފޮޅިތައް އަވީގައި ޖައްސަނީ…ފޮޓޯ/ސީއެންއެމް\nއައިސްތަ އިތުރަށް ބުނީ، އެންމެ ފުރަތަމަ އެ މަސައްކަތް ފެށީ މަންމަ ގޭގައި ކަމަށާއި ނަމަވެސް މިހާރު އެ މަސައްކަތް ކުރަނީ އަމިއްލަ ގޭގައި ކަމަށެވެ. އަދި އެ ފޮޅި ވިއްކައިގެން ރަނގަޅު ހެޔޮ މަންފާއެއް ލިބޭ ކަމަށް އައިސްތަ ބުންޏެވެ. މިހާރު އައިސްތަ އާއެކު އޭނާގެ ދަރިން ވެސް ހާލުފޮޅި ފިހުމުގައި ހަރަކާތްތެރިވާކަން ފާހަގަކުރިއެވެ.\n"މިހާރު ދަރިން ވެސް ފަސޭހަ ކޮށްދޭނެ. ދަރިން ގަބޫލެއް ނޫން މިހާރު ދައްތަ އުނދުން ކައިރި އިންނާކަށް. އެކަމު ވެސް ދެން ހަމަ ހުރިހާ ކަމެއް ކުރަނީ ދައްތަ،" އައިސްތަ ކިޔައިދިނެވެ.\nއައިސްތަ ބުނީ، ހަނޑޫ ފެނުލައި ފޮޅި ތައްޔާރުކުރާ ފުށް ގިރުވާ ފޮޅި އަވީގައި ޖެއްސުމުގެ އިތުރުން ފޮޅި ވިއްކަނީ ވެސް އޭނާ ކަމަށެވެ. އައިސްތަ ބުނީ އެމީހުން އަދިވެސް އެ މަސައްކަތް ކުރަނީ އެންމެ ކުރީގެ ގޮތްގަނޑަށް ކަމަށާއި ފޮޅި ފިހަން ބޭނުން ކުރަނީ ވެސް މުށި ތަވާ ކަމަށެވެ. އަދި އައިސްތައަށް މީރީ ވެސް މުށި ތަވާގައި ފިހުނީމަކަން ފާހަގަކުރިއެވެ. އަދި އައި ބަދަލާއި އެކު ފިހާ ހާލުފޮޅީގެ ރަހައަށް ބަދަލު އަންނަ ވާހަކަ މީހުން ވެސް ދައްކާ ކަމަށް އައިސްތަ ބުންޏެވެ.\n“ޒަމާނަށް އައި ބަދަލާއެކު ފޮޅި ފިހުމުގެ ވައްޓަފާޅިއަށް ބަދަލު އައިސް މިހާރު ބައެއް މީހުން ގެންގުޅޭނެ ތަތްނުލަވާ ތަވާ، އަދި ބޭނުން ކުރަނީ ޅަހަނޑޫ. އެކަމަކު ދައްތަމެން މި ގެންގުޅެނީ ހަމަ ކުރިން ވެސް ގެންގުޅު ތަވާ އަދި އެ ވައްޓަފާޅިގަނޑު،" އައިސްތަ ބުންޏެވެ.\nއައިސްތަ އާއި ދަރި ހާލުފޮޅޮ ފިހަނީ…ފޮޓޯ/ސީއެންއެމް\nއައިސްތަ އިތުރަށް ބުނީ މިހާރުގެ ގޮތްގަނޑު ހައްޓަށް ލުވިވާނެކަމަށާއި ނަމަވެސް ކުރީގެ ގޮތްގަނޑުން ތައްޔާރުކުރާ ފޮޅި މީރުވާނެ ކަމަށާއި ހާލުފޮޅި ތައްޔާރު ކުރާއިރު އެކަށީގެންވާ ވަރަށް ސާމާނު އެޅުމުން ފޮޅީގެ ރަހައަށް ބަދަލު ނައިސް ހިފޭއްޓޭނެ ކަމަށެވެ.\nހާލުފޮޅި އެޅުމުގެ އިތުރުން އާމްދަނީ ހޯދުމަށް ރޯނު ވެސް ވަށާ އައިސްތަ ބުނީ ފޮޅި ފިހުން އެއީ ބުރަ މަސައްކަތެއް ނަމަވެސް ދައްތަގެ ހިތާއި ގުޅިފައިވާ މަސައްކަތެއް ކަމަށެވެ. އަދި ކުޅުދުއްފުށީ މަޝްހޫރު ހާލުފޮޅި އަކީ ރަށުގެ ތާރީހާއި ގުޅިފައިވާ އުފެއްދުމެއް ކަމުން އެ މަސައްކަތް ކުރުން ހުއްޓާނުލުމަށް އައިސްތަ ވަނީފޮޅި ފިހާ އެންމެން ކައިރިވެސް އެދިފައެވެ.\nހދ. ކުޅުދުއްފުށި ވިޔަފާރި


SunOnline: July mahu Import adhi Export ves dhashah hingajje\nޖުލައި މަހު އިމްޕޯޓު އަދި އެކްސްޕޯޓު ވެސް ދަށަށް ހިނގައްޖެ\nޝަފްނާ ހުސައިން 14 Aug 2019, 16:36\nކުރީ އަހަރުގެ ޖުލައި މަހާ އަޅާބަލާއިރު މި އަހަރުގެ ޖުލައި މަހު ރާއްޖެއަށް މުދާ އެތެރެ ކުރި މިންވަރު އަދި ރާއްޖެ އިން މުދާ ބޭރު ކުރި މިންވަރު ދަށް ވެއްޖެ އެވެ.\nކަސްޓަމްސް އިން އާންމުކޮށްފައިވާ ތަފާސްހިސާބުތައް ދައްކާގޮތުން މިއަހަރުގެ ޖުލައި މަހު ރާއްޖެ އެތެރެކުރި މުދަލުގެ ނިސްބަތް ވަނީ މިދިޔަ އަހަރުގެ އެ މުއްދަތާ އަޅާ ބަލާއިރު ނުވަ ޕަސެންޓް ދަށް ވެފަ އެވެ.\nމިދިޔަ އަހަރުގެ ޖުލައި މަހު ރާއްޖެއަށް 4.1 ބިލިއަން ރުފިޔާގެ މުދާ އެތެރެ ކުރި އިރު، މި އަހަރުގެ ޖުލައި މަހު އެތެރެ ކޮށްފައި ވަނީ 3.7 ބިލިއަން ރުފިޔާގެ މުދަލެވެ.\nމިދިޔަ އަހަރުގެ ޖުލައި މަހު 196 މިލިއަން ރުފިޔާގެ މުދާ އެކްސްޕޯޓު ކޮށްފައި ވާއިރު، މި އަހަރުގެ ޖުލައިގައި އެކްސްޕޯޓު ކޮށްފައި ވަނީ 165 މިލިއަން ރުފިޔާގެ މުދަލެވެ. އެއީ 16 ޕަސެންޓު ދަށް އަދަދެކެވެ.\nޖުލައި މަހުގެ އިމްޕޯޓު އަދި އެކްސްޕޯޓު ދަށަށް ގޮސްފައި ވީނަމަވެސް، އިމްޕޯޓު އެކްސްޕޯޓުން ދައުލަތަށް ލިބުނު އާމްދަނީ ވަނީ ދެ ޕަސެންޓު އިތުރުވެފަ އެވެ. މިދިޔަ އަހަރުގެ ޖުލައި މަހު ޑިއުޓީގެ ގޮތުގައި ދައުލަތަށް 281 މިލިއަން ރުފިޔާ ލިބުނު އިރު، މި އަހަރުގެ އެ މުއްދަތުގައި 287 މިލިއަން ރުފިޔާ ވަނީ ލިބިފަ އެވެ.\nހުސްވި ޖުލައި މަހު ރާއްޖެއަށް އެންމެ ގިނައިން މުދާ އެތެރެކޮށްފައި ވަނީ ޔޫއޭއީ އިންނެވެ. އެއީ އެތެރެ ކުރި މުދަލުގެ 21 ޕަސެންޓެވެ. ދެވަނަ އަށް އެންމެ ގިނަ މުދާ އެތެރެކުރީ ސިންގަޕޫރުންނެވެ. ތިންވަނައަށް ޗައިނާ އިންނެވެ.\nރާއްޖެއަށް އެތެރެކުރި މުދަލަށް ބަލާއިރު އެންމެ ގިނައިން އެތެރެކޮށްފައިވަނީ ތެލުގެ ބާބަތްތަކެވެ. އެއީ ޖުމްލަ އިމްޕޯޓުގެ 21 ޕަސެންޓެވެ. އެގޮތުން 732 މިލިއަން ރުފިޔާގެ ތެޔޮ މިދިޔަ މަހު އެކަނި ރާއްޖެ އެތެރެކުރި އެވެ.\nރާއްޖެއިން އެންމެ ގިނަ އަދަދަކަށް މުދާ އެކްސްޕޯޓުކުރީ ތައިލެންޑަށެވެ. ދެވަނަ އަށް ޖަރުމަނު ވިލާތަށެވެ. އަދި ތިންވަނަ އަށް އެންމެ ގިނައިން ރާއްޖެއިން މުދާ އެކްސްޕޯޓުކުރީ ފަރަންސޭސި ވިލާތަށެވެ.\nރާއްޖެއިން ބޭރަށް އެކްސްޕޯޓު ކުރި މުދަލުގެ 25 ޕަސެންޓަކީ ކަޅުބިލަ މަހެވެ. އެގޮތުން އެކްސްޕޯޓު ކުރި ކަޅުބިލަ މަހުގެ އަގަކީ 41 މިލިއަން ރުފިޔާ އެވެ.\nކަސްޓަމްސްގެ އޮފީހެއް އެޅުމަށް މަރަދޫން ބިން ދޫކޮށްފި\nއިމްޕޯޓު އިތުރުވި އިރު، އެކްސްޕޯޓު ދަށްވެއްޖެ\nރާއްޖެއަށް އައި އިންޑިއާ މީހެއްގެ އަތުން 17 ގުރާމު ޑްރަގް


Fitfazil ge aa vaahaka thakeh: Aharen huree vaanuvaagai, Landu dhinee Manager! - One Online\nފާޒިލު އަހުމަދު (ފިޓްފާޒިލް)، އަގުބޮޑު އިނާމުތަކަކާ އެކު މިދިޔަ މަހުގެ5ވަނަ ދުވަހު ހުޅުވާލި ގިވް އަވޭ ވެގެން ގޮސްފައިވަނީ ތަފާތު އަދި އެތައް ބަޔަކު ހައިރާންކޮށްލި ގިވްއަވޭ އަކަށެވެ. އެ ގިވްއަވޭ އެތައް ބަޔަކު ހައިރާން ކޮށްލައި މުޅި މީސްމީޑިއާ ފަތަހަ ކުރީ އެލިބުނު ފަރާތަށް އަމާނާތްތެރިކަމާއިއެކު ހަވާލުކޮށް ނިންމައިލުމުންނެއް ނޫނެވެ. ބައިވެރިވި އެންމެންނަށް ބޮޑު ލަނޑެއްދީ އާއްމުންނަށް ވެސް އޮޅުވައިލީމައެވެ.\nފިޓްފާޒިލްގެ ގިވްއަވޭ ކާމިޔާބު ކުރިކަމަށް ބުނާ ޝަރުމީލާއަކީ ވުޖޫދުގައި ނުވާ މީހެއްކަން މީހާރު އެންމެންނަށްވެސް އެނގެއެވެ. ގިނަ ބަޔަކު ދިޔައީ ފިޓްފާޒިލު އެކަމަށް އެއްބަސްވެ އާއްމުންނަށް އޮޅުވާލި ސަބަބު ކިޔައިދޭނެ އިރަކަށް އިންތިޒާރުކުރަމުންނެވެ.\nއަނެއްކާ ވެސް މިވަނީ ފިޓްފާޒިލްގެ ގިވްއަވޭއަށް ވަރަށް ބޮޑު ޓްވިސްޓެއް އައިސްފައެވެ. ފިޓްފާޒިލު މިވަނީ މީސްމީޑިއާގައި މީހުން ކިޔަމުންދިޔަ ފާޑުކިޔުންތަކަށް ފިލައިގެން އުޅުމަށްފަހު އާއްމުންނާ ކުރިމަތިލައި ޖަވާބުދާރީ ވެފައެވެ. އެކަމަކު ފިޓްފާޒިލް އެކަމަށް ޖަވާބުދާރީ ވިގޮތް ވަރަށް ތަފާތެވެ. މިފަހަރުވެސް އާންމުންނަށް އަރަނީ އިތުރު އޮޅުންތަކެކެވެ.\nފިޓަފާޒިލް ބުނީ އޭނާގެ މެނޭޖަރު އަދި ފޮޓޯގްރާފަރު އަލީ މުހައްމަދު ގާތުގައި ގިވްއަވޭއަށް އެއްޗެހި ދޭނެ ކަމަށް ބުނި ކަމަށެވެ. އަދި ގިވްއަވޭއަށް ފޮޓޯ ނަގަން ރެޑީ ވުމުން އެތަނަށް އިތުރު ސަމާނު އަޅައި އޭތި މަޖާކޮށްލަން ހިނގާށޭ މެނޭޖަރު ބުނިކަމަށެވެ. އެހުރިހާ އެއްޗެހި އެޅުމަށްފަހު ފޮޓޯ ނަގާފައި، ޕޯސްޓް ކުރުމުން އާއްމުން އެޔަށް ވަރަށް ބޮޑު ތަރުހީބެއް ދިނުމުން އިތުރު ގޮތެއް ނެތިގެން ނިންމީ ގިވްއަވޭގެ ގޮތުގައި އެހުރިހާ އެއްޗެއްވެސް ދޭން ކަމަށެވެ.\nފިޓްފާޒިލް ބުނީ މެނޭޖަރު ދެއްކި ހުރިހާ ވަހަކަތަކެއް ދެލޯ މަރައިގެން އޭނާ ގަބޫލުކުރި ކަމަށާއި، ގުރުއަތުގެ ހުރިހާ ކަމެއް ނިންމައި ނަސީބުވެރިޔަކު ހޮވީވެސް މެނޭޖަރު އަމިއްލައަށް ކަމަށެވެ.\nފިޓްފާޒިލް ބުނީ ގިވްއަވޭގެ ހަދިޔާތައް ނަސީބުވެރިޔާއާ ހަވާލުކުރީވެސް މެނޭޖަރު ކަމަށެވެ. ގިވްއަވޭ ލިބުނު ކުއްޖާ އެއްވެސް ފޮޓޯއެއް ނަގަން ބޭނުން ނުވާ ކަމަށް ބުނި ކަމަށާއި ފަހުން އާއްމުންގެ ޝައްކުތަކާއި ވަހުމު ދުރުކުރަން ޝަރުމީލާ އަތުން އެ ސާމާނުތައް ގެނެސް އެހެން މީހަކު ލައްވައި ފޮޓޯނަގަން މެނޭޖަރު ބުނި ކަމަށެވެ.\nފިޓްފާޒިލް ބުނީ އޭނާ އޭރުވެސް ހީކޮށްގެން ހުރީ މެނޭޖަރު އަސްލުގައިވެސް ޝަރުމީލާއަށް ގިވްއަވޭގައި ހުރި ހަދިޔާތައް ދިން ކަމަށެވެ. ވަކި ހިސާބަކުން އާއްމުންނަށް ހުރިހާ ކަމެއް ފަޅާ އެރުމުން މެނޭޖަރުގެ ހަބަރެއް ނުވާ ކަމަށްވެސް ފިޓްފާޒިލް ބުންޏެވެ.\nފިޓްފާޒިލްގެ މިވާހަކަތައް މީހުން ގަބޫލުކުރާނީ ކިހާ ވަރަކަށް ކަމެއް ނޭނގެ އެވެ. މި ކަމާ ގުޅިގެން މިހާރުވެސް ވަނީ އިތުރު ފާޑުކިޔުންތައް އަމާޒުވެފަ އެވެ.


Mourinho ge faadu kiun Bruno ah\nމޮރީނިއޯގެ ފާޑުކިއުން ބްރޫނޯއަށް\nޖޯސޭ މޮރީނިއޯ އާއި ބްރޫނޯ ފެނާންޑޭޒް --- ފޮޓޯ: ދަ މިރާ\nފާއިތުވި ދެ މެޗުގައި ރަނގަޅު ކުޅުމެއް ނުދެއްކުމުން ހޯސޭ މޮރީނިއޯގެ ފާޑުކިއުން މެންޗެސްޓާ ޔުނައިޓެޑްގެ މިޑްފީލްޑަރު ބްރޫނޯ ފެނާންޑޭޒް އަށް އަމާޒު ވެއްޖެ އެވެ.\nރޯމާގެ ކޯޗު ކަމަށް ފައިނަގައިގެން ހުރި މޮރީނިއޯ ބުނީ ޕޯޗުގަލްގެ އޮތީ ކޮންމެ ޓީމެއް ވެސް ބަލި ކުރެވޭނެ ފަދަ ވަރުގަދަ ޓީމެއް ކަމަށެވެ. ނަމަވެސް ފާއިތުވި ދެ މެޗުގައި ކުޅުނީ 10 ކުޅުންތެރިން ކަމަށެވެ. އަދި ދަނޑު މަތީގައި ހުރި ނަމަވެސް ބްރޫނޯގެ ކުޅުން ނުފެންނަ ކަމަށެވެ.\nއުންމީދަކީ ފްރާންސާއި ބައްދަލުކުރާ މެޗުގައި އޭނާ [ބްރޫނޯ] ގެ ކުޅުން ރަނގަޅު ކުރާނެ ކަމަށް. ބްރޫނޯއަށް މޮޅެތި ޕާސް ދެވޭނެ. އެހާމެ ސަޅި ގޯލު ޖެހޭނެ. އަދި ޕެނަލްޓީ ހޯދައި ޕެނަލްޓީ ކާމިޔާބު ކުރުމުގެ އިތުރުން ހިލޭ ޖެހުން ވެސް ޖެހޭނެ. ބްރޫނޯއަކީ ވަރަށް މޮޅު ކުޅުންތެރިއެއް،\nބްރޫނޯ އާއި ހިލާފަށް މި މުބާރާތުގައި ޕޯޗުގަލްގެ ތަރި ކްރިސްޓިއާނޯ ރޮނާލްޑޯގެ ފަރާތުން ވަނީ ވަރަށް މޮޅު ކުޅުމެއް ފެނިފަ އެވެ. އެގޮތުން ރޮނާލްޑޯ އަކީ ދެ މެޗުން ތިން ގޯލު ޖަހާ، މިހާތަނަށް މުބާރާތުގެ އެންމެ ގިނަ ގޯލު ޖަހާފައިވާ އެއް ކުޅުންތެރިޔާ އެވެ.\nޔޫރޯ 2016 ގެ ޗެމްޕިއަން ޕޯޗުގަލް އާއި 2018 ވަނަ އަހަރުގެ ދުނިޔޭގެ ޗެމްޕިއަން މިރޭ 12:00 ގައި ބައްދަލު ކުރާ މެޗު ވެގެން ދާނީ މުޅި މުބާރާތުގެ އެންމެ ވަރުގަދަ އެއް ކުރިމަތިލިމަށެވެ. ޖަރުމަނު މެޗުން ހިތި ގޮތަކަށް ބަލިވުމުން ޔޫރޯ 2016 ގެ ފައިނަލްގައި ކުޅުނު މިދެޓީމުގެ ތެރެއިން މި މެޗު ބޮޑަށް މުހިންމީ ޕޯޗުގަލް އަށެވެ.\nމަރުގެ ގްރޫޕް ގޮތުގައި ބެލެވޭ ގްރޫޕް އެފްގައި މިރޭ ކުޅޭ މަރުގެ މެޗުން އެއްވަރުވި ނަމަވެސް ފްރާންސަށް ދެވަނަ ބުރު ޔަގީން ވާނެ އެވެ. އަދި ބަލިވި ނަމަވެސް ތިން ވަނައިގެ ގަދަ ހަތަރެއްގައި ހިމެނިގެން ފްރާންސް ދެވަނަ ބުރަށް ދާނެ އެވެ.\nމިރޭގެ މެޗުން އެއްވަރު ވެއްޖެ ނަމަ ޕޯޗުގަލް އަށް ގްރޫޕްގެ ދެވަނައަށް އެރިދާނެ އެވެ. އެއީ ޖަރުމަނު-ހަންގޭރީ މެޗުން ޖަރުމަނު ބަލިވެއްޖެ ނަމަ އެވެ. ޕުސްކަސް ސްޓޭޑިއަމްގައި މިރޭ ފްރާންސް ބަލިކޮށް ގްރޫޕްގެ އެއްވަނަ އަށް ޖެހިލުމުގެ ފުރުސަތުވެސް ޕޯޗުގަލް އަށް އެބައޮތެވެ. މި މެޗުން ބަލިވެއްޖެ ނަމަ ޕޯޗުގަލްއަށް ދެވަނަ ބުރަށް ދެވޭނީ ތިންވަނައިގެ ގަދަ ހަތަރެއްގައި ހިމެނިގެންނެވެ. ޕޯޗުގަލް ބަލިވެ، ޖަރުމަނު-ހަންގޭރީ މެޗުން ހަންގޭރީ މޮޅުވެއްޖެ ނަމަ އެންމެ ފަހުގެ ޔޫރޯ ޗެމްޕިއަން ޕޯޗުގަލް ޖެހޭނީ މުބާރާތާއި ދުރަށް ޖެހިލާށެވެ.\nމިރޭގެ މެޗުގައި ހިތް ހަމަޖެހުން އޮތީ ފްރާންސަށެވެ. ބަލި ނުވަތަ އެއްވަރުވި ނަމަވެސް ދެވަނަ ބުރު ލިބުން ގާތް ފްރާންސް މި މެޗުގައި ވެސް ނިކުންނާނީ މޮޅަކަށެވެ. ފްރާންސް ނިކުންނާނީ ހަންގޭރީ މެޗުން އެއްވަރުވި ނަމަވެސް މިރޭ ޕޯޗުގަލް ބަލިކޮށް ގްރޫޕްގެ އެއް ވަނައިގައި ދެވަނަ ބުރަށް ދިއުމަށެވެ. ފްރާންސްގެ އުންމީދަކީ ޔޫރޯގެ ނުވަ މެޗެއް ކުޅެ މިހާތަނަށް ގޯލެއް ޖެހިފައިނުވާ ބެންޒީމާގެ ފަރާތުން މިރޭ ގޯލެއް ފެނުމެވެ.\nފްރާންސްގެ ކޯޗު ޑިޑިއޭ ޑެޝަމްޕްސް ބުނީ އަމާޒަކީ ނެރެވެން އޮތް އެންމެ ރަނގަޅު ނަތީޖާއެއް ނެރިގެން ގްރޫޕްގެ އެއް ވަނައިގައި މުބާރާތުގެ ދެވަނަ ބުރަށް ދަތުރު ކުރުން ކަމަށެވެ. ނަމަވެސް ދެވަނަ ބުރު ޔަގީން ވެފައި ވާތި އެއްވެސް ވަރެއްގެ ހާސް ކަމެއް ނެތް ކަމަށެވެ.\nފްރާންސްގެ ކޯޗު ޑިޑިއޭ ޑެޝަމްޕްސް\nޔޫރޯ 2016 ގައި ޕޯޗުގަލުން ތަށި ނަގާފައި ވަނީ އަދި މިއަށްވުރެ މާ ނާޒުކު ހާލަތެެއްގައި ފުރަތަމަ ބުރު ކަޑައްތު ކޮށްގެންނެވެ. އެ މުބާރާތުގައި ޕޯޗުގަލް ގްރޫޕް ސްޓޭޖް ނިންމާލީ އެންމެ މެޗަކުން ވެސް މޮޅެއް ނުލިބި އެވެ. އެފަހަރު ޕޯޗުގަލް ދެވަނަ ބުރަށް ދިޔައީ ތިން ވަނައިގެ ގަދަ ހަތަރެއްގައި ހިމެނިގެންނެވެ. މިރޭގެ މެޗުގައި ނުތަނަވަސްކަން އޮތީ ޕޯޗުގަލް އަށް ކަމަށް ވާއިރު މެޗުގެ ނަތީޖާ ނިކުންނަ ގޮތަކުން ޕޯޗުގަލް މުބާރާތުން ކެޓުންވެސް އެކަށީގެންވެ އެވެ. މިއީ ގިނަ ބަޔަކު ގަބޫލުކުރާ ދުނިޔޭގެ އެންމެ މޮޅު ކުޅުންތެރިއާ ކްރިސްޓިއާނޯ ރޮނާލްޑޯގެ އެންމެ ފަހު ޔޫރޯ ކަމަށް ވާއިރު، ދެވަނަ ބުރު ޔަގީން ކުރުމަށް މިރޭ އޭނާ މަރުދޭނެ އެވެ.\nޕޯޗުގަލްގެ ކޯޗު ފެނާންޑޯ ސެންޓޯސް ބުނީ ޖަރުމަނާ އެކު ކުޅުނު މެޗުގެ ދިރާސާއެއް ހަދުމުން އެނގުނީ މިކުޅެވެނީ އަދި ޕޯޗުގަލްގެ ކުޅުން ނޫން ކަމަށެވެ. އަދި އެޓޭކް ކުރުމާއި ޑިފެންސް ކުރުމަކީ ޓީމަށް ވަރަށް މުހިންމު ކަމެއް ކަމަށެވެ. އަދި ފްރާންސަކީ ވަރަށް މޮޅު ޓީމެއް ކަމަށާއި، އެމީހުން ވަރަށް މޮޅަށް ޑިފެންސް ކުރާ ކަމަށް ސެންޓޯސް ބުންޏެވެ.\nޕޯޗުގަލްގެ ކޯޗު ފެނާންޑޯ ސެންޓޯސް\nފުރަތަމަ މެޗުން މޮޅުވެ ދެވަނަ މެޗުން އެއްވަރު ވެގެން ފްރާންސް އޮތީ ގްރޫޕްގެ އެއް ވަނައިގައި ހަތަރު ޕޮއިންޓާއި އެކު އެވެ. ޕޯޗުގަލް އާއި ޖަރުމަނަށް ލިބުނީ ތިން ޕޮއިންޓެވެ. ޕޯޗުގަލް ތިން ވަނައިގައި އޮތީ ޖަރުމަނާއި ބައްދަލު ކުރި މެޗުން ބަލިވުމުން ހެޑް ޓު ހެޑް އަށް ބަލާފަ އެވެ. އެއް ޕޮއިންޓާއި އެކު ގްރޫޕްގެ ފުލުގައި އޮތީ ހަންގޭރީ އެވެ.\nޕޯޗުގަލް އާއި ފްރާންސްގެ ކުރިމަތިލުންތައް\nޕޯޗުގަލް އާއި ފްރާންސް މިހާތަނަށް 27 މެޗެއްގައި ބައްދަލު ކޮށްފައިވެ އެވެ. އޭގެ ތެރެއިން 19 މެޗު ކާމިޔާބު ކުރީ ފްރާންސުންނެވެ. ޕޯޗުގަލް އަށް ކުރި ހޯދުނީ އެންމެ ހަ މެޗުންނެވެ. އަދި ދެ މެޗަކުން ވަނީ އެއްވަރު ވެފަ އެވެ. މުބާރާތެއްގައި ޕޯޗުގަލް އަށް ފްރާންސް ބަލި ކުރެވުނީ އެންމެ ފަހަރެއްގަ އެވެ. އެއީ ޔޫރޯ 2016 ގެ ފައިނަލް މެޗުގަ އެވެ. ޕޯޗުގަލް މޮޅުވި ބާކީ ފަސް މެޗަކީ ރަހުމަތްތެރި ކަމުގެ މެޗުތަކެވެ.


ސުމަކުން ފެށި އަހަރު ސުމަކުން ނިންމާލާކަށް ''އެމަނިކުފާނު''...\nގައުމުގެ ހުންގާނުގައި ރައީސް ސޯލިހު\nސުމަކުން ފެށި އަހަރު ސުމަކުން ނިންމާލާކަށް ''އެމަނިކުފާނު'' ކުޑަވެސް ޖާގައެއް ނުދެއްވި!\nކުށްމަދު ވެއްޓެއް ގާއިމްކޮށްދެއްވި\nބޯހިޔާވަހިކަމުގެ އިތުރުން ބޭސް ފަރުވާއަށް ރާއްޖެއިން ބޭރަށް އާއިލާތައް ފޮނުވި\nވިޔަފާރިތައް ފެނުން މަތީގައި ބެހެއްޓުމަށް އެހީތެރިވުމުގެ ގޮތުން އިތުރު ފައިސާގެ އެހީތެރިކަން ފޯރުކޮށްދިން\nއިގްތިސާދަށް ކުރި އަސަރާއިއެކު ވަޒީފާ ގެއްލުނު މީހުންނަށް އިންކަމް ސަޕޯޓް އެލަވަންސް ދެއްވި\n30 ޖެނުއަރީ 2021 | ހޮނިހިރު 19:06\nރައީސުލްޖުމްހޫރިއްޔާ އިބްރާޙިމް މުހައްމަދު ސޯލިހު،\nއަހަރެއް ފާއިތުވެދިޔައީއެވެ. ދިޔަ ގޮތް ވެސް ގިނަ މީހުންނަށް ބުނެދޭން މިއަދު ދައްޗެވެ. ނަމަވެސް ދެހާސް ނަވާރަ ވަނަ އަހަރު ނިންމާ ދޭއް ސުމެއް ދޭ ސުމަކާއި މުޅި ދުނިޔެ ކުރިމަތިލީ އައު ހުފެންތަކަކާއި އައު އުންމީދުތަކާއެކުއެވެ. ކުލަ ގަދަކޮށް އައު އަހަރު ފާހަގަކޮށް އުފާފާޅު ކުރަމުންދިޔަ ނަމަވެސް ދުނިޔެ ބަނަވަމުންދަނީ ކިހާ ބަނަ ވިލާގަނޑަކާ ކަމެއް ނޭނގެއެވެ. އަހަރުގެ އަދަދުތައް ރީތި ނަމަވެސް ކޮވިޑް-19ގެ ނުރައްކާތެރިކަން ހިތްތަކަށް ތަސައްވަރު ނުކުރެވެނީސް މުޅި ދުނިޔެ އަޅުވެތިކުރިއެވެ. އެބަލިން ސަލާމަތްކޮށް ނައްތާލުމަށް ކެނޑިނޭޅި ގައުމުތަކުން މަސައްކަތް ކުރާތާ އަހަރަކަށްވުރެ ގިނަ ދުވަސްވީއެވެ.\nކޮވިޑް-19ގެ ބަލިމަޑުކަމާއެކު މުޅި ދުނިޔެ އިގްތިސާދީ ގޮތުން އަނދަވަޅަކަށް ވެއްޓި، ގިނަ ބަޔަކު ހާލުގައި ޖެހުނެއެވެ. ފަގީރުންގެ ލިސްޓު އިތުރުވެ ބަނޑުހައިހޫނު ކަމުގައި ތިބެން މަޖުބޫރުވިއެވެ. އާމްދަނީ ހުއްޓި ގައުމުގައި ބަންދުވީ އެވެ. ހަނދާނެ ގޮތް ހުސްވެ އިޖްތިމާއީ ގިނަ މައްސަލަތައް ވެސް ކުރިމަތިވާން ފެށީއެވެ. ގައުމުތައް ލޮކްޑައުން ކުރުމާއިއެކު ބޯހިޔާވަހިކަން ގެއްލި ގިނަ ބަޔަކު މަގުމަތިވެސް ވީއެވެ. މިހާލަތުން އަރައިގަތުމަށް ގައުމުތަކުން މަސައްކަތް ކުރިއިރު ގިނަ ކާމިޔާބީތަކެއް ދިވެހިރާއްޖެ މިވަނީ ހޯދާފައެވެ.\nރާއްޖޭގެ ހުންގާނުގައި ހުންނެވީ ކޮންމެ ފަދަ މޫސީބަތަކާއި ކުރިމަތިލާންވެސް ޖެހެލުންވެ ވަޑައިނުގަންނަވާނެ ފަދަ މާލިމީއެއްކަން މިއަދު ގިނަ ރައްޔިތުން ގަބޫލުކުރެއެވެ. އެއްވެސް ރައްޔިތެއްގެ އަތުން ދޫކޮށްނުލައްވާ ރައީސުލްޖުމްހޫރިއްޔާ އިބްރާޙިމް މުހައްމަދު ސޯލިހު ގައުމު އަމާން އައްސޭރިއަކަށް ގެންދެވުމުގައި އަދިވެސް ހުއްޓުމެއް ނެތި ދަނީ ދަތުރުކުރައްވަމުންނެއެވެ.\nކޮވިޑް-19ގެ ފުރަތަމަ ވިލާގަނޑުގައި ރާއްޖެ ޖެހުމާއެކު ކޮންމެ ރެއަކު، އެމަނިކުފާނު އިރުޝާދުގެ ދަށުން އެކުލަވާލެއްވި ޓީމާއެކު ރިޔާސަތު ބަލަހައްޓަވައި، ރާއްޖޭގެ އެންމެ އުތުރުން އެންމެ ދެކުނަށް ހާލަތަކީ ކޮބައިތޯ ބެއްލެވިއެވެ. ކަންކަން ހުރީ ކިހިނެއްތޯއާ، ކާބޯތަކެއްޗާއި، ދަތުރުފަތުރުގެ ކަންތައްތައް އިންތިޒާމް ކުރެވިފައި ހުރި ގޮތާއި އަތޮޅުތެރޭގެ ރަށްތަކަށް ބޭސް ފޯރުކޮށްދޭނެ ގޮތްތަކާއި އިންތިޒާމްތައް ހަމަޖެއްސިވިއެވެ. މީގެ އިތުރުން ކޮވިޑް-19ން ރައްކާތެރިވުމަށް އަތަށް ލައްވާ އަންގި، މާސްކް އަދި ގައުމަށް ބޭނުންވާ އިތުރު އާލަތްތަކަކީ ކޮބައިތޯ ބަލައި އޮޅުން ފިލުއްވައެވެ. ދޭދޭ ގައުމުތަކާއެކު މަޝްވަރާ ބައްދަލުވުންތައް ބާއްވަވައި ރާއްޖޭގެ ހާލަތާއި ބެހޭ ގޮތުން މަޝްވަރާކޮށް ގައުމުތަކުގެ އެހީތެރިކަން ހޯއްދެވިއެވެ.\nމަޝްވަރާ ބައްދަލުވުމުގެ ތެރެއިން\nނަތީޖާއެއް ގޮތުން ރާއްޖޭގެ އެއްވެސް ރައްޔިތަކު ބަނޑުހައިހޫނުކަން ތަހައްމަލް ކުރަން ނުޖެހި ސަލާމަތްވެއްޖެއެވެ. އަދި ރާއްޖޭގެ އިގްތިސާދަށް ކުރި އަސަރާއިއެކު ވަޒީފާ ގެއްލުނު މީހުންނަށް އެހީތެރިވުމުގެ ގޮތުން އިންކަމް ސަޕޯޓް އެލަވަންސްއެއް ތައާރަފްކޮށް 2020 ވަނަ އަހަރުގެ މެއި މަހުގެ 20 ވަނަ ދުވަހު ދޫކުރަން ފެށިއެވެ. އިންކަމް ސަޕޯޓް އެލަވަންސްގެ ގޮތުގައި 5000 ރުފިޔާ ލިބޭއިރު، މިހާތަނަށް 252.5 މިލިއަން ރުފިޔާ ވަނީ ދޫކޮށްފައެވެ. ވަޒީފާ ގެއްލި، އެއްވެސް އާމްދަނީއެއް ލިބޭނެ ގޮތެއް ނެތް ފަރާތްތަކުގެ ހިތްތަކަށް ކޮންމެވެސް ވަރެއްގެ ހިތްހަމަ ޖެހުމެއް ލިބޭނެކަމީ ޝައްކެތް އޮތް ކަމެއް ނޫނެއެވެ.\nކޮވިޑް-19 އާއިއެކު ރާއްޖޭގެ ކުދި އަދި މެދު ފަންތީގެ ވިޔަފާރިތަކާއި ބޮޑެތި ރިސޯޓްތައް ހުއްޓުނު ނަމަވެސް ރާއްޖޭގެ ވިޔަފާރިތައް ހީނަރުވިޔަ ނުދިނުމަށްވެސް ރައީސް ސޯލިހު ވަނީ މަސައްކަތް ކުރައްވާފައެވެ. ލޯނުތަކާއި ޓެކްސްތައް ދެއްކުމުގައި ލުއި ދީފައިވާއިރު، ވިޔަފާރިތައް ފެނުން މަތީގައި ބެހެއްޓުމަށް އެހީތެރިވުމުގެ ގޮތުން އިތުރު ފައިސާގެ އެހީތެރިކަން ފޯރުކޮށްދިނެވެ.\nއެގޮތުން ބޭންކް އޮފް މޯލްޑިވްސް މެދުވެރިކޮށް ރިސޯޓްތަކާއި ބޮޑެތި ވިޔަފާރިތަކަށް އިކޮނޮމިކް ރިކަވަރީ ޕްކޭޖްގެ ދަށުން 419 ވިޔަފާރިއަކަށް 585.9 މިލިއަން ރުފިޔާގެ ލޯނު ދޫކޮށްފައިވާއިރު، ކުދި އަދި މެދުފަންތީގެ ވިޔަފާރިތަކާއި އަމިއްލަ މަސައްކަތްކުރާ ފަރާތްތަކަށް އެސްއެމްއީ ޑިވެލޮޕްމެންޓް ފައިނޭންސް ކޯޕަރޭޝަން މެދުވެރިކޮށް މިހާތަނަށް 351.8 މިލިއަން ރުފިޔާ ވަނީ ދޫކޮށްފައެވެ.\nލޯނުތަކަށް ލުއި ދިނުމުގައި ސަރުކާރުން އެހީތެރިވެދިނީ ހަމައެކަނި ވިޔަފާރިތަކަކަށް ނޫނެވެ. މަތީ ތައުލީމު ހާސިލުކުރުމަށް ދަރިވަރުންނަށް ދޫކޮށްފައިވާ ލޯނުތަކަށް ވެސް ސަރުކާރުން ވަނީ ލުއިދީފައެވެ. އަދި ދަރިވަރުންނަށް ސްކޫލަށާއި ކޮލެޖްތަކަށް ނުދެވުނު ނަމަވެސް އެކުދިންގެ ކިޔެވުމަށް ބުރޫ ނާރާނެ ގޮތަށް ކިޔެވުމުގެ ކަންތައްތައްވެސް ހަމަޖައްސައިދިނެވެ.\nމީގެ އިތުރުން މާލީ ގޮތުން ދަތިވެ، މާލެއިން ރަށަށް ބަދަލުވާން ބޭނުންވާ އާއިލާތަކަށް އެހީވާން ޖެންޑަރ މިނިސްޓްރީން ނިންމާ އެކަންވެސް ވަނީ އިއުލާން ކޮށްފައެވެ. މިފަދަ އެހީ ބޭނުންވާ ފަރާތްތަކުން 1421 ހޮޓްލައިނަށް ގުޅައިގެން އެހީއަށް އެދުމުގެ ފުރުސަތު ހުޅުވާލާފައިވާއިރު، ކޮވިޑްގެ މި ޙާލަތުގައި ދަތިތަކާ ކުރިމަތިލާ ފަރާތްތަކަށް ގިނަ އެހީތަކެއް އެ މިނިސްޓްރީން ވަނީ ފޯރުކޮށްދީފައެވެ.\nއެގޮތުން މާލޭގައި މަގުމަތިވެފައި ތިބި މީހުންނަށް ބޯހިޔާވަހިކަން ފޯރުކޮށްދިނުމާއި މަސްތުވާ ތަކެތި ބޭނުންކުރާ ފަރާތްތަކަށް ބޭނުންވާ ފަރުވާ ފޯރުވައިދިނުމުގައިވެސް ގެންދަނީ އެހީތެރިވަމުންނެވެ. އަދި ކޮވިޑް-19ގެ ސަބަބުން ޢިއުލާންކުރި ފުރަބަންދުގެ ސަބަބުން އެކި ސަބަބުތަކަށްޓަކައި މާލެ އައިސް އެނބުރި ރަށަށް ނުދެވި ތިބި މީހުންނާއި ވަޒީފާ ގެއްލުމާއި އެނޫންވެސް ސަބަބުތަކާހެދި ކުލި ދެއްކޭނެ ގޮތެއް ނެތި މަގުމަތިވި އެތައް ބަޔަކަށް ޖެންޑަރ މިނިސްޓްރީން ވަނީ އެހީތެރިކަން ފޯރުކޮށްދީފައެވެ.\nހާލުގައި ޖެހުނު ފަރާތްތަކަށް އެހީތެރިކަން ފޯރުކޮށްދެނީ\nހުރިހާ ދިމާއަކުންވެސް ރާއްޖެއަށް އެހީތެރިކަން ލިބުނެއެވެ. ނަމަވެސް ބޮލުގައި ޖަހާ ދަތިން ފެށިގެން ކާ މޭޒުމަތީގައި އޮންނަ ބަތްފުކާ ހަމަޔަށް އަދި އަރައިގެން ހުންނަ ފައިވާނުން ފެށިގެން އެތެރެހައްޓަށް ބޭނުންވާ ހުރިހާ ބޭހަކަށް ރާއްޖެއިން ބަރޯސާވެފައިވަނީ ބޭރުގެ ގައުމުތަކަށް ކަމަށްވާތީ ގިނަ ގޮންޖެހުންތައް ކުރިމަތިވިއެވެ. އެގޮތުން އެންމެ ބޮޑު ދަތިކަމެއް ކުރިމަތިވީ ބޭސްފަރުވާ ހޯދަން ބޭރުގެ ގައުމުތަކަށް ދާން މަޖުބޫރުވި ފަރާތްތަކަށެވެ. ލަސްތަކެއް ކުރިމަތިވި ނަމަވެސް މަޝްވަރާގެ ތެރެއިން އާސަންދައިގެ އެހީތެރިކަމާއެކު އަވައްޓެރި އިންޑިއާއަށް ގިނަ އާއިލާތައް ފޮނުވިއެވެ.\nއެއްބައިވަންތަކަމާއެކު ކުރި މަސައްކަތުގެ ސަބަބުން އިޖުތިމާއީ ގިނަ މައްސަލަތައް ކުރިމަތިނުވެ ވެށި އަމާންވިއެވެ. ވައްކަމުގެ މައްސަލަތަކާއި، މާރާމާރީގެ މައްސަލަތައް ވެސް މަދުވިއެވެ.\nމި ހުރިހާ ކަމެއް ސީދާ ރައީސް ސޯލިހުގެ ބެއްލެވުމުގެ ދަށުން ގެންގޮސް މިއަދު މިވަނީ އުންމީދުން އެތައް މެސެޖްތަކެއް ވެސް ދެއްވާފައެވެ. ކޮވިޑް-19ގެ ވެކްސިން ރާއްޖެއަށް ލިބި، ވެކްސިން ޖެހުމުގެ ޕްރޮގްރާމަށް މުޅި ގައުމު ތައްޔާރުކުރުމުގެ މަސައްކަތް އެވަނީ ފަށާފައެވެ. ދޭއް ސުމެއް ދޭ ސުމަކަށް އަލްވަދާއު ކިޔައި ދޭސުމެއް ދޭ އެކެއް ފަށާފައި މިވަނީ އުފާވެރި ޚަބަރުތަކާއެކުއެވެ. މުޅި ދުނިޔެ ސުމަކުން ދިޔަ ނަމަވެސް ރާއްޖޭގެ ހުންގާނުގެ ހުންނެވި މާލިމީގެ ހުށިޔާރުކަމާއެކު ގައުމު ސުމަކުން ނިމުމަކަށް ޖާގައެއް ނުދިނެއެވެ.\n3 ފެބްރުއަރީ 2021 | ބުދަ 10:48\nއަޅެފަހެ ހަމަ ކުޑަކޮށްވެސް ލަދެއް ހަޔާތެއް ގަނެބަލަ. ކަލޭމެން ކިތަންމެ ވަރަކަށް ތިހެން ކިޔަސް ހާލަތު އެންމެނަށް އެބައެނގޭ. ތިދެން ބޮޑުވަރު.